ހއ. ދިއްދޫގައި ޤާއިމުކޮށްފައިވާ ފެނުގެ ޚިދްމަތް އިފްތިތާޙު ކުރެއްވުމާއި، ދިއްދޫގެ ގޮނޑުދޮށް ހިމާޔަތް ކުރުމުގެ މަޝްރޫޢާއި، ދިއްދޫގެ މަގުހެދުމުގެ މަސައްކަތުގެ ނިމުން ފާހަގަކުރުމާއި، ދިއްދޫގައި ހަދާފައިވާ ހައުސިންގ ޔުނިޓްތައް ހުޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nހއ. ދިއްދޫގައި ޤާއިމުކޮށްފައިވާ ފެނުގެ ޚިދްމަތް އިފްތިތާޙު ކުރެއްވުމާއި، ދިއްދޫގެ ގޮނޑުދޮށް ހިމާޔަތް ކުރުމުގެ މަޝްރޫޢާއި، ދިއްދޫގެ މަގުހެދުމުގެ މަސައްކަތުގެ ނިމުން ފާހަގަކުރުމާއި، ދިއްދޫގައި ހަދާފައިވާ ހައުސިންގ ޔުނިޓްތައް ހުޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n18 ޖުލައި 2018، ރިފަރެންސް: PR-2018-57\nއަޅުގަނޑު ހިތަށްއަރާ، ދެން ކޮން ވާހަކައެއްބާއޭ ދައްކަންއޮތީ، ނޫނީ ދެއްކޭނީ. ޢަބްދުއްރަޙީމުގެ ވާހަކަފުޅަށްފަހު، ހަމަ ދަތި އުނދަގޫ ގޮޅިއަކަށް އަޅުގަނޑު މިހުރީ ފެތިފައި. ދިއްދޫ ކަހަލަ ފޯރިގަދަ ރަށެއްގައި އަޅުގަނޑަކަށް ނޭނގެ، ދެން އިތުރަށް ވާހަކަ ދައްކާނެގޮތެއް. އެހެންނަމަވެސް، ދިއްދޫގެ ލޮބުވެތި ޢިއްޒަތްތެރި ރައްޔިތުންނާ ބައްދަލުކުރާއިރު، އެންމެ ކުޑަމިނުން، ތިޔަބޭފުޅުން އަޅުގަނޑަށް ތިޔަ ވިދާޅުވި ހޫނު މަރުޙަބާއަށް، އަޅުގަނޑަށްޓަކައި ޝައުޤުވެރިކަމާއެކީ އިސްތިޤްބާލުގައި ތިއްބެވި ތިއްބެވުމަށް ޝުކުރިއްޔާއޭ ނުދަންނަވައި ފޭބުމަކީ ފަސޭހަކަމެއްނޫން.\nއަޅުގަނޑަށް ހީވަނީ، އަޅުގަނޑުގެ ކުރިން ވާހަކަފުޅު ދެއްކެވި ބޭފުޅުންގެ ވާހަކަފުޅާއި، އަދި ޢަބްދުއްރަޙީމު ތިޔަބޭފުޅުންނަށް އެ ނަގައިދެއްވި ފިލާވަޅުން އަދި ޚާއްޞަކޮށް، އިދިކޮޅުގައި ތިއްބެވި ބޭފުޅުންނަށް ނަންގަވައިދެއްވި ފިލާވަޅުން، މިއަދު ސިޔާސީ ވާހަކައެއް އަޅުގަނޑު ދެއްކުމަކީ އެއްގޮތަކަށްވެސް މުނާސަބު ކަމެއްނޫން. އެހެންވީމާ، އެއްވެސް ސިޔާސީ ވާހަކައެއް ނުދައްކައި ކުރިއަށް ގެންދެވޭތޯ ބަލާނަން.\nއާދެ! ދިއްދޫގެ ތިޔަ ހުރިހާ ލޮބިވެތި ރައްޔިތުންނަށް، ވަރަށް ހޫނު މަރުޙަބާއެއް ދަންނަވަން. އަދި ހަމަ އެއާއެކީ އަޅުގަނޑު ދަންނަވާލަން ބޭނުންވަނީ، އަޅުގަނޑާއެކީ މި މަސައްކަތް ކުރައްވާ ޓީމުގެ ބޭފުޅުން. އޭގެތެރެއިން، މި ރަށްރަށަށް ބޭނުންވާ ޚިދުމަތްތައް ފޯރުކޮށްދިނުމުގައި ޢަމަލީގޮތުން މަސައްކަތް ކުރައްވާ ވަޒީރުންނާއި، ކުންފުނިތަކުގެ އިސްވެރިންނާ އަދި އަޅުގަނޑުމެންގެ އާރުކާޓީއެއްގެ ގޮތުގައި މި ރަށްރަށަށް ދަތުރުކުރައްވާ ހުރިހާ ބޭފުޅުންނަށް ވަރަށް އިޚުލާޞްތެރިކަމާއެކީ ޝުކުރު ދަންނަވައި މަރުޙަބާ ދަންނަވަމޭ.\nއާދެ، ޝައްކެއްވެސްނެތްގޮތުގައި، ކޮންމެ ބުރަ މަސައްކަތެއް ކުރާއިރު، އިސް މީހެއް ހުންނާނެ. އެކަމަކު މައިސޯބު އެނބުރޭއިރު ކުދި ސޯބުތަކެއް ހުރެގެން ނޫނީވިއްޔާ، މުޅި މެޝިން ނުއެއް އެނބުރޭނެ. އެހެންވީމާ، މި ހުރިހާ ބޭފުޅުންގެ މަސައްކަތަކީ، ޝައްކެއްވެސްނެތްގޮތުގައި، އިޚުލާޞްތެރިކަމާއެކީ މަރުޙަބާ ޙައްޤު، ޝުކުރު ޙައްޤު މަސައްކަތްޕުޅުތައް. މި ހުރިހާ ބޭފުޅުންގެ މަސައްކަތްޕުޅުތަކަށް އަޅުގަނޑު ޝުކުރު ދަންނަވަމުން އަޅުގަނޑުގެ ވާހަކަ ފަށާނީ.\nދިއްދުއަށް އައިސް ހުއްޓުމުން، ދިއްދޫގައި މިހުރި ވަސީލަތްތަކުގެ ފަސޭހަކަމާ ދޭތެރޭގައި އަޅުގަނޑަށް ހަމަ ކަށަވަރު، ރާއްޖޭގެ އެކި ހިސާބުން ތުންފިއްތާނެ ރަށްރަށް މަދެއްނުވާނެ. ދިއްދުއަކީ، ނަސީބުވެރި ރަށެއް. ހއ. ގެ މައި ރަށް. އަދި ތަޢުލީމީގޮތުން، ޢިލްމީގޮތުން، ސިޔާސީގޮތުން ވަރަށް ޙަރަކާތްތެރި ވަރަށް ކަންކަމާ ވިސްނާވަޑައިގަންނަވާ ރައްޔިތެއް އޮތް ރަށެއް. ސިޔާސީ ވިންދު އެންމެ ވަރުގަދައަށް ޖަހާ ރަށްތަކުގެ ތެރޭގައި ހިމެނޭ. އަޅުގަނޑުމެންގެ ތެރޭގައި ސިޔާސީ ވިންދު އެންމެ ވަރުގަދައަށް ޖެހީ ބޮޑުތިލަދުންމަތީގައި ކަމުގައިވާއިރު، ބޮޑުތިލަދުންމައްޗަށް ޝަރަފެއް ގެނެސްދޭނެ ރަށަކަށް ދިއްދޫ ހިމެނިގެންދޭ. އެހެންވީމާ، އަޅުގަނޑުމެން ގަބޫލުކުރަންޖެހޭ، ދިއްދުއަކީ ނަމޫނާ ދައްކާނެ ރަށެއްކަމަށް. ޢަބްދުއްރަޙީމު ދެންމެ އެ ވާހަކަފުޅު އެ ދެއްކެވީ. ދިއްދުއަކީ، މިއިން ކޮންމެ ކަމެއްގައި ނަމޫނާ ދައްކަންޖެހޭ ރަށެއް. ދިއްދުއަކީ، ޚާއްޞަގޮތެއްގައި ސިޔާސީ ކަންކަމުގައި އިސްވެ އެހެންމީހުން ގޮވައިގެން ކުރިއަށްދާންވީ މަގު ކަނޑައަޅައިދޭނެ، މިޞްރާބު ކަނޑައަޅައިދޭވަރުގެ ހިތްވަރުހުރި ރައްޔިތެއް އޮތް ރަށެއް.\nދިއްދުއަށް އައިސްފައި، އަޅުގަނޑު، މި ނިމިގެންދިޔަ މަޝްރޫޢުތަކުގެ ތެރޭގައި މި ހުޅުވަނީ އެންމެ މަޝްރޫޢެއް ނޫން. ގޮނޑުދޮށް ހިމާޔަތްކުރުން ކަމުގައިވީނަމަވެސް، ފެނުގެ މަޝްރޫޢު ކަމުގައިވީނަމަވެސް، އަދި އާބާދީއަށް ދަތިވެފައި އޮތް ހައުސިންގގެ މަޝްރޫޢު ކަމުގައިވީނަމަވެސް، މަގުހަދާ ނިމުމުގެ މަޝްރޫޢު ކަމުގައިވީނަމަވެސް، މިހިރީ ހައްތަހާ މިރަށަށް އައިސްފައިހުރި ފަސޭހަ ކަންކަން. ގޮނޑުދޮށް ހިމާޔަތްކުރުމުގެ މަޝްރޫޢަކަށް ބަލާކަމަށްވަންޏާ، ދެންމެ މިނިސްޓަރ ޠާރިޤުގެ ވާހަކަފުޅުގައި އެ ވިދާޅުވި، އެ މިނިސްޓްރީން މިއަދު ނިންމެވި މަޝްރޫޢަށް ބަލާކަމަށްވަންޏާ، އެއްގަމު ތޮށީގެ މަޝްރޫޢަށް ބަލާކަމަށްވަންޏާ، 450 މީޓަރު. އެކަމަކު، ދިއްދޫގެ ރައްޔިތުން ވަރަށް ރަނގަޅަށް ހަނދުމަފުޅު ހުންނާނެ، 2014 ވަނަ އަހަރުގެ ކުރީކޮޅު މެދަކާ ހިސާބަށް ދިޔައިރު މަޝްރޫޢު ނިމިގެން ދިޔައީ، ނޫނީވިއްޔާ، މަޢާފުކުރައްވާ، އޮކްޓޫބަރާ ހަމައަށް ދިޔައިރު މަޝްރޫޢު ނިމިގެން ދިޔައީ. އޭރު އޮންނާނެ، ހައުސިންގ މިނިސްޓްރީންވެސް 185 މީޓަރުގެ ގޮނޑުދޮށް ހިމާޔަތްކުރުމުގެ މަޝްރޫޢެއް ހިންގަވައި ނިންމަވާފައި. އެހެންވީމާ، ދިއްދޫގައި މި ގޮނޑުދޮށް ހިމާޔަތްކުރުމުގެ މަޝްރޫޢަށް ބަލާކަމަށްވަންޏާ، ގާތްގަނޑަކަށް 650 ކައިރިވަރުގެ މީޓަރުގެ ގޮނޑުދޮށް ހިމާޔަތްކޮށް މިއޮތީ ނިމިފައި. ދިއްދުއަކީ ވަރަށް ގިނަ މިކަހަލަ ވަސީލަތްތައް ފުރިހަމަވެފައި އޮތް ރަށެއް. ހަމައެކަނި، ސިޓީއަކަށް ބަދަލުނުވާކަން. އެހެންނަމަވެސް ދިއްދޫގައި މި ދެންނެވި ކަހަލަ ހުރިހާ ވަސީލަތްތަކެއް މިހުރީ ފުރިހަމަވެފައި.\nއެހެންވީމާ، ދިއްދޫން އެބަޖެހޭ އެހެން ރަށްރަށަށް މިސާލު ދައްކަވަން. އަޅުގަނޑުމެން ދާ އެހެން ބައެއް ރަށްރަށުގައި އަޅުގަނޑުމެން ހަމަ އެރުމާއެކީ ކުރިމަތިވާ ކަންތައްތަކުގައި އަޅުގަނޑުމެން ވިސްނާލާއިރު، ގަބޫލުކުރަންޖެހޭ ރައްޔިތުން އެދިވަޑައިގަންނަވަމުން ގެންދަވާ ކަންތައްތައް، ރައްޔިތުން އެދިވަޑައިގަންނަވަނީ ކީއްވެގެންކަން. އެއީ، ވަރަށް ގިނަ ރަށްރަށުގައި މި ހުންނަނީ ވަރަށް ގިނަ ކަންތައްތައް ފުރިހަމަވެގެންގޮސްފައި. އެހެންނަމަވެސް، އެހެން ރަށްރަށުގައި އެ ހިސާބަކަށް ކަންކަމެއްނުދޭ.\nއަޅުގަނޑު ނެތިން، ހަތަރު އަހަރު ބައިގެ ސަބަބު ދައްކާކަށް. އެހެންނަމަވެސް، އަޅުގަނޑު ދަންނަވާނަން، ގަބޫލުކުރައްވާށޭ، ދައުލަތަކުން ކުރާ ހޭދައިގައި އަޅުގަނޑުމެންނަށް ހަކަތަ ހުރެގެން ކުރެވޭ މަސައްކަތަށް ބަލާއިރު، 187 ރަށުގައި ބޭނުންވެފައި މިހުރި ގިނަ ކަންތައްތަކަށް ބަލާއިރު، ހަމަ ރަށްރަށަށް ކަންތައްތައް ދިއުމުގައި އުޅޭނެ ތަރުތީބުގެ ކަމެއް. އެކަމަކު، މިއަދުވެސް ހަމަ ދިއްދޫގެ ރައްޔިތުންގެ ކުރިމަތީގައި އަޅުގަނޑު ދަންނަވަން ބޭނުންވާ ވާހަކައަކީ، އަޅުގަނޑާއި ރައްޔިތުންނާ ދޭތެރޭގައި އޮތް ފާލަމަކީ، ރައްޔިތުންގެ މަޖިލީހުގެ މެންބަރުކަމަށް ދެކެވަޑައިނުގަންނަވާށޭ. އަޅުގަނޑާއި ދިއްދޫގެ ރައްޔިތުންނާ ދޭތެރޭގައި އޮތް ފާލަމަކީ، އަޅުގަނޑުމެންގެ ދޭތެރޭގައި އޮތް ގާތްކަން. އަޅުގަނޑަށް ކުރައްވާ އިތުބާރު. ދިއްދޫގެ ރައްޔިތުންނަށް އަޅުގަނޑު ކުރާ އިޙުތިރާމު. އެހެންވީމާ، ރާއްޖޭގެ ކޮންމެ ރަށެއްގައި ރައްޔިތަކީ، އަޅުގަނޑު އެބޭފުޅުންނަށް ޚިދުމަތްކުރަން އޮތް ރައްޔިތެއް. އަޅުގަނޑަށް ކަންކަން ފަސޭހަވެގެންދޭ، އަޅުގަނޑުގެ ފިކުރުގައި ދިއްދޫ ރައްޔިތުންގެ އަޣުލަބިއްޔަތުގެ ފިކުރުގައި ރައްޔިތުންގެ މަޖިލީހުގެ މެންބަރެއް ހުރެއްޖެ ކަމަށްވަންޏާ. އޭރަށް އަޅުގަނޑަށް ވާހަކަތައް އައުން ފަސޭހަވާނެ. އެކަމަކު، ފަހަރުގައިވެސް ގަބޫލުނުކުރައްވާތި، އެއީ ހަމައެކަނި ދިއްދުއަށް ތަރައްޤީ އަންނަންއޮތް ވަސީލަތް ކަމަށް. ދިއްދުއަށް ތަރައްޤީ އަންނަ ވަސީލަތްތަކަކީ، ސަރުކާރުން ކަންތައް ކޮށްދޭން ބޭނުންވާތީ، އޭރަކު ހުންނަ ރައީސަކު އެކަން ކޮށްދޭން ބޭނުންވާތީ ކުރާ ކަންތައް. ރައްޔިތުންގެ މަޖިލީހުގެ މެންބަރުންނަކީ މުހިންމު ބައެއް. އެކަމަކު، ރައްޔިތުންގެ މަޖިލީހުގެ މެންބަރުން ވަރުގަދަވެގެންދަނީ، ބަދަހިވެގެންދަނީ، އެތައް ބައެއް ގުޅިގެން، އޭގެ އަޣުލަބިއްޔަތު ނަގައިދޭނެ ޕާޓީއެއް އޮވެގެން. އެ ޕާޓީގެ ލީޑަރަކީ ރައްޔިތުން ބޭނުންވާ ތަރައްޤީ ގެނެވޭވަރުގެ ހަކަތަ ހުރި، އަދި ޤާބިލުކަން ދައްކާ މީހަކަށްވީމާ. އެހެންނޫނީވިއްޔާ، ރައްޔިތުންގެ މަޖިލީހުގެ މެންބަރު، ދާއިރާތައް ފުރުވަމުން ގެންދެވިޔަސް، ގަދަފަދަކަމަކީ، ނޫނީވިއްޔާ އެކުވެރިކަމަކީ، ގަދަފަދަ ބާރެކޭ ބުނާ އުސޫލުން އެންމެ މީހަކަށް ކޮށްދެވޭނެކަމެއް ނޯންނާނެ. ޢަބްދުއްރަޙީމް އެވާހަކަފުޅު ދެއްކެވީ، އަޅުގަނޑު ނަން ހާމަނުކޮށް ރައްދުދޭކަށް ނޫން، އެކަމަކު އަޅުގަނޑު ދަންނަވާލާނަން، މީގެ ޙަޤީޤީ މިސާލު ތިޔަބޭފުޅުން ނަންގަވާ.\nގދ. ތިނަދޫ، ގދ. ތިނަދުއަށް ބޭނުންވާ ގިނަ ކަންތައްތަކެއް އޮހެމުން އެދަނީ ކީއްވެގެންތޯ؟ އެ ދާއިރާގައި ތިއްބެވި ދެ މެންބަރުންނަކީވެސް އަޅުގަނޑުމެންނާ ވަކިވެވަޑައިގެން، ވަރަށް ކުރީކޮޅު ވަކިވެވަޑައިގެންނެވި ދެ މެންބަރުން. އަދި މަސައްކަތް ކުރެއްވެވުމުގައިވެސް އެކި ފަހަރު އަޅުގަނޑުމެންނަށް އުނދަގޫތައް ކުރިމަތިލާން ޖެހުނު ބޭފުޅުން. އެހެންނަމަވެސް، އެ ދެ ބޭފުޅުންނެއް ނޫން، އަޅުގަނޑާއި، ތިނަދޫ ރައްޔިތުންނާ ގާތްކޮށްދެނީކީއެއް. އަޅުގަނޑާއި ތިނަދޫ ރައްޔިތުންނާ ދޭތެރޭގައި އޮންނަ ގާތްކަމެއް. ތިނަދޫ ރައްޔިތުންނަށް ޚާއްޞަ ކަންތައްތަކެއް ކޮށްދޭން އަޅުގަނޑު ބުނީ، އެ ދެ ބޭފުޅުން އަޅުގަނޑު ކައިރީ އެދިވަޑައިގަންނަވައިގެނެއް ނޫން. ތިނަދުއަށް ދިމާވެފައިހުރި ހިތްދަތިކަމާއި، ތިނަދޫގައި ދެވަނަފަހަރު، ރަށް ހުސްކުރުމަށްފަހު، ދެވަނަފަހަރު އާބާދުވެގެން 50 އަހަރު ފުރެމުންދާތީ، އަޅުގަނޑު ނިންމި ނިންމުމެއް އެއީ. އެހެން އެއްވެސް ބޭފުޅަކު ނިންމެވި ނިންމެވުމެއްނޫން އެއީކީއެއް. އަޅުގަނޑު ނިންމި ނިންމުމެއް އެއީ. ތިނަދުއަށް ދިމާވެފައިހުރި ބޮޑެތި ކަންކަމާއި، އަދި ތިނަދޫގެ ސައިކީ، ނޫނީވިއްޔާ އެމީހުންގެ ނަފްސާނިއްޔަތުގައި ޖެހިފައިވާ މައްސަލަތަކަށް ޙައްލެއް ގެނެސްދިނުމަށް، ތިނަދުއަކީ ޚާއްޞަ މަސައްކަތްތަކެއް ސަރުކާރުން 50 އަހަރާ ދިމާކޮށް ކޮށްދޭން ބޭނުންވާ ތަނެއްކަމަށް ކަނޑައެޅީ އަޅުގަނޑު. އެއީކީއެއް، ކެބިނެޓަށް ގެންގޮސްގެން ނިންމި ކަމެއްވެސްނޫން. އެހެންވީމާ، އެކަންކަން އެތަނަށް އައީމާ، ތިނަދޫގެ އެއްވެސް މެންބަރަކަށް ނޫނީވިއްޔާ، އެހެން ބޭފުޅަކަށް ވިދާޅެއްނުވެވޭނެ، މިއީ ތިމަންނާ ކުރި ކަންކަމެކޭ. އެކަމެއް ނުހިނގާނެ އެގޮތަކަށް. އެކަމެއް ނުހިނގާނެ އެގޮތަކަށް.\nއަޅުގަނޑުމެން ހިންގާ މަޝްރޫޢުތަކަށް، ރައްޔިތުންގެ މަޖިލީހަށް ސަރުކާރުން އިސްވެ ބަޖެޓެއް ފޮނުވަނީ. ސަރުކާރުން އިސްވެ ބަޖެޓެއް ފޮނުވާއިރު، ސަރުކާރުގެ ތަރައްޤީގެ މަޝްރޫޢުތައް ބެހިގެންދާނެ ގޮތާއި، ކޮން ރަށަކަށް، ކޮންކަހަލަ ތަރައްޤީއެއް އަންނަނީ ކީއްވެގެންތޯއާއި، އެކަން ކަނޑައަޅަނީ. ސަރުކާރުން، ރައީސުލްޖުމްހޫރިއްޔާ ކަނޑައަޅަނީ. އެއަށް އަޅުގަނޑުމެން ތާއީދުކުރާ ބޮޑު އަޣުލަބިއްޔަތު އޮންނަ މަޖިލީހެއް އޮތީމާ އޭގައި ރައްޔިތުންގެ މަޖިލީހުގެ މެންބަރުން މައްސަލަތައް ފައިޞަލާ ކުރައްވާފައި، އަދި ކޮންމެވެސްވަރަކަށް އެ ކޮށާ މަށާފައި، އެހެންނަމަވެސް، ސަރުކާރުން އޮންނަ ތާއީދަކުން ރައްޔިތުންގެ މަޖިލީހުން އެކަން ކުރައްވަނީ. ރައްޔިތުންގެ މަޖިލީހަކީ، ސަރުކާރުން ހިންގާ ތަނެއްނޫން. ރައްޔިތުންގެ މަޖިލީހަކީ ބަޖެޓް ހަދައިގެން ހޭދަކުރާ ތަނެއްވެސް ނޫން. އަޅުގަނޑުމެންގެ މިއޮތީ ބާރުތައް ވަކިވެފައިއޮތް ނިޒާމެއް. ހިންގުމުގެ ބާރުގައި މަސްއޫލިއްޔަތު އުފުލަނީ، ރައްޔިތުން އިންތިޚާބުކުރާ ރައީސަކު. ހިންގުމުގެ ދާއިރާގެ އެންމެ ބޮޑު މަސްއޫލިއްޔަތަކީ، ރައްޔިތުންނަށް ބޭނުންވެފައިހުރި ކަންކަން، ރައްޔިތުން ބޭނުންވާ މިންވަރަށް ކޮށްދިނުން، ކަނޑައެޅުން. އެކަންކުރަން އެނގެންޖެހޭނެ. އެކަންކުރަން ކެރެންޖެހޭނެ. އެކަމަށް ބޭނުންވާ ފައިސާ ހޯދަންޖެހޭނެ. އެކަންކަން ކުރުމުގައި ރައްޔިތުންގެ މަޖިލީހަށް ގޮސް އެ ތާއީދު ހޯދަނީ، ޤާނޫނުއަސާސީގެ އެކަމަކީ، މުޅި ރައްޔިތުންނަށް ހާމަވެގެންދާ، ޝާމިލުވެގެންދާ، މަޝްރޫޢުތަކެއް ކަމަށްވާތީ، މުޅި ރާއްޖެއަށް ތަރައްޤީ އަންނައިރު، އެ ތަރައްޤީގެ މަޝްރޫޢުތަކަށް އާނބަސް ކިޔަންތިބި ބަޔަކީ، ރައްޔިތުންގެ މަޖިލީހުގެ މެންބަރުން ކަމުގައިވާތީ، އެކަން އެދަނީ.\nއެކަންކުރުމުގައި މި ހަތަރު އަހަރު ތެރޭގައި، އެމް.ޑީ.ޕީ.ގެ ރައްޔިތުންގެ މަޖިލީހުގައި ތިއްބަވާ އެމް.ޑީ.ޕީ.ގެ މެންބަރުން ކަންކުރެއްވިގޮތް، ދިއްދޫގެ ރައްޔިތުންނަށްވެސް އެނގިވަޑައިގަންނަވާނެ. އެއްވެސް މެންބަރަކު ތަރައްޤީއަށް ދެއްވި ވޯޓެއް ނޯންނާނެ. އެއްވެސް މެންބަރަކު، ސަރުކާރުން ރައްޔިތުންނަށް ކޮށްދޭން ބޭނުންވާ ކަންތައްތައް އެދިގެން ރައްޔިތުންގެ މަޖިލީހަށް ގެންދިޔައިމާ އެމް.ޑީ.ޕީ.ގައި ތިއްބެވި މެންބަރުން ދެއްވި ވޯޓެއް ނޯންނާނެ. މިއީ ޙަޤީޤަތް. މި ޙަޤީޤަތް އަޅުގަނޑުމެން ގަބޫލުކުރަންޖެހޭނެ. އެހެންވީމާ، އެއީ ސަރުކާރުން، އެ ސަރުކާރެއްގެ ވިސްނުމާއެކީ، އެ ސަރުކާރެއްގެ އިސްކޮށް ހުންނަ މީހަކު ރާއްޖޭގެ ދުވެލި ކަނޑައަޅާނެ މިޞްރާބާއި، ދުވެލި ގެންދާނެ ސްޕީޑް ކަނޑައަޅަނީ، އެ ސަރުކާރެއް ހިންގަން ހުންނަ މީހަކު. އެހެންވެގެން، ރައްޔިތުން ހުރިހާ އެންމެންވެގެން އެންމެ މީހަކު އިންތިޚާބު ކުރަނީ. އެއީ ތަފާތަކީ. ރިޔާސީ ނިޒާމުގައި އޮންނަ ތަފާތަކީ.\nބަރުލަމާނީގައި، ދާއިރާތައް ވަކިކޮށް ކޮންމެ ދާއިރާގެ ބަސްބުނާނެ މީހަކު ކަނޑައަޅަނީ. އެއީ 5000 މީހުންގެ އާބާދީއަކުން ވެއްޖިއްޔާ، ކަނޑައަޅާ މެންބަރެއް. އެއާ ތަފާތުވަނީ، ރާއްޖޭގައި އުޅޭ ގާތްގަނޑަކަށް ހަތަރުލައްކައެއްހާ މީހުން. އެ ހުރިހާ އެންމެން ވޯޓު ޙައްޤު އެންމެންގެ ތެރެއިން އެކަކު މި ކަނޑައަޅަނީ، އެ އެންމެން އިތުބާރުކުރާ މީހަކަށް. އެ ވޯޓު ކައިރި މިވަނީ. އެހެންވީމާ، އެކެއްގެ ކޮނޑުގައި އެޅިފައި އޮތް ޒިންމާއާއި މަސްއޫލިއްޔަތު، އެހެން އެންމެންގެ ކޮނޑުގައި އެޅިފައި އޮތް ޒިންމާއާއި މަސްއޫލިއްޔަތަށްވުރެ ބޮޑު. ޝައްކެއްވެސްނެތްގޮތުގައި، މުއައްސަސާތައް ހިންގަން ތިބި މީހުންގެ މަސްއޫލިއްޔަތަށްވުރެ އެކަން ބޮޑު. ބާރުތައް ވަކިވާ ސަބަބު އެބަހުރި. ޝައްކެއްވެސްނެތްގޮތުގައި، ދައުލަތް ހިންގުމުގައި، ސަރުކާރު ހިންގުމުގައި، ސަރުކާރުން ޚަރަދުކުރުމުގައި، މަޝްރޫޢުތައް ރޭވުމުގައި، މަޝްރޫޢުތައް ރައްޔިތުންނާ ހަމައަށް ގެނައުމުގައި ރައްޔިތުންގެ މަޖިލިސް ޖުމްލަކޮށް އޮންނަ ދައުރަށްވުރެ ރައީސުލްޖުމްހޫރިއްޔާގެ ދައުރު އިސްވެގެންދަނީ. ހަމައެހެންމެ، ހުރިހާކަމެއް ނިންމުމުގައި ދައުލަތް ހިންގުމާއި، ދައުލަތުގެ އަމާންކަމާއި، މަޞްލަޙަތާއި، ޤައުމިއްޔަތަށް ވިސްނާފައި އެންމެ އިސްބަހެއް މުޅި ދައުލަތު ހިމާޔަތުގައި އެކަން ކުރަން ހުރި މީހަކީ ރައީސުލްޖުމްހޫރިއްޔާ. އެހެންވެގެން، އަޅުގަނޑު ދަންނަވަމުން އައީ، ފެބުރުވަރީ 1 ގެ ޙުކުމާ ގުޅިގެން، މިކަން ކުރާ ބަޔަކީ ސުޕްރީމް ކޯޓެއް ނޫނޭ. ސުޕްރީމް ކޯޓަކީ، ޢަދުލާއި އިންޞާފުގެ މައްސަލަތައް ނިންމާތަން. އެކަމަކު، އެއީ މުޅި ދައުލަތަށް އަންނަ މިކަހަލަ ބޮޑެތި ކަންކަމުގައި، އެކަމުގައި ބަސްބުނާ ބައެއް ނޫން. ދުނިޔޭގެ ހުރިހާ ތަނެއްގައިވެސް އެކަން އޮންނަނީ އެގޮތަށް.\nއެހެންވީމާ، އަޅުގަނޑު ދަންނަވާލަން މިއުޅޭ ވާހަކައަކީ، ދިއްދޫގައި އެތައް މަޝްރޫޢުތަކެއް ފެށިގެންދާއިރު، އެތައް މަޝްރޫޢުތަކެއްގެ ނިމުން ފާހަގަކުރަމުން މިދަނީ. މި މަޝްރޫޢުތައް ނިމިފައިހުރިތާ އަދި މީގެ ފަސޭހަ ދިއްދޫގެ ރައްޔިތުންނަށް ލިބިވަޑައިގަންނަވާތާ ދުވަސްތަކެއްވެއްޖެ. ދިއްދުއަކީ، ތަރައްޤީއަށް ލޯބިކުރާ ބައެއް. ދިއްދުއަކީ ސިޔާސީ ވިންދު އެންމެ ވަރުގަދައަށް ހިނގާ ރަށެއް. ދިއްދުއަކީ، ނަމޫނާ ރަށަކަށް އެބަ ވާންޖެހޭ. ދިއްދުއަކީ، ޕީ.ޕީ.އެމް.ގެ ސަރުކާރަށް، އަޅުގަނޑުމެންގެ ވިސްނުމާއި އަޅުގަނޑުމެންގެ ފިކުރަށް ތާއީދުކުރާ ބޮޑު އަޣުލަބިއްޔަތެއް، ބޮޑު ބަޔަކު އުޅޭ ތަނެއް. ޚިޔާލު ތަފާތުވާ ކަންކަމާއި، ޚިޔާލު ތަޣައްޔަރުވާ ކަންކަމުގައި ވަކިވަކި ފަރުދުންނަށް އިސްކަން ނުދެއްވާ. ވަކިވަކި ފަރުދުންނަށް އިސްކަން ނުދެއްވާ ސަބަބު، މިއަދު މި ޓެންޓުގައި ހުރެފައި، އަޅުގަނޑުމެން ބަލައިލިޔަސް އަޅުގަނޑުމެންނަށް މިއޮތީ ފެންނަން.\nމި ފެހި، ރަތާއި، ހުދާ ގުޅުނީމާ، އަޅުގަނޑުމެންނަށް ޔުނިޓީ މި ފެންނަނީ. މި ފެހި، ރަތާއި ހުދުގެ ސާލުން ޒީނަތްތެރިކުރީމާ، އަޅުގަނޑުމެންނަށް ރީތިވެގެން މިދަނީ. ވިހުރުވޭ ދިދައިގެ ދިވެހި ނިޝާނަކަށް މި ފެއްސާއި، ރަތާއި ހުދު ފެނުނީމާ، އަޅުގަނޑުމެންގެ އެކުވެރިކަން މިއަންނަނީ. މިއީ އިސްތިޤްލާލް. މިއީ ސިޔާދަތު. މިއީ މިނިވަންކަން. މިއީ ދައުލަތެއް. މިއީ ޤައުމިއްޔަތު. އެހެންވީމާ، މިތާ ދަށުގައި ތިބެގެން ދައްކާ ވާހަކައަކީ، ޤައުމީ ސިފަތަކެއް ހުންނަންޖެހޭނެ ވާހަކައަކަށްވާނެ. މިހާރުވެސް މި ތިން ކުލައިގެ ތެރެއިން ދެ ކުލަ ދުރަށްލައްވާ. އަޅުގަނޑުމެން ކުރުނީސް ނުކުރާނަމު. އެކަމަކު، މި ތިން ކުލަ އެކުލެވުނީމާ، އަޅުގަނޑުމެން ކުރުނީސް މިކުރަނީ.\nއަޅުގަނޑު މިއަދު ނަގައިދޭން ބޭނުންވަނީ ތަރުބިއްޔަތުގެ ފިލާވަޅެއް. އަޅުގަނޑަށްވުރެ ރަނގަޅަށް އިޤްތިޞާދީ ވާހަކަ ޢަބްދުއްރަޙީމް ދައްކަވައިފި. އެވާހަކައިގެ ތަފްސީލަކަށް ދާކަށް ނެތިން. އަޅުގަނޑު ނަގައިދޭން ބޭނުންވާ ފިލާވަޅަކީ، ވަޠަނަށް، ޤައުމަށް އިޚުލާޞްތެރިވުމާއި، ވަޠަނަށް، ޤައުމަށް އަމާނާތްތެރިވުމާއި، މިއީ މުއައްސަސާތައް ހިންގަން ތިބޭ ބައެއްގައި ކޮންފަދަ ވަރުގަދަ ސިފައެއްތޯ. އެ މުއައްސަސާތަކުގެ މައްޗަށް ޢަމަލުކުރަން ތިބޭ ރައްޔިތުން އެދޭ ކޮންކަހަލަ ވަރުގަދަ ސިފައެއްތޯ. ސިޔާސީ ލީޑަރުންނަކީ މަވެތި މީހުން. ސިޔާސީ ލީޑަރުންގެ ވިސްނުމަކީ އަމިއްލަ ވިސްނުން. ސިޔާސީ ލީޑަރުންގެ ވިސްނުމަކީ، ޤައުމީ ވިސްނުމަށްވާކަމަށްވަންޏާ، ޤައުމަށް އަންނަ ތަރައްޤީގައި އާނއެކޭ ބުނަން ހުރިހާ އެންމެންނަށް ކެރެންވާނެ. ސިޔާސީ ލީޑަރުންނަކީ، ޤައުމަށް ހެޔޮއެދޭ ބައެއް ކަމަށްވަންޏާ، މި ރައްޔިތުންގެ ތަރައްޤީއަށް މިކުރާ މަސައްކަތުގައި ބަޖެޓަށް ވޯޓުލާން ކެރެންވާނެ. ސިޔާސީ ލީޑަރުންނަކީ ޤައުމަށް ހެޔޮއެދޭ ބައެއް ކަމަށްވަންޏާ، ޤައުމުގެ ފަތިފުށް ބޭރަށް ފަޟީޙަތްކުރާ ބަޔަކަށް ސިޔާސީ މީހުން ވެގެނެއްނުވާނެ. އަދި އެކަމުން ޤައުމު ސަލާންޖަހާ ހިސާބަށް ދާންޖެހުން، ނޫނީވިއްޔާ ނުއުފުލޭވަރުގެ ތަކުލީފެއް އުފުލަންޖެހޭ ޙާލަތަކަށް ޤައުމުގެ ޙާލަތު ފުރޮޅާލާ ބަޔަކަށް ސިޔާސީ މީހުން ވެގެންނުވާނެ. އިސްތިޤްލާލާއި ކަރާމާތް ހިފަހައްޓާ ބަޔަކީ ސިޔާސީ ލީޑަރުން ކަމަށްވަންޏާ، އަޅުގަނޑުމެންނަށް މި ފެންނަ ފަހުގެ ސިޔާސީ ލީޑަރުންގެ ތެރޭގައި އެ ސިފައެއް ދައްކަވައެއްނުދެއްވާ. މިތަނަށް އައިއްޔާ އައި ނޮހޮރުއްޕާނެއް، މިތަނަށް އުފުލަން ޖެހުނިއްޔާ އުފުލަން ޖެހުނު ތަކުލީފެއް މިއައީ ސިޔާސީ ލީޑަރުންގެ އަމިއްލަ އެދުން، ކުރިމައްޗަށް އިސްކުރީމާ. ޤައުމީ މަޞްލަޙަތާއި، ޤައުމީ ސިޔާދަތާއި މުޅި ރައްޔިތުންގެ މަޞްލަޙަތަށްވުރެ، ސިޔާސީ ފަރުދުން އެ ބޭނުންވާ ކަންތައްތައް، އެމީހުން އިސްކުރީމާ.\nއެހެންވީމާ، މިސާލުގެ ދަށުގައި ތިބެގެން އަޅުގަނޑުމެން ވާހަކަ ދައްކާއިރު، އަޅުގަނޑުމެންގެ ޤައުމީ ސިފަތަކާ ދޭތެރޭގައި ވާހަކަ ނުދައްކަވާ. ދަރިންގެ ތަރުބިއްޔަތުގެ ނަމޫނާއަކީ ކޮންމެ މަންމައަކު، ބައްޕައަކު އެދޭ ކަންކަން. ކުޑަކުޑަ ޢާއިލާއަކަށް ވިސްނަވާ. ކުޑަކުޑަ ޢާއިލާއަކީ، އެ ޢާއިލާއެއް ހިމެނޭ އެތައް ޢާއިލާތަކަކާއެކީ، ދިއްދޫ ކަހަލަ މުޖުތަމަޢެއް. ދިއްދޫ ކަހަލަ މުޖުތަމަޢުތަކެއް ހިމެނޭ އެތައް ރަށެއް އެކުލަވައިލީމާ މި އަންނަނީ އަތޮޅެއް. އެކަހަލަ އެތައް އަތޮޅެއް އެކުލަވައިލީމާ މި އަންނަނީ ދިވެހި ދައުލަތް. ދިވެހި ދައުލަތް އައިމާ، ދިވެހި ދައުލަތުގެ މިކަހަލަ ކަންކަން ނިންމުމުގައި ޢާއިލާގެ ތެރޭގައި އޮންނަ އަމާނާތްތެރިކަމާއި، ސުލްޙަވެރިކަމާއި، ޢާއިލާއިން ގަބޫލުކުރާ އުސޫލުތަކަށް ތަބަޢަވުމުގެ އިސްތިސްނާ ނެތް މިންވަރު، މުޅި ދައުލަތުގެ މައްޗަށް އެ ދަނީ ހަމަހަމަކަމާއެކީ.\nއަމާނާތެއް ނެތް މީހަކަށް ކިހިނެއްތޯ ދަރިއެއް ބަލަން ނޫނީވިއްޔާ، ޙައްޖަށް ގޮސްފައި އަންނައިރު ދަރިއެއް ބަލަން ހަވާލުކުރަން ކެރޭނީ؟ އަމާނާތްތެރިކަން ނެތް ބައެއްގެ ތެރޭގައި ކިހިނެއްތޯ ލާރިތަކެއް ހަވާލުކުރާނީ ބަޔަކަށް، މި ލާރިން ރައްޔިތުންނަށް ބޭނުންވާ ކަންކަން ކޮށްދޭށޭ. އަމާނާތްތެރިކަން، ތެދުވެރިކަން ނެތް ބަޔަކަށް ކިހިނެއްތޯ އަޅުގަނޑުމެން ހަވާލުކުރާނީ ޢަދުލު އިންސާފު ޤާއިމުކޮށްދޭށޭ. އަމާނާތްތެރިކަން، ތެދުވެރިކަން ނެތް ބަޔަކަށް ކިހިނެއްތޯ އަޅުގަނޑުމެން ބުނާނީ ރައްޔިތުންގެ ޒިންމާ، އަހަރުމެން ހޮވި މަންދޫބަކު ގޮސް ގޮނޑީގައި އިށީނދެގެން އަދާކޮށްދޭށޭ. އަޅުގަނޑުމެންނަށް ކޮންކަމެއްތޯ މަޖިލިސް ތެރެއިން ފެނިގެން މިދިޔައީ. އަޅުގަނޑުމެންގެ ޚިޔާލަށް ތާއީދުކުރާ ރައްޔިތެއް ހަމަގައިމުވެސް އޭރު ރާއްޖޭގެ އެކޮޅުން މިކޮޅަށް ބަލާ ކަމަށްވަންޏާ، ބޮޑަށް އަޣުލަބިއްޔަތު އޮތީ. އެހެންވެގެން ދޮގެއްތޯ އަޅުގަނޑުމެން އެހާބޮޑު ތާއީދެއް ރައްޔިތުންގެ މަޖިލީހުން އަޅުގަނޑުމެން ނެގީ. އެއީ ރައްޔިތުން އަޅުގަނޑުމެންނަށް ތާއީދުކުރައްވާތީ. ރައްޔިތުން އަޅުގަނޑުމެންނަށް އިތުބާރު ކުރައްވާތީ. އަދި އަޅުގަނޑުމެންގެ އުސޫލުތަކާއި އަޅުގަނޑުމެން ކުރަންއުޅޭ ކަންތައްތައް ރައްޔިތުންނަށް ގަބޫލުކުރެވޭތީ. އެހެންނޫނީ، އެ ތާއީދު ދެއްވަންވީ އެހެން ކޮންމެވެސް މީހަކަށް. އެ ތާއީދު ރައްޔިތުން ދެއްވީ، މި ރަށުންވެސް ދެއްވީ އަޅުގަނޑުމެންގެ ފިކުރަށް. އަޅުގަނޑުމެންގެ ވިސްނުމަށް. އަޅުގަނޑުމެންގެ މެނިފެސްޓޯއަށް. ދެން މި ދިމަދިމާއިން ނުކުމެގެން ތިބި މީހުން މަވެތިކަން އިސްކޮށްފައި، މަޞްލަޙަތު ދޫކޮށްލާފައި، މި ދެންނެވި އަމާނާތްތެރިކަން ނަގާލީމާ، އެއީކީއެއް އަޅުގަނޑުމެންގެ ޕާޓީގެ މައްސަލައެއްނޫން. އެއީ އެ މީހުންގެ ހުރި އަމިއްލަ އެދުމުގެ ސިފަތަކެއް އިސް އެކުރީ. އެހެންވީމާ، އެ މީހުންނަކަށް މިއަދަކު ރައްޔިތުންގެ ޙައްޤުގައި ވާހަކަ ދެއްކުމުގެ އެއްވެސް ޖާގައެއް ނޯންނާނެ. އެ މީހުންނަކީ، އެ މީހުންގެ އަމިއްލަ ކުލަތައް އެ މީހުންގެ އަމިއްލަ ސިފަތައް ކުރިއަށް ނެރުނު ބައެއް. އަދި މިކަންކަން ކުރުމުގައި ދައުލަތަށް ޚިދުމަތް ކުރެއްވި ކިތަންމެ އިސް ބޭފުޅުންނެއް މިކަމުގައި އުޅުއްވިނަމަވެސް، އަޅުގަނޑުގެ ފޮތުގައި އަޅުގަނޑުގެ ކުރިމަތީގައި ކުށެއް ވެއްޖިއްޔާ، ކުށެއް. ކުޑަމީހަކު ކުރިޔަސް، ބޮޑު މީހަކު ކުރިޔަސް، އެއީ ކުށެއް. ރާއްޖެއަށް ދިމާވެފައިހުރި ނުރައްކާތެރި ކަންތައްތައް، މި ފަހުގެ ތާރީޚުގައި ފެނިފައިހުރީ، 88 ނޮވެންބަރުން3ވަނަ ދުވަހުން ފެށިގެން. އޭގެފަހުންވެސް ނުރައްކާތެރި ކަންކަން އެހުރީ ހިނގާފައި. ހަމަގައިމުވެސް އެއިން ކޮންމެ ކަމެއް، ބަލައިލާއިރު ކޮންމެވެސް ދިވެއްސަކު މީގެތެރޭގައި އުޅޭ. މުޅި ދައުލަތަށް ހެޔޮއެދިގެން، މުޅި ރައްޔިތުންނަށް ހެޔޮއެދިގެން އުޅޭ، ބައެއްގެ ފަރާތުން މިކަހަލަ ސިފަތަކެއް ނުފެންނާނެ. މިކަހަލަ ސިފަތަކެއް ފެނިގެންނުވާނެ. އަޅުގަނޑުމެން އެންމެންގެ އެޖެންޑާއަށްވުރެ މުޅި ޤައުމުގެ މަޞްލަޙަތާއި މުޅި ޤައުމުގެ އެޖެންޑާ ވަރުގަދަވާނެ.\nއަޅުގަނޑުމެންގެ ފަރުދީ ޚިޔާލު ތަފާތުވުންތަކަކީ، މޭޒުކައިރިއަށް އައިސްގެން ޙައްލުކުރެވޭނެ ކަންކަން. އަޅުގަނޑުމެން މިހާތަނަށް އައިއިރު، މި ސަރުކާރު ފެށިގެން މިހާތަނަށް އައިއިރު، ޚިޔާލު ތަފާތުވާ މީހުންނަށް ބާރަފަހަރު ދަޢުވަތުދީފިން، މޭޒުކައިރިއަށް އަންނާށޭ، އަޅުގަނޑުމެންނާ ވާހަކަ ދައްކަން. ކީއްވެގެންތޯ ނާދެވިގެން މިއުޅެނީ؟ އަދި އިސްތިސްނާތަކަކާއެކީ ބޮޑެތި ކުށް ކޮށްފައި ތިބޭ މީހުންނަށް މިނިވަންކަން ހޯދައިދޭން ކުރާ މަސައްކަތްވެސް، އަޅުގަނޑު ބުނިން، ޤާނޫނަށް ތިޔަ އިޞްލާޙު ގެނެސްދޭށޭ. ޤާނޫނަށް ތިޔަ އިޞްލާޙު ގެނެސްގެން ރައްޔިތުންގެ މަންދޫބުން ބޮޑު އަޣުލަބިއްޔަތަކުން، ތިޔަ ކަންކަން ކުރާކަމަށްވަންޏާ، ލިޔެވިފައި އޮތް ޤާނޫނު ދޫކޮށްލާފައި، ފަހުން ގެންނަ ޤާނޫނަކުން ވަކި މީހުންނަށް ވަކި ފަރުވާދޭންވެސް، އަޅުގަނޑު މިހުރީ ތައްޔާރަށޭ. އެކަންވެސް ރައްޔިތުންގެ ޙައްޤުގައި ނިންމަންޖެހޭ ބަޔަކީ، ރައްޔިތުންގެ މަޖިލީހުގެ މެންބަރުން. އެމީސްމީހުން އެކަން އެގޮތަށް ނިންމާކަށް ބޭނުމެއްނުވޭ. އަދި އަޅުގަނޑުމެންގެ ފިކުރުގެ ކުރީގައި އަޅުގަނޑުމެންގެ ޕާޓީއަކުންވެސް، އެއިރު، އަޅުގަނޑުމެންގެ ޕާޓީގައި ތިއްބެވި ބޭފުޅުންވެސް އެކަންކަމަށް ޖާގަދޭކަށްވެސް ބޭނުމެއްނުވި. އެ ވާހަކަތަކަށް ވަޑައިގެންނެވި އެއްބޭފުޅަކު ޢަބްދުއްރަޙީމް އެއީ.\nއެހެންވީމާ، މުޅި ރައްޔިތުންގެ ޙައްޤާއި، މުޅި ޤައުމުގެ އަމަން ގެއްލޭވަރުގެ ކަންތައްތައް ކުރީމާ އަޅުގަނޑުމެން ވިސްނަންވާނެ، ކޮންމެ މީހަކު ކުރިނަމަވެސް، އެއީ ޤައުމުގެ ދިފާޢުގައި ޤައުމުގެ ރައްޔިތުންގެ ޙައްޤުގައި. މަޞްލަޙަތު ދަމަހައްޓަން ބޭނުންވެގެން، އިސްތިޤްލާލާއި ކަރާމާތާއި، ޤައުމަށް އޮންނަ ޝަރަފު ދަމަހައްޓާ މީހަކު އެކަމެއް ނުކުރާނެ. މިއަދު ބޭރުގެ ފަރާތްތަކުން އަޅުގަނޑުމެންނަށް ނުފޫޒު ފޯރުވަން، ނޫނީވިއްޔާ އަޅުގަނޑުމެންނާ ދޭތެރޭގައި ދަތިކުރުމުގެ ފިޔަވަޅު އަޅާނެ. އެންމެ ގަދައަށް އަތްޖަހާފައި ޢީދު ގެނެސްގެން މިއުޅެނީ ކޮންބަޔެއްތޯ؟ އެއީތޯ ޤައުމަށް ހެޔޮއެދުމަކީ. ރައީސްކަމަކު ޔާމީން އަބަދަކު ނުހުންނާނެ. ދައުލަތް ހިނގަންވާނެ. އިންޑިޔާ ކަނޑުގައި ބޮޑެތި ރާޅު އަބަދުވެސް ނަގާނެ. އެ ރާޅު މަތަކުރުމަކީ، އަޅުގަނޑުމެންނަށް ކުރެވޭނެ ކަމެއްނޫން. އެއީ، ފިޠުރަތުގެ އިންސާފު. އެކަމަކު ކޮންމެ މީހަކު އެކަމެއް ކުރާއިރުވެސް، ބަލަންވާނެ އެމީހާގެ އެޖެންޑާއާއި، އެމީހާގެ ޢަމަލާއި އެމީހާ ދައްކާ ވާހަކައާއި، ކަންކަން ތަންފީޒު ކުރާއިރު، އެއީ ރައްޔިތުންގެ ޙައްޤު ތަންފީޒުކުރަނީ، ކިހާ މިންވަރަކަށްތޯ. އަދި އެއާއެކީ ދެން ވާހަކަ ދައްކާ މީހުން ކޮށްފައިހުރި ކަންކަމާއި އަދި އެމީހުން ދައްކައިދީފައި ހުރި މިސާލުން އެ މީހުންނަށް ކިހާވަރަކަށްތޯ ޤައުމަށް ޚިޔާނަތްތެރިވެވިފައި ހުރީ. ނޫނީ ކިހާވަރަކަށްތޯ ޤައުމުގެ މަޞްލަޙަތު ޙިމާޔަތްކޮށްދީފައި އޮތީ. އަޅުގަނޑުމެން ކީއްވެގެންތޯ ދިއްދޫގައި ނުވިސްނަންވީ. އެކަން ފެށެނީ ރައްޔިތުންގެ މަޖިލީހުގެ މެންބަރާ ހަމައަކުންނެއްނޫން. ޝައްކެއްވެސްނެތްގޮތުގައި، އެކަންކަން ކުރުމުގައި ރައްޔިތުންގެ މަޖިލީހުގެ މެންބަރުން ހިމެނޭ. ރައްޔިތުންގެ މަޖިލީހުގެ މެންބަރުންގެ ބޮޑު އަޣުލަބިއްޔަތު ލިބިއްޖިއްޔާ ކުރެވިދާނެ ކަންތައް އިންތިހާ. އެއީ، ޑިމޮކްރަސީގައި އަޅުގަނޑުމެން ގަބޫލުކުރާ ސިފަ. އެކަމަކު ޑިމޮކްރަސީގައިވެސް އަޅުގަނޑުމެން ގަބޫލުކުރާ ސިފައިގެ ތެރޭގައި ލޭންދޭނު ވިޔަފާރިކުރުމާއި، ރިޝްވަތު ދިނުމާއި، ކަރަޕްޝަނާ، އެއީ އަޅުގަނޑުމެން ހިމަނާ ކަމެއްނޫން. އަޅުގަނޑުމެން ރައްޔިތުންނަށް ރައްޔިތުންގެ ފަރާތުން އެވަރުގެ އިތުބާރަކާއި ތާއީދެއް އެ މީހުންނަށް ދެނީ، އަމާނާތެއް ހަވާލުކޮށްފައި. އެ އަމާނާތަކީ، ރައްޔިތުންގެ ވިންދާއި، ރައްޔިތުންގެ ރޫޙާއި، ރައްޔިތުން އެދޭގޮތަށް ކަންކަން ކުރަން.\nމަޖިލީހަށް ހޮވާފައި މީހާ ފޮނުވީމާ، އެއްގޮތަކަށްވެސް އޭނާ މިނިވަންވީކީނޫން. އޭނާގެ ނޯންނާނެ މިނިވަން ޚިޔާލެއް. އޭނާގެ ޚިޔާލުތައް އަންނަންވާނީ، ރަށަށާއި ދައުލަތަށް ބޭނުންވާ ތަރައްޤީ އެންމެ ފުރަތަމަ ކަމަކަށް. ރަށަށް ޚިޔާނާތްތެރިނުވުން. ރަށަށް ޣައްދާރުނުވުން. ރަށުގެ އަމާނާތާއި ރަށުގެ ކަރާމާތަށް އިސްކަންދިނުން. އަދި އެއާއެކީ، އޭނާގެ ދާއިރާއަށް ކަންކަން އިސްކޮށްކުރުން. މިއީ، މިހާރުވެސް ޤާނޫނުއަސާސީގައި ދުސްތޫރުގައި މިހާރުވެސް ލިޔެފައި އޮތްގޮތް. އެއްވެސް މީހަކަށް މުޅި ޤައުމުގެ މަޞްލަޙަތު އެއްފަރާތަށް ޖައްސާފައި، ދާއިރާގެ މަޞްލަޙަތުގެ ވާހަކަ ނުވެސްދެއްކޭނެ. މަނާކަމެއް ޤާނޫނުއަސާސީގައި މިހާރުވެސް.\nއެހެންވީމާ، ރާއްޖޭގެ މި ފަހުގެ ތާރީޚުގައި މި ހިނގާދިޔަ ކަންތައްތަކަކީ، ދުނިޔޭގެ ތާރީޚުގައިވެސް ހިނގާ ކަންކަމެއްނޫން. ދުނިޔޭގެ ތާރީޚުގައި މިކަންކަން ވާއިރު، ދުނިޔޭގައި، މިހާރު ޤައުމުތަކުގައިވެސް، އެއްފިކުރެއްގެ، އެއް ސިޔާސީ އައިޑޮލޮޖީގެ ފަލްސަފާގައި އުޅެފައި ތިބި މީހުން، އެ ފިލޯސަފީ ދޫކޮށްލާފައި އެހެންގޮތަކަށް ގޮސްފި ކަމަށްވަންޏާ، އޭނާގެ ދާއިރާގެ ގޮނޑި ގެއްލޭނެ. ދިވެހިރާއްޖޭގައި އެފަދަ ޤާނޫނެއް ލިޔެފައި ނެތީމާ، ސުޕްރީމް ކޯޓުން އެވަރުގެ ރޫލިންގއެއް ނެރުއްވީ. އެކަމަކު ރައްޔިތުން ހަވާލުކުރި އަމާނާތަށް ބަލާކަމަށްވަންޏާ، އެ އަމާނާތް ހަވާލުކުރި ރައްޔިތުން، މިއަދު މި ތިއްބެވީ މިތަނުގައި. ޢަބްދުއްރަޙީމް އެ ސުވާލު ކުރެއްވީމާ، އަޅުގަނޑަށް މިތަނުން އެއްއަޑަކުން އަޑުއިވިގެންދިޔައީ، ތިމަންނާމެން އެކަމެއް ގަބޫލެއް ނުކުރަމޭ.\n88 ނޮވެންބަރުން3ވަނަ ދުވަހު، އެ ދިން ޢުދުވާނަކީ، ދިވެހިރާއްޖެއަށް ހެޔޮއެދިގެން، ދިވެހި ފަސްގަނޑަށް ހެޔޮއެދިގެން، ދިވެހިރާއްޖޭގެ ވަކިކަމެއް ބީވެގެންގޮސްގެން، ރައްޔިތުންގެ މަޞްލަޙަތަށް އުނިކަމެއް އައިސްގެން އައިކަމެއްނޫން. އެއީ، ވަކި ބަޔަކު ވަކި ފިކުރަކަށް ވަކި ބޭނުމެއް އަމިއްލަ އެދުމުގައި ޙާޞިލުކުރުމަށްޓަކައި. އެއަކުންނެއް އެއްވެސް ވަރަކަށް ކިޔައެއްނުދޭ، ދިވެހިރާއްޖެއަށް އަންނާނެ ތަރައްޤީގެ ވާހަކައެއް. މިހާރު މި ނުކުމެވަޑައިގެން އުޅުއްވާ ބޭފުޅުންވެސް، ދިވެހި ރައްޔިތުންގެ ކުރިމަތީގައި ވިދާޅުވޭ، މިހިރީ މިހިރީ، ތިމަންނާމެންގެ ފަރާތުން ހިނގާފައިހުރި ކަންކަމޭ. އަދި ވިދާޅުވެދެއްވަންޖެހޭ، ކީއްވެގެންތޯ އެކަންކަން ހިނގާފައިހުރީ.\nއެހެންވީމާ، ދިއްދުއަށް އައިސްފައި، ފެހި، ރަތާއި، ހުދުގެ ދަށުގައި ހުރެގެން އަޅުގަނޑު މި ވާހަކަ ދައްކާއިރު، އަޅުގަނޑުމެން އިސްކުރަންޖެހޭ ސިފަތަކެއް އޮވޭ. އެންމެފުރަތަމަ ކަމަކީ، ޤައުމިއްޔަތަށް އޮތް ލޯބި. ޤައުމިއްޔަތަށް އޮތް ލޯތްބަކީ، ޅެންބަހަކުން ނިންމާލެވޭނެ ކަންކަމެއްނޫން. އެކަމަކު ހަމަ އެ ޅެންބަސް، ނޫނީވިއްޔާ އެ ޅެން ހައްދަވާފައިހުރި މުޝީރުން، ނޫނީވިއްޔާ އެ ޅެން ލިޔުއްވާފައިހުރި ޝާޢިރުންގެ ޅެމުން، އެބަޔަކަށް ފަސޭހަ ބައިތެއް ނަގާފައި ލިޔުނީމަކާ ކަމަކުނުދާނެ. އަޅުގަނޑުމެން ގަބޫލުކުރަންޖެހެނީ، ފެއްސާއި، ރަތާއި ހުދުގެ ދަށުގައި ތިބޭކަމަށްވަންޏާ، އަޅުގަނޑުމެން ހުރިހާ އެންމެންގެ ސިފަތަކަށްވުރެ، ހުރިހާ ޕާޓީއެއްގެ ވިސްނުމަށްވުރެ އިސްވެގެން މިދަނީ، ޤައުމިއްޔަތުގެ ސިފަ. ޤައުމިއްޔަތުގެ ސިފައިގެ އެންމެބޮޑު އަސާސަކީ މި ޤައުމިއްޔަތު، ޤައުމިއްޔަތެއްގެ ގޮތުގައި ދަމަހައްޓަން ބޭނުންކަމަށްވަންޏާ، މި ޤައުމަށް ހެޔޮއެދުން. މި ޤައުމަށް ހެޔޮއެދޭ ބަޔަކު ޤައުމުގެ ފަތިފުށެއް ބޭރަކު ނުކިޔާނެ. ޤައުމަށް ދެރަވާގޮތަކަށް ކަންކަމެއް ނުކުރާނެ. ޤައުމުގެ ދާޚިލީ ކަންކަމަކަށް ބޭރުގެ ފަރާތްތަކަށް އަތްބާނާކަށް ޖާގައެއްނުދޭނެ. އެއީކީ، ޤައުމަށް ހެޔޮއެދޭ މީހުންގެ ސިފައެއްނޫން. އަދި ސިފައިންނާއި ފުލުހުންނާ ކުރިމަތިލާކަށް މީހުން ނެރޭކަށް ގޮވައެއްވެސްނުލާނެ. ސިފައިންނާއި ފުލުހުންނަކީވެސް، ޤާނޫނު ތަންފީޒު ކުރުމުގައި ޤާނޫނުން ކަނޑައަޅާ ކަންކަމަކަށް، ޤާނޫނު ކަނޑައަޅާ މިންވަރަކަށް ކަންކަންކުރާ ބައެއް.\nއެހެންވީމާ، ކީއްވެގެންތޯ އަޅުގަނޑުމެންގެ ޚިޔާލު ތަފާތުވެގެން މިއުޅެނީ. ކޮންކަމަކާތޯ، ވިސްނުން ތަފާތުވެގެން މިއުޅެނީ. ވިސްނުން ތަފާތުވާކަމެއް އޮތިއްޔާ، ހަމަގައިމުވެސް، ވިސްނުން ތަފާތެއްނުވާނެ، ދަރުމަވަންތަ ހޮސްޕިޓަލް އަޅައިގެން. ހަމަގައިމުވެސް ވިސްނުން ތަފާތެއްނުވާނެ، 24 ގަޑިއިރު ކަރަންޓް މި ހުރިހާ ރަށްރަށަކަށް ލިބޭތީ. ހަމަގައިމުވެސް ވިސްނުން ތަފާތެއްނުވާނެ، ދިއްދުއާއި މާލެއާއި އަދި އެހެން ރަށްރަށަށް ކަރަންޓާއި ފެނާއި މި ޚިދުމަތްތައް އެއްއަގަކަށް އައިސްގެން ޚިޔާލު ތަފާތެއްނުވާނެ. ޚިޔާލުތަފާތެއް ނުވާނެ 24 ގަޑިއިރު ކަރަންޓް ލިބިގެންނެއް. ޚިޔާލު ތަފާތެއްނުވާނެ، މި ރަށުގައި މަގުތައް ހެދިގެންނެއް، ބަނދަރު ހެދިގެންނެއް. ފެނާއި ނަރުދަމާ ލިބިގެންނެއް ޚިޔާލު ތަފާތެއްނުވާނެ. ކޮންކަމެއްގައި ޚިޔާލުތަފާތު މިވަނީ. ޚިޔާލު ތަފާތުވެގެން ނުވާނެ، ދިވެހިރާއްޖޭގައި އޮންނަންވީ ދީނަކީ، އިސްލާމްދީން ކަމަށް ބުނެގެން. ޚިޔާލު ތަފާތުވެގެންނުވާނެ، ދިވެހިރާއްޖޭގައި މަޖިލިސް އެކުލެވިގެންވަނީ، ވަކި ގޮތަކަށޭ ބުނެގެން.\nއެހެންވީމާ، ޚިޔާލު ތަފާތުވާ މީހުން ޚިޔާލު ތަފާތުވާގޮތް، ބުނެދީ. އެކަމަކު މި ސަރުކާރު އޮތްއިރު، މި ސަރުކާރު އޮންނަ ހިނދަކު، ޤާނޫނު ތަންފީޒު ކުރުމުގައި އަޅުގަނޑުމެން ފަހަތަކަށް ނުޖެހޭނަމު. ސިޔާސީ ކަންކަމުގައިވެސް ބޮޑެތި ކުށްކުރާ މީހުންނަށް ޙައްޤު އަދަބު ލިބުނީމާ، އެއްގޮތަކަށްވެސް ވިސްނައިގެންނުވާނެ ޚިޔާލު ތަފާތުވާކަމަކަށް. އެއީ، ނާއިޞާފެއްވެސްނޫން.\nއިންޞާފު ޤާއިމުކުރުމުގެ އެންމެ އިސް ފަރާތަކީ، ރައީސުލްޖުމްހޫރިއްޔާއެއް ނޫން. ދިވެހިރާއްޖޭގެ ދުސްތޫރު ނިޔާކުރަނީ، އިންސާފު ޤާއިމުކުރާނީ ކޯޓުތަކުންކަމަށް. މައްސަލައެއް އޮވެއްޖިއްޔާ މައްސަލަ ތަޙުޤީޤުކުރާނެ. ތަޙުޤީޤަށް ކަމެއް ސާބިތުވާވަރަށް ތަޙުޤީޤަށް މަޢުލޫމާތު ލިބިއްޖިއްޔާ ޕްރޮސިކިއުޓަރ ޖެނެރަލް، އެ މައްސަލައެއް ފޮނުވާނީވެސް. ދެ މަރުޙަލާ، ތިން މަރުޙަލާ ހިނގާފައި އެދަނީ. ޢަދުލު އިންސާފު އެންމެފަހުން ނިމިގެން އެ ދަނީ ސުޕްރީމް ކޯޓުން. އެހެންވީމާ، ކޮންމެ މީހަކަށްވެސް ނާއިންޞާފުން ކަންތައް ކުރެވޭ ކަމަށްވަންޏާ، މިހާރު މި ވަކާލާތުކުރާ ކޮންމެ މީހަކަށް އެބަ ލިބޭ، އޭނާ ގެންނާނެ ފެންވަރުގެ ލޯޔަރުން ގެނެސްގެން، އޭނާގެ މަޢުޞޫމުކަން ކޯޓުގައި އޭނާ ހާމަކޮށްދިނުން. އޭނާގެ މަޢުޞޫމުކަން ކޯޓުގައި ހާމަކޮށްދިނީމާ، ރައްޔިތުންގެ ދަރުބާރު އޭނާއަކީ މަޢުޞޫމު މީހެއްކަމަށް ގަބޫލުކުރާނީ. އެއީކީ، ރައީސް ޔާމީން ކުރާކަމެއްނޫން. އެކަމަކު މުޅި ރަށުގެ އަޣުލަބިއްޔަތުގެ އިންސާފަކީ، ނޫނީވިއްޔާ މުޅި ރަށުގެ އަޣުލަބިއްޔަތުގެ އަމާންކަމަކީ، ވަކިވަކި ފަރުދުންގެ ނުރައްކާތެރިކަމަށް ހުށަހަޅާނެކަމެއް ނޫންކަމަށް ކަށަވަރުކޮށްދިނުމަކީ، ރައީސް ޔާމީން ކުރަންޖެހޭކަމެއް. މަޢުޞޫމު އެތައް ބައެއްގެ ޙައްޤު ބޮޑު، އަނިޔާވެރި މަދުބަޔަކަށްވުރެ.\nމިކުރެވޭ މަސައްކަތުން ރާއްޖޭގެ އެކި ހިސާބުގެ ޚާއްޞަކޮށް މާލޭގައި، ބޮޑެތި ކުށަށް އަރައިގަންނަ މީހުން އިރާދަކުރެއްވިއްޔާ، މަދުވެގެން މިދިޔައީ އެހެންވެގެން. ކީއްވެގެންތޯ އަޅުގަނޑުމެން ހަނދާންނެތެނީ. އަޅުގަނޑުމެން ހިންގަވާ މީގެ ފަސް އަހަރު ކުރިއަށް ޖެހިލަމާ. ކޮންކަހަލަ ރަޙުމެއް ނެތް ކަންތައްތަކެއްތޯ ރާއްޖޭގެ އެކި ހިސާބުގައި ކޮށްފައިހުރީ. މިކަމާއެކީތޯ އަޅުގަނޑުމެން ކުރިއަށްދާންވީ. އެކަންކަން ހިނގާފައިހުރީ ކިހިނެއްތޯ؟ އެކަންކަން ހިނގާފައި ހުންނަނީކީ ފަތިސްވާއިރު، އަޅުގަނޑުމެންނަށް އިރު ފެނިފައި، އިރުއޮއްސޭއިރު، އިރުއޮއްސޭކަން، ޤުދުރަތީ ޠަބީޢަތުގައި އޮންނަ ކަމެއްގެ ގޮތުގައެއް ނޫން. އެކަހަލަ ރަޙުމްކުޑަ ޢަމަލު ހިންގާފައިހުރީ. އެކަހަލަ ރަޙުމްކުޑަ ޢަމަލު ހިންގުމަށް އިސްފަރާތްތަކުން މަޝްވަރާދީގެން، ލާރިވެސް ދީގެން އަދި އެކަން ކުރުވައިގެން. ޒުވާން ކުދިން މިކަހަލަ ޙައްޤުތަކަށް އަރައިގެންފައިހުރީ. އެހެންމީހުންގެ ޙައްޤުތަކަށް އަރައިގެންފައިހުރީ ކަންކަން ކުރުވާފައި ހުރީމާ.\nމިހާރު މިއޮތީ، އަޅުގަނޑުމެންގެ ސަރުކާރު. އަޅުގަނޑުމެންގެ ސަރުކާރަކުންނެއް، އެކަހަލަ ކަންތައްތަކެއް އަޅުގަނޑުމެން ދުވަހަކުވެސް ނުކުރުވާނަން. ކުރުވަން ހިތަށްވެސްނާރާ. ވަރަށްކައިރި މިސާލެއް އަޅުގަނޑު މިދަންނަވަނީ. ކުރީގެ ސަރުކާރުގައި އަޅުގަނޑުމެން ސިޔާސީ މީހުންނަށް އަނބިދަރިން ގޮވައިގެން ގޭގައި ތިބެން އުނދަގޫނޫންތޯ؟ ކޮންމެ ރެޔަކު ގޭދޮށަށް އެއްވާނެ. ހަޅޭއްފަޅޭއްލަވާނެ. ކޮންމެ ދުވަހަކު، ކޮންމެ ދެތިންރެއިން އެއްރޭ ގެޔަށް ގާއުކާނެ. މިއަދު ހަމަގައިމުވެސް، އަޣުލަބިއްޔަތަށް ބަލާކަމަށްވަންޏާ، ތާއީދަށް ބަލާކަމަށްވަންޏާ، އަޅުގަނޑުމެންގެ ސަރުކާރު ތާއީދުބޮޑު. އަދި އެކަންކުރަން އަޅުގަނޑުމެން އެދޭނަމަ، ކޮން ސިޔާސީ އިދިކޮޅު ލީޑަރަކަށްތޯ މާލޭގައި ކެތްވާނީ. އެކަމަކު އެއީކީ އަޅުގަނޑުމެން ގަބޫލުކުރާގޮތެއްނޫން. އަޅުގަނޑުމެންނަކީ، އުފެދިފައިހުރި ފާރުތަކަށް، ޒަޚަމުތަކަށް، އަޅުގަނޑުމެން ބޭނުންވަނީ، އެކަންކަން ފަސޭހަވުން. އެއީ، މާޒީކަމަށް ގަބޫލުކުރަން. އެހެންވެގެން މި ރިޔާސީ ދައުރުގެ ފުރަތަމަ އަހަރަކީ، އެހާ ފަސޭހަ އޮމާން އަހަރަކަށް ވެގެންދިޔައީ.\nކޮންބައެއްތޯ ހާލަތު ބަދަލުކުރީ. ހާލަތު ބަދަލުކުރީ އަޅުގަނޑެއްނޫން. ފެބުރުވަރީ 27 ގައި މުޒަހަރާއެއް. މޭ ޑޭގައި މުޒާހަރާއެއް. މިކަންކަންކުރީ ކީއްވެގެންތޯ؟ މަވެތި ސިފަތަކެއް ހުރެގެން. ކީއްވެގެންތޯ ކެތްކޮށްލަން ނުކެރިގެން މިއުޅެނީ، ރައްޔިތުންގެ ވޯޓަކާ ހަމައަށް. ރައްޔިތުންގެ ވޯޓު ދައްކަންވީނޫންތޯ، ރައްޔިތުންގެ މަޖިލިސް އިންތިޚާބުކުރާ ދާއިރާއާ ހަމައިން. ރައްޔިތުންގެ ވޯޓު ދައްކަންވީނޫންތޯ 23 އާ ހަމައިން. އޭގެކުރިން، ޤާނޫނާއި އުސޫލުތަކުގެ ބޭރުން ކަންކަން ކުރަން އުޅުމަކީ އަނިޔާ. އެއިން ލިބޭނީ ބަޔަކަށް ގެއްލުން. އެކަންކަން ކުރާކަމަށްވަންޏާ، އެކަންކަން ކުރާ މީހުންނާ ދޭތެރޭގައި ފިޔަވަޅު އެޅޭނެ. އަޅުގަނޑަކަށް ބަލަހައްޓައިގެން ހުންނާކަށް ފަސޭހައެއްނޫން، މާލޭގައި އަމާންކަން ގެއްލިގެންދާއިރު. އަޅުގަނޑަކަށް ބަލަހައްޓައިގެން ހުންނާކަށް ފަސޭހައެއްނޫން، މާރާމާރީ ހިންގާއިރު. އަޅުގަނޑަކަށް ބަލަހައްޓައިގެން ހުންނާކަށް ފަސޭހައެއްނޫން، އެއްވެސްކަހަލަ ރަޙުމެއްނެތި މަޢުޞޫމު މީހުން ކަތިލާ ވައްޓާލާތަން ބަލާކަށް. އެއީކީ އަޅުގަނޑަށް ފަސޭހަކަމެއްނޫން. އަޅުގަނޑަކަށް ބަލަހައްޓައިގެން ހުންނާކަށް ފަސޭހައެއްނޫން، ކުޑަކުދިންގެ ޙައްޤުތަކަށް އަރައިގަނެގެންދާއިރު. އަންހެންވެރިންގެ ޙައްޤުތަކަށް އަރައިގެންދާތަން ބަލަހައްޓައިގެން ހުންނާކަށް. އަޅުގަނޑު އައީ ރައްޔިތުންނަށް ބޭނުންވާ ކަންކަން ކޮށްދޭން. އަޅުގަނޑު އައީ ޤާނޫނު ތަންފީޒުކުރަން. އަދި އަޅުގަނޑު އައީ އެއިރު ނެތް ޤާނޫނެއް ރައްޔިތުންގެ މަޞްލަޙަތު ހިމާޔަތްކުރަން، އެ ޤާނޫނުވެސް ހަދަން. އަދި އެ ޤާނޫނު ހަދައިގެން ހިންގަންވެސްމެ.\nއެހެންވީމާ، މީގެތެރެއިން އިސްތިސްނާ ބޭނުންވާ ބައެއްގެ މަވެތި ސިފަތައް މިއުޅެނީ އިސްވެގެން. މިއުޅެނީކީ އެއްވެސްގޮތަކަށް ޤައުމިއްޔަތުގެ ސިފަ އިސްވެގެނެއްނޫން. އެ ބޭފުޅުންނަކަށް ފަސޭހަފުޅެއްނުވާނެ، މިކަހަލަ ސާލެއްގެ ދަށުގައި ހުންނަވައިގެން މިކަހަލަ ވާހަކަ ދައްކަވާކަށް. އެ ބޭފުޅުން އަބަދުވެސް ދައްކަވަން އޮންނާނީ، އެ ބޭފުޅުންގެ ތެރޭގައި ކަންތައްތައް ހިނގާ ގޮތުގެ ވާހަކަ. މިވެނިކަމެއް މިވެނިގޮތަކަށްވީނަމަ މާ ރަނގަޅުވާނޭ. އަޅުގަނޑުމެން ޕާޓީގައި ދިމާވީ ކޮންކަމެއްތޯ. އެއީ ދޮގެއްތޯ އަޅުގަނޑުމެންގެ ރަށްރަށުގައި ޕާޓީގެ މެންބަރުންނަށް ތާއީދުކުރައްވާ ބޭފުޅުންނަށް ކޮންމެވެސްވަރެއްގެ ހީނަރުކަމެއް، މާޔޫސްކަމެއް އައިސްގެން މިއުޅެނީ، ރައްޔިތުންގެ މަޖިލީހުގެ މި ދާއިރާގެ މެންބަރާ ހަމައިން އައީ އެކަން ދޮގެއްތޯ؟ އެކަމަކު އެއީ ބޮޑު އަމާނާތެއް ހަވާލުކޮށްފައި އިންތިޚާބުކުރި މީހެއްނޫންތޯ؟ އެ އިންތިޚާބުކުރި އެ އަމާނާތް ހަވާލުކުރި މީހާ ފަދައިން، މުޅި ރައްޔިތުން އިންތިޚާބުކުރި މީހަކީ އަޅުގަނޑު.\nއަޅުގަނޑުވެސް މިގޮތަށް އޭގެ ބައެއް ބޭފުޅުން ކަންތައް ކުރައްވާގޮތަށް އަޅުގަނޑު ކަންތައްކުރަން ދިމާކޮށްފިއްޔާ ވާނީ ކިހިނެއްތޯ؟ އެ ދަތުރު ޖެހިވަޑައިގެންނެވީ، އަޅުގަނޑުގެ ކުރިން ރައީސްކަން ކުރެއްވި ބައެއް ބޭފުޅުންނަށް. އުސޫލާއި، ހަމައާއި، އިންސާފާއި ރައްޔިތުންގެ މަޞްލަޙަތާއި، އަޅުގަނޑުމެންގެ އިންސާފު ދޫކޮށްލީމާ، ނުކުންނާނެ ނަތީޖާތައް ނުކުމެގެންދިޔައީ. އަޅުގަނޑު މިއައީ، ތާރީޚު އިޢާދަވިޔަނުދޭން. އެ ތާރީޚު އިޢާދަވިޔަނުދޭން އައި މީހެއް އަޅުގަނޑަކީ. އަޅުގަނޑުމެން ގަބޫލުކުރާ އުސޫލުތައް އެހެރީ ދުސްތޫރުގަޔާއި ޤާނޫނުތަކުގައި ކަނޑައަޅާފައި އަޅުގަނޑުމެން ގަބޫލުކުރާ ވިސްނުމާއި ފިކުރު، މި ފެންނަނީ، ރަށްށަށް އައީމާ. މި ރަށްރަށުން ޖަހަނީ، ތަރައްޤީގެ ވިންދު. މިރަށްރަށުން ގޮވާލަނީ، ތަރައްޤީ ގެންނަން. އެކަން ކުރުމުގައި، މިހާތަނަށް އިރާދަކުރެއްވިއްޔާ އަޅުގަނޑު ފަސްޖެހިފައެއް ނޯންނާނެ. އަޅުގަނޑާ ވާދަކުރައްވާ ބޭފުޅުންވެސް އަދި އަޅުގަނޑާ ވާދަކުރައްވާ އަޅުގަނޑުމެންގެ ފިކުރާއި، އަދި އަޅުގަނޑާ ވާދަކުރައްވާ އިދިކޮޅު ފިކުރުގެ ބޭފުޅުންނަކަށްވެސް އަޅުގަނޑު މިގެންނަ ތަރައްޤީ މިއަށްވުރެ ފުޅާކޮށް މިއަށްވުރެ ފުރިހަމައަށް ގެންނެވޭނެ ވާހަކައެއް ވިދާޅެއްނުވާނެ. އެ ބޭފުޅުން އެ ތިބީ މިހާރުވެސް ބިރުން ފިތްކަނޑައިގެންގޮސްފައި. ލޯނުން ލާރިއެއް ނަގައިގެން ރައްޔިތުންނަށް ކަމެއްކޮށްދޭން ވެއްޖިއްޔާ، ސަހަރޯ ގޮވަގޮވައި އެ ތިބެނީ. ދެން ކޮންކަމެއްތޯ އެމީހުންނަށް ކުރެވޭނީ.\nއެހެންވީމާ، ދިއްދޫއަކީ، ސިޔާސީ ވިންދު ހިނގާ ރަށަކަށްވެފައި، މި ފެހި، ރަތާއި، ހުދުން ޒީނަތްތެރި ކުރެވިފައިހުރި ޓެންޓެއްގައި ހުރެގެން އަޅުގަނޑުމެން ދައްކަން ބޭނުންވަނީ، ޤައުމިއްޔަތުގެ ވާހަކަ. އަޅުގަނޑުމެންގެ ޤައުމަށް އިޚުލާޞްތެރިވާން އަޅުގަނޑުމެން ދަސްކުރަންޖެހޭ. އަޅުގަނޑުމެންގެ ޤައުމަށް އިޚުލާޞްތެރިވާން ދަސްނުކުރެވުނީމާ، ނޫނީވިއްޔާ ދަސްކޮށްގެން، އެކަންކޮށްދޭނަމޭ ބުނާ މީހުން ބޮޑެތި އަމާނާތްތަކުން އެއްކިބާވެގެން ދިޔައިމާ، އަމިއްލަވަންތަކަން އިސްކުރީމާ އަދި އޮތް އުސޫލު، ޤާނޫނީ ހަމަތަކުގެ ބޭރުން ބަދަލުކޮށްލަން ދިމާކުރީމާ، ނުކުންނަ އުނދަގުލާ އަޅުގަނޑުމެން މިއަދު މި ކުރިމަތިލަނީ. އެއީ، އެތެރެއިން ކަމަށްވީނަމަވެސް، މަޖިލީހުގެ ތެރެއިން ކަމަށްވީނަމަވެސް، ސުޕްރީމް ކޯޓަށް ވަދެގެން، އެ ހިންގި ޖަރީމާއެއްގެ ތެރެއިން ނަމަވެސް، އަދި ބޭރު ޤައުމުތަކަށް ގޮވާލައިގެން ކަމަށްވީނަމަވެސް، ލަޝްކަރު ގެންނަން ގޮވާލައިގެން ކަމަށްވީނަމަވެސް، އެކަންކަން ކޮށްގެން އެއުޅެނީ ކޮންބައެއްތޯ؟ ސަމާލުވޭ! އެއީކީ، އަޅުގަނޑުމެން މިކަހަލަ މަޢުޞޫމު މުޖުތަމަޢެއްގެ ތެރޭގައި ތިބެގެން، އަޅުގަނޑުމެން އެކަންކުރަން ބޭނުންވާ ގޮތެއްނޫން. ބޭރުގެ ބަޔަކު ރާއްޖެއަށް އައިސް، ރާއްޖޭގެ ކަންތައްތައް ހަމަޖައްސާފައި، ރާއްޖޭގައި ލަޝްކަރެއް ބާއްވަންޏާ، މި ދިވެހި ފަސްގަނޑުގައި ޤާނޫނުއަސާސީން ކަށަވަރުކޮށްދޭ އަޅުގަނޑުމެންގެ ހުރިހާ މިނިވަންކަމުގެ ކުރިމަތީގައި އަޅުގަނޑުމެންނަކީ، ދެވަނަ ދަރަޖައިގެ ރައްޔިތުންނަށް ނޫން، ކޮންގޮތެއްތޯ އަޅުގަނޑުމެންނަށް އޮތީ.\nއެހެންވީމާ، އަޅުގަނޑުމެން ބޭނުމެއްނޫން، އަޅުގަނޑުމެންގެ ރަށުގައި އަޅުގަނޑުމެންނަކީ، ދެވަނަ ދަރަޖައިގެ ރައްޔިތުންނަށްވާކަށެއް. އަޅުގަނޑުމެންގެ ޢަޒުމާއި، އަޅުގަނޑުމެންގެ ޖޯޝާއި، އަޅުގަނޑުމެންގެ ވިސްނުމާއި، މިއާއެކީ އަޅުގަނޑުމެން ޤައުމު ބިނާކުރާނީ. އެ ވިސްނުން އަޅުގަނޑުމެންގެ ތެރޭގައި ނާންނަކަމަށްވަންޏާ، އެކަންކުރަން ނޭނގޭ ބަޔަކު، ބޭރުގެ މީހުންނަށް ދަޢުވަތު ދިނީމާ، ގަބޫލުކުރަން އެބަޖެހޭ، އުފުލަންޖެހޭ މަސްއޫލިއްޔަތުންވެސް އެ މީހުން އެތިބީ އެއްކިބާވެގެން. އެހެންވީމާ، އެވަރު ބަޔަކާ ކަންކަން ހަވާލުކުރާއިރު، އަޅުގަނޑުމެން އެބަޖެހޭ ދެވަނަ ވިސްނުމަކަށް ދާން.\nއެހެންވީމާ، ދިއްދޫގައިވެސް އަޅުގަނޑު ދަންނަވާލަން ބޭނުންވަނީ، ހަމަ މިކަހަލަ ވާހަކަތަކެއް. އެންމެ އަމާނާތްތެރި ސިފައަކީ، މުޅި ޤައުމުދެކެ ލޯބިވާންޖެހޭ ސިފަ. އޭގެތެރޭގައި އެންމެބޮޑު ބަހާއެއްގެ ގޮތުގައި މިއޮތީ، އަޅުގަނޑުމެންގެ ދީން އަޅުގަނޑުމެން ރައްކާތެރިކުރާނަމޭ، ދީނަށް ގަދަކަން ދޭނަމޭ.\nދެންއޮތީ، ޤައުމީ ސިފަތައް. އޭގެފަހުން މި އޮންނަނީ، ޞުލްޙައާއި މަޞްލަޙަތާއި، ދެންހުރި ކަންތައް. އެހެންވީމާ، ވަރަށް ފަސޭހަވެގެން ހިނގައްޖެ، މިއަދު މި ޓެންޓުގައި ހުރެގެން މި ވާހަކަ ދައްކަން. ޤައުމީ ސިފަތަކުން އަޅުގަނޑުމެން ޖަރީވާން، ޒީނަތްތެރިވާން ދަސްކުރަންޖެހޭ. މި ސިފަތައް މިހާތަނަށް ދޫކޮށްލާފައި ތިބި މީހުން އަޅުގަނޑުމެންނަށް ފެނިގެން މިދަނީ. އެ ސިފަތައް ދޫކޮށްލާފައިވާ މީހުންނަކީ، އެމީހުންގެ ޠަބީޢަތުގައިވެސް، އެ މީހުންނާ ހަވާލުވާ އަމާނާތަށް ފުރަގަސްދޭ ބައެއް. އެހެންވީމާ، އެމީހުންގެ ފަހަތުން ހިނގުމުގެ ބޭނުމެއް އެބައޮތްތޯ. އެ މީހުންގެ ފަހަތުން ހިނގައިގެން އަޅުގަނޑުމެންނަކަށް ލިބޭނެ އެއްވެސް ކުރިއެރުމެއް ނޯންނާނެ. ނުރައްކާތެރިކަމާއި، އަނިޔާވެރިކަމާއި އަދި އަޅުގަނޑުމެންގެ ޤައުމުގެ މިނިވަންކަމާއި އަދި އަޅުގަނޑުމެންނަކީ، މިދެންނެވި ގޮތަށް ހިތްދަތި ބައެއްގެ ގޮތުގައި އިންތިޒާރުކުރާ ބައެއް ކަމަށްވަންޏާ، އެކަމައިގެން އަޅުގަނޑުމެން ކުރިއަށްދާނީ.\nއެކަމަކު ﷲ ގެ މަގުގައި ޤައުމިއްޔަތުގެ ސިފަތަކާއެކީ، ދިވެހިރާއްޖެއަށް ހަމަޖެހުމާއެކީ، ތަރައްޤީ ގެންނަކަމަށްވަންޏާ، އަޅުގަނޑުމެންގެ މަސައްކަތުގައި މާތް ﷲގެ ބަރަކާތް މިންވަރު ކުރައްވާނެ!\nوَمَـا تَوْفِيقِي إِلَّا بِاللّـــه عَلَيْـهِ تَوَكَّلْتُ وَإِلَيْـهِ أُنِيبُ


Kureege Karudhaas Nootu Thah Avahah Badhalkollaa - Vaguthu\nކުރީގެ ކަރުދާސް ނޫޓްތައް ރަން ދިހަފަހެއް ނޫޓް ސީރީޒް އަށް ބަދަލު ކުރުމަށް އެމްއެމްއޭ އިން މިހާރު ވަނީ "ބަދަލުކުރަމާ" ނަމުގައި ކެމްޕޭނެއް ފަށާފައެވެ. ތިރީގައި އެވަނީ މިކެމްޕޭނާއި އަދި ފައިސާގެ ނޫޓް ބަދަލު ކުރުމާއި ގުޅޭ ގޮތުން ކުރެވޭ ބައެއް ސުވާލާއި އެސުވާލުތަކުގެ ޖަވާބެވެ.\n01. ބަދަލުކުރަމާ ކެންޕޭނަކީ ކޮން ކެންޕޭނެއް؟\nބަދަލުކުރަމާ ކެންޕޭނަކީ، ރަން ދިހަފަހެއް ނޫޓު ސީރީޒް ބޭނުންކުރަން ފެށިއިރު ބޭނުންކުރަމުން އައި ކަރުދާސް ނޫޓު ސީރީސް އުވާލުމަށްފަހު އެ ނޫޓުތަކަށް ބަދަލު ދިނުމަށް ކަނޑައެޅި މުއްދަތު މި އަހަރުގެ ޖުލައި 31 ގެ ނިޔަލަށް ހަމަވާތީ މި ތާރީޚް ރައްޔިތުންނަށް ހަނދާންކޮށްދިނުމުގެ ގޮތުން އެމްއެމްއޭ އިން ހިންގަމުން އަންނަ ކެންޕޭނެކެވެ.\n02. ކަރުދާސް ނޫޓުތަކުގެ ތެރެއިން ބަދަލު ލިބެނީ ކޮން ނޫޓު ތަކަކަށް؟\nރައީސުލް ޖުމްހޫރިއްޔާގެ ނަންބަރު 2016/6 (21 ޖުލައި 2016) ޤަރާރުން، 1 އޮގަސްޓު 2016 އިން ފެށިގެން ލީގަލްޓެންޑަރ ނޫން ކަމުގައި ކަނޑައަޅުއްވާފައިވާ 2، 10، 20، 50، 100 އަދި 500 ރުފިޔާގެ ކަރުދާސް ނޫޓު ތަކަށާއި އަދި ރައީސުލްޖުމްހޫރިއްޔާގެ ނަންބަރު 2017/7 (27 ޑިސެންބަރު 2017) ޤަރާރުން، 1 ޖަނަވަރީ 2018 އިން ފެށިގެން ލީގަލްޓެންޑަރ ނޫން ކަމުގައި ކަނޑައަޅުއްވާފައިވާ5ރުފިޔާގެ ކަރުދާސް ނޫޓު ތަކަށެވެ. ނޫޓު ގައިވާ ތާރީޚުން ބަލާނަމަ މިއީ 1983 އިން ފެށިގެން ދައުރުކުރުމަށް ނެރެފައިވާ 2، 5، 10، 20، 50، އަދި 100 ރުފިޔާގެ ނޫޓުތަކާއި 2006 އިން ފެށިގެން ދައުރުކުރުމަށް ނެރެފައިވާ 500 ރުފިޔާގެ ނޫޓުތަކެވެ.\n03. ކަރުދާސް ނޫޓުތަކުގެ ތެރެއިން 500 ރުފިޔާގެ ބައެއް ނޫޓުތަކަށް ބަދަލު ނުލިބެނީ ކީއްވެ؟\nކަރުދާސް ނޫޓުތަކުގެ ތެރެއިން 1990 އަދި 1996 ގެ ތާރީޚުގެ ނޫޓުތަކަކީ 2007 ވަނަ އަހަރު ލީގަލް ޓެންޑަރ އެއް ނޫން ކަމުގައި ކަނޑައަޅައި 2008 ވަނަ އަހަރުގެ ނިޔަލަށް ބަދަލު ހޯދުމުގެ މުއްދަތު ހަމަވެފައިވާ ނޫޓުތަކެކެވެ. މި ނޫޓުތަކަކީ ރަން ދިހަފަހެއް ނޫޓު ސީރީޒް ބޭނުންކުރަން ފެށިއިރު ބޭނުން ކުރަމުން އައި ނޫޓުތަކެއް ނޫނެވެ. އެހެންކަމުން، 31 ޖުލައި 2021 ނިޔަލަށް އޮތް މި މުއްދަތުގައި ބަދަލު ލިބޭނީ ރަން ދިހަފަހެއް ނޫޓު ސީރީޒް ބޭނުންކުރަން ފެށިއިރު ބޭނުންކުރަމުން އައި 500 ރުފިޔާގެ ކަރުދާސް ނޫޓުތަކަށެވެ. އެއީ 2006 އަދި 2008 ގެ ތާރީޚުތަކުގައިވާ 500 ރުފިޔާގެ ކަރުދާސް ނޫޓުތަކެވެ.\n04. މި މުއްދަތުގައި ކަރުދާސް ނޫޓު ތަކަށް ބަދަލު ނުހޯދައިފިނަމަ ވާނީ ކިހިނެއް؟\nމޯލްޑިވްސް މަނިޓަރީ އޮތޯރިޓީގެ ޤާނޫނުގައިވާ ގޮތުން ލީގަލް ޓެންޑަރ ނޫންކަމުގައި ކަނޑައަޅާ ނޫޓަށް ބަދަލުދިނުމަށް ހަމަޖެހިފައިވާނީ ކަނޑައެޅޭ ވަކި ތާރީޚެއްގެ ނިޔަލަށެވެ. އެހެންކަމުން މި ތާރީޚުގެ ފަހުން މި އިން އެއްވެސް ނޫޓަކަށް ބަދަލު ހޯދުމުގެ ފުރުސަތެއް ނޯންނާނެއެވެ.\n05. ކަރުދާސް ނޫޓުތައް ބަދަލުކުރާނީ ކިހިނެއް؟\nކަރުދާސް ނޫޓުތަކަށް ބަދަލު ލިބޭނީ އެމްއެމްއޭ އިން އެކަންޏެވެ. 31 ޖުލައި 2021 ގެ ކުރިން، ރަސްމީކޮށް އެމްއެމްއޭ ހުޅުވާފައިހުންނަ ހުރިހާ ދުވަހެއްގައިވެސް ބޭންކިންގ ޚިދުމަތްދޭ ގަޑިތަކުގައި އެމްއެމްއޭ އަށް ވަޑައިގެން ނޫޓުތަކަށް ބަދަލު ހޯއްދެވޭނެއެވެ.\n06. އެމްއެމްއޭ ނޫން ތަނަކުން ކަރުދާސް ނޫޓަށް ބަދަލު ނުދެނީ ކީއްވެ؟\nލީގަލް ޓެންޑަރ ނޫން ކަމުގައި ކަނޑައަޅާ ނޫޓަށް ބަދަލު ހޯދުމުގެ ފުރުސަތު އޮންނަނީ މަރުހަލާތަކަކަށް ބެހިފައެވެ. މި ގޮތުން ރަން ދިހަފަހެއް ނޫޓު ސީރީޒް ބޭނުން ކުރަން ފެށުމަށްފަހު 31 ޖުލައި 2016 ގެ ނިޔަލަށް ރާއްޖޭގެ ހުރިހާ ބޭންކްތަކަށް ހުށަހެޅި 2، 10، 20، 50، 100 އަދި 500 ރުފިޔާގެ ކަރުދާސް ނޫޓުތައް ވަނީ ރަން ދިހަފަހެއް ނޫޓަށް ބަދަލުކޮށްދީފައެވެ. އަދި ރަން ދިހަފަހެއް ނޫޓު ސީރީޒް ގެ5ރުފިޔާ ދައުރުކުރުމަށް ނެރުމަށްފަހު 31 ޑިސެންބަރު 2017 ގެ ނިޔަލަށް ރާއްޖޭގެ ހުރިހާ ބޭންކްތަކަށް ހުށަހެޅި5ރުފިޔާގެ ކަރުދާސް ނޫޓުތައްވެސް ވަނީ ރަން ދިހަފަހެއް ނޫޓަށް ބަދަލުކޮށްދީފައެވެ. މި ތާރީޚު ތަކަށްފަހު 31 ޖުލައި 2021 ނިޔަލަށް މި އޮތް މުއްދަތުގައި ނޫޓުތަކަށް ބަދަލުދޭނީ ހަމައެކަނި އެމްއެމްއޭ އިން ނެވެ.\n07. ކަރުދާސް ނޫޓުގެ ތެރެއިން މިހާތަނަށް ބަދަލު ހޯދުމަށް ހުށަހަޅާފައި ނުވަނީ ކިހާ ނޫޓެއް؟\nރަން ދިހަފަހެއް ނޫޓު ސީރީޒް ދައުރުކުރުމަށް ނެރުނު އިރު ދައުރުވަމުން ދިޔަ 2.9 ބިލިއަން ރުފިޔާގެ ތެރެއިން %95 ވަނީ މިހާތަނަށް ބަދަލު ހޯދުމަށް އެމްއެމްއޭ އަށް ހުށަހަޅާފައެވެ. ބާކީ %05 އަދިވެސް ބަދަލު ހޯދުމަށް ހުށަހަޅާފައެއް ނުވެއެވެ.\n"ބަދަލުކުރަމާ ކެމްޕޭން" ގެ އިތުރު މައުލޫމާތު މި ލިންކުން ލިބޭނެ


Anhenakaa maaraamaaree hingumuge thuhumathugai Mundoo council ge naibu raees hayyaru koffi | Mihaaru\nލ. މުންޑޫ:.-- ފައިލް ފޮޓޯ: ޕޮލިސް\nއަންހެނަކާ މާރާމާރީ ހިންގުމުގެ ތުހުމަތަށް މުންޑޫ ކައުންސިލްގެ ނައިބު ރައީސް ހައްޔަރުކޮށްފި\n08 ޖެނުއަރީ 2018 - 10:239comments\nފުލުހުންގެ މީޑިއާ އޮފިޝަލަކު ވިދާޅުވީ މާރާމާރީއެއްގެ މައްސަލާގައި މުންޑޫން އުމުރުން 30 އަހަރުގެ މީހަކާއި 19 އަހަރުގެ މީހަކު ހައްޔަރުކޮށްފައިވާ ކަމަށެވެ. އޭގެ ތެރެއިން އެކަކީ އެ ރަށު ކައުންސިލްގެ ނައިބު ރައީސެވެ.\nމުންޑޫ ކައުންސިލްގެ މެމްބަރަކު ވިދާޅުވީ، މާރާމާރީގައި އަނިޔާވި ކަމަށް ބުނާ އަންހެން މީހާ ކައުންސިލް އިދާރާގެ ތެރެއަށް އިއްޔެ ވަޅިއެއް ހިފައިގެން ވަން ކަމަށެވެ. އަދި އޭނާއާ ނާސިފާ ދެމެދު ޒުވާބުތަކެއް ހިނގި ކަމަށް ކައުންސިލް މެމްބަރު ވިދާޅުވި އެވެ.\n"ކޯޓަށް ފޮނުވި ސިޓީއެއްގެ ޖަވާބު ލިބުނު ގޮތުން އޭނާ ހިތްހަމަނުޖެހުނީ ކަމަށް ބެލެވެނީ. އިއްޔެ ކައުންސިލް އިދާރާ ތެރެއަށް ވެސް އެ އަންހެން މީހާ ވަޅި ހިފައިގެން ވަން. އޭރު ނާސިފާ އަންހެން މީހައާ ދެމެދު ހިތްހަމަނުޖެހުންތަކެއް އުފެދުނު. ފަހުން ރޭ ބަނދަރު ކައިރީގައި ހުއްޓާ އެ އަންހެން މީހާ އައިސް އަނެއްކާ ޒުވާބުކުރަން ފެށީ. އޭގެ ފަހުން ހިނގި ކަމެއް ކަމަށް ބެލެވެނީ،" ކައުންސިލް މެމްބަރު ވިދާޅުވި އެވެ.\nބަނދަރު ސަރަހައްދުގައި ހިނގި ޒުވާބުގެ ތެރޭގައި އަންހެން މީހާ ބިންމައްޗަށް ވެއްޓުނު ކަމަށާއި ބޮލަށް ވެސް އެކިވަރުގެ އަނިޔާ ލިބިފައިވާ ކަމަށް އެ މެމްބަރު ވިދާޅުވި އެވެ.\n"ހަޅޭއްލެވުމުގެ ސަބަބުން އަންހެން މީހާ ބޮލަށް އެނބުރުން އަރައިގެން ވެއްޓުނު ކަމަށްވަނީ. ދެން ސިއްހީ މަރުކަޒަށް ގެންދިޔައީމަ ޑޮކްޓަރުން ވަނީ ގަމު ރީޖަނަލް ހޮސްޕިޓަލަށް ގެންދަން ލަފާދީފައި،" ކައުންސިލް މެެމްބަރު ވިދާޅުވި އެވެ.\nއިތުރު ލިޔުންތައް ފުލުހުން ހަމަނުޖެހުން ލ. މުންޑޫ މާރާމާރީ ލ. އަތޮޅު\nގަމުގެ މާރާމާރީއާ ގުޅިގެން މީހަކު ހައްޔަރުކޮށްފި


Flat committee ah flat libey meehunge dhaaimee list nunereveyne: Raees Nasheed – adduLIVE\nMar 10, 2021, 10:37 އަބްދުﷲ ޔާމީން\nރައީސުލްޖުމްހޫރއިްޔާ އުފައްދަވާފައިވާ ފްލެޓް ކޮމިޓީއަށް ފްލެޓް ލިބޭ މީހުންގެ ދާއިމީ ލިސްޓް ނުނެރެވޭނެ ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ހައުސިން މިނިސްޓަރު މުހައްމަދު އަސްލަމަށް މެމްބަރުން ސުވާލު ކުރުމަށް ލިބުނު ފުރުސަތުގައި ވާހަކަ ދައްކަވަމުން ރައީސް ނަޝީދު ވިދާޅުވީ ފްލެޓް ކޮމިޓީ އިއުލާނު ކުރެވުނީ 11 ޑިސެމްބަރު 2018 ގައި ކަމަށާއި، އެ ކޮމިޓީގައި ވަނީ3މައްސޫލިޔަތެއް ކަމަށެވެ.\nފްލެޓް ކޮމިޓީގެ މައްސޫލިޔަތުތައް ސާފުކޮށްދެއްވަމުން ރައީސް ނަޝީދު ވިދާޅުވީ އެ ކޮމިޓީގެ މައްސޫލިޔަތަކީ، ގެދޮރުވެރި ކުރުމުގެ މަޝްރޫއުގެ ދަށުން ފްލެޓްތައް ދޫކޮށްފައިވަނީ އުސޫލުން ބޭރުންކަމަށް ބުނެ ސަރުކާރަށް ލިބެމުންދާ ޝަކުވާތައް ދިރާސާކޮށް އެކަންކަމާއި މެދު އަމަލުކުރާނޭ ގޮތެއްގެ ލަފާ ރައީސުލްޖުމްހޫރިއްޔާއަށް އެރުވުމާއި، "ހިޔާ މަޝްރޫއު"ގެ ދަށުން ފްލެޓް ލިބުނު ކަމަށް ކަނޑައަޅާފައިވާ ފަރާތްތަކުގެ ލިސްޓުތައް އަލުން ރިވިއުކޮށް ޕޮއިންޓް ދޫކޮށްފައިވަނީ އުސޫލާ އެއްގޮތަށްތޯ ބަލާ ކަށަވަރުކުރުމާއި ފްލެޓްތައް ދިނުމަށް އުސޫލުން ބޭރުން ކަންކަން ކުރުމުގައި އަމަލީގޮތުން ބައިވެރިވި ފަރާތްތައް ހޯދާ އެފަރާތްތަކާއި މެދު އަމަލުކުރާނޭ ގޮތެއްގެ ލަފާ ރައީސުލްޖުމްހޫރިއްޔާއަށް އެރުވުމުގެ އިތުރުން ހިޔާ މަޝްރޫއާއި ގެދޮރުވެރިކުރުވުން މަޝްރޫއާއި އަދި ގުޅީފަޅު ހައުސިން ޕްރޮޖެކްޓްގެ ދަށުން ކަންކަން ކުރިއަށް ގެންގޮސްފައިވާގޮތް ރިވިއުކޮށް ފްލެޓް ހައްޤުވާ ފަރާތްތަކަށް އެންމެ އިންސާފުވެރިކޮށް ފްލެޓް ކަށަވަރުކޮށް ދިނުމުގައި ރައީސުލްޖުމްހޫރިއްޔާއަށް ލަފާއެރުވުންކަމަށެވެ.\nރައީސް ނަޝިދު ވިދާޅުވީ މިކޮމިޓީގެ މައްސޫލިޔަތަކީ ރައީސުލްޖުމްހޫރިއްޔާއަށް ލަފާއެރުވުންކަމަށެވެ.\nރައީސް ނަޝީދުގެ ވާހަކައަށް ފަހު މިނިސްޓަރު އަސްލަމް ވާހަކަ ދައްކަވަމުން ފްލެޓް ކޮމިޓީން ލިސްޓް ނެރުމުން ހައުސިން މިނިސްޓްރީން ބައެއް ކަންކަން ކުރުން ލާޒިމުވާކަމަށް ވިދާޅުވިއެވެ. އެއާއި އެކު ރައީސް ނަޝީދު ވަނީ މިނިސްޓަރު އަސްލަމްގެ ވާހަަކަފުޅު ހުއްޓުވާ ފްލެޓް ލިބޭނެ ފަރާތްތައް ކަނޑައެޅުމަކީ ފްލެޓް ކޮމިޓީގެ މައްސޫލިޔަތެއް ނޫން ކަމަށް ވިދާޅުވެފައެވެ. އަދި އެއީ ހައުސިން މިނިސްޓަރގެ މައްސޫލިޔަތެއް ކަމަށާއި، ފްލެޓް ކޮމިޓީގެ މައްސޫލިޔަތަކީ ރައީސުލްޖުމްހޫރިއްޔާއަށް ލަފާ އެރުވުން ކަމަށް ވިދާޅުވިއެވެ.\nރައީސް ނަޝީދު ވިދާޅުވީ ފްލެޓް ކޮމިޓީއަށް ފްލެޓް ލިބޭ މީހުންގެ ދާއިމީ ލިސްޓް ނުނެރެވޭނެ ކަމަށާއި އެއީ އެ ކޮމިޓީގެ މައްސޫލިޔަތެއް ނޫން ކަމަށެވެ.\nމީގެ އިތުރުން ރައީސް ނަޝީދު ވިދާޅުވި ހިޔާ މަޝްރޫއާއި ގުޅޭގޮތުން މަޖިލީހުން ބޮޑު މަސައްކަތެއް ކުރަމުން އަންނަކަމަށެވެ. އެގޮތުން ހިޔާ މަޝްރޫއާއި ގުޅޭގޮތުން ޝަކުވާ ހުށަހެޅުމަށް ހުޅުވާލި ފުރުސަތުގައި 115 ފަރާތަކުން ޝަކުވާ ހުށަހަޅާފައިވާކަމަށް ރައީސް ނަޝީދު ވިދާޅުވިއެެވެ.\nރައީސް ނަޝީދު ރައްޔިތުންގެ މަޖިލީސް


Anna aharuge October mahu gaumee payment nizaameh gaaimukureveyne: MMA\nގައުމީ ޕޭމެންޓް ނިޒާމް\nލާމަރުކަޒި ކުރުމަށް މި ގާނޫނުގެ ސަބަބުން ވަރަށް ފަސޭހަވެގެންދާނެ\nމިފަދަ ސިސްޓަމެއް ރާއްޖެއަށް ތައާރަފް ކުރުމަކީ ވަރަށް ކުރީއްސުރެ ވެެސް ކުރުމަށް ގަސްދުކުރެވުނު ކަމެއް\nކ. މާލެ | 20 އޮކްޓޯބަރ 2020 | އަންގާރަ 12:26 | 2,813\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ ގަވަރުނަރު އަލީ ހާޝިމް މަޖިލީހުގެ ޖަލްސާގަ - މަޖިލިސް\nދިވެހިރާއްޖޭގެ ފައިސާއިން ނުވަތަ ބޭރުގެ ފައިސާއަކުން ނަމަވެސް ޕޭމަންޓް އިންސްޓްރަކްޝަންތަކާއި ފައިސާ ޓްރާންސްފަރތައް ފޮނުވުމާއި ލިބުން އަދި ޕްރޮސެސް ކުރުމާއި ގުޅުން ހުރި އެންމެހައި ކަންކަން ހިމެނޭ ދިވެހިރާއްޖޭގެ ޤައުމީ ޕޭމަންޓް ސިސްޓަމް އަންނަ އަހަރުގެ އޮކްޓޯބަރު މަހު ގާއިމުކުރެވޭނެ ކަމަށް ބެލެވޭ ކަމަށް މަރުކަޒީ ބޭންކު މޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ ގަވަރުނަރު އަލީ ހާޝިމް ވިދާޅުވެއްޖެއެވެ.\nއަންގާރަ ދުވަހު ދިއްދޫ ދާއިރާގެ މެމްބަރ އަބްދުﷲ ވަހީދު ހުށައެޅުއްވި ޕޭމަންޓް ސިސްޓަމްތަކާއި ޕޭމަންޓް ޚިދުމަތްތައް ރެގިޔުލޭޓްކޮށް އެފަދަ ސިސްޓަމްތައް ހިންގުމާއި ގުޅޭ ބިލާ ގުޅިގެން އިތުރު މައުލޫމާތު ދެއްވުމަށް މަޖިލީހަށް ވަޑައިގެން، ގަވަރުނަރު ވަނީ މި ބިލުގެ މުހިއްމުކަމުގެ މައްޗަށް ވާހަކަދައްކަވާފައެވެ. އެގޮތުން އޭނާ ވިދާޅުވީ މި ނިޒާމު ރާއްޖޭގައި ގާއިމުކުރެވުމުން ބޭންކިންގނިޒާމާއި ފައިނޭންޝަލް ޕޭމެންޓުގެ ދާއިރާގެ ކަންކަން އެއް ސިސްޓަމަކަށް ގުޅާލެވިގެންދާނެ ކަމަށެވެ. އަދި މިކަންކަން ލާމަރުކަޒި ކުރުމަށް މި ގާނޫނުގެ ސަބަބުން ވަރަށް ފަސޭހަވެގެންދާނެ ކަމަށެވެ.\nމިސާލަކަށް ރަށެއްގައި ހުރި ހިދުމަތެއް، އެ ރަށުގައި ނުވަތަ އެ ސަރަހައްދެއްގައި ދޭން ބޭނުންވެއްޖެ ނަމަ، މި ސިސްޓަމަށް ގުޅާލުމުން އެއީ މެދު ފަންތީގެ ނުވަތަ ކުޑަ މެދު ފަންތީގެ ބިޒްނަސް އަކަށްވެފައި މިއަށް ގުޅާލަން ފަސޭހަވާނެ، މިއަށް ގުޅާލީމަ އެބޭފުޅުންނަށް އެކްސެސް ވާނެ މުޅި ފައިނޭންޝަލް ދާއިރާގެ ސިސްޓަމްއަށް، އޭގެ މާނައަކީ ބޭންކިންގް ނިޒާމުގައި ހުރި އެކައުންޓްސް ތައް އޭނާއަށް ފުރިހަމައަށް ފެނި އެއާ މުއާމަލާތް ކުރެވޭނޭ.\nހާޝިމް ވިދާޅުވީ މިހާރު ގެންނަން އުޅޭ ޓޭކްނޮލޮޖީއަކީ އެންމެ ތަރައްގީވެފައިވާ ގައުމުތަކުން ބޭނުންކުރާ ޓެކްނޮލޮޖީ ކަމަށެވެ. އަދި މިފަދަ ސިސްޓަމެއް ރާއްޖެއަށް ތައާރަފް ކުރުމަކީ ވަރަށް ކުރީއްސުރެ ވެެސް ކުރުމަށް ގަސްދުކުރެވުނު ކަމެއްކަން ފާހަގަކުރައްވާ އޭނާ ވިދާޅުވީ މި މަސައްކަތް ލަސްވެގެންދިޔައީ ކޮވިޑް-19 އާއި ގުޅިގެން ބޯޑަރުތައް ބަންދުކުރެވުމުން ކަމުގެ މާހިރުންނަށް ރާއްޖެ ނާދެވުމުގެ ސަބަބުން ކަމަށެވެ. އެހެންނަމަވެސް، އަންނަ އަހަރުގެ އޮކްޓޯބަރު މަހު ސިސްޓަމެއް ގާއިމު ކުރެވޭނެ ކަމަށް އަލީ ހާޝިމް ވިދާޅުވިއެވެ.\nމިހާރު ކުޑަކޮށް ލަސްވެގެން ދިޔައީ މީގެ މާހިރުން ރާއްޖެއަށް ވަޑައިގަންނަވަން ކޮވިޑް-19އާއި ގުޅިގެން ބޯޑަރު ބަންދުކުރަން ޖެހުމުގެ ސަބަބުން ނާދެވިގެން. އަޅުގަނޑުމެން ގަސްތުކުރަނީ މިއަންނަ އަހަރުގެ އޮކްޓޯބަރު ހިސާބުގަ މީތި ފުލީ ލައިވް ކުރެވޭނެ ކަމަށް.\nއޭނާ ވިދާޅުވީ މި ގާނޫނުގެ ދަށުން ރެގިއުލޭޝަންތަކާއި އުސޫލުތަކެއް އެކުލަވާލެވޭނެ ކަމަށެވެ. އެއީ އާދައިގެ ރައްޔިތު މީހާއަށްވެސް މި ނިޒާމުގެ ތެރެއިން ލިބެންޖެހޭ ހިދުމަތް ފުރިހަމައަށް ލިބޭނެ ގޮތް ތަނަވަސްކުރުމަށްޓަކައެވެ.\nއޭނާ ވިދާޅުވީ މި ޕޭމެންޓް ސިސްޓަމް ރާއްޖެއަށް ގެނައުމަށްފަހު ރާއްޖޭގެ ފައިނޭންޝަލް ނިޒާމާއި އެއްގޮތަށް ބަދަލުތަކެއް ގެނެވޭނެ ކަމަށެވެ. އެގޮތުން ފުރަތަމަ ތިން މަސް ދުވަހު ރާއްޖޭގެ ފައިނޭންޝަލް ނިޒާމު އިވޭލުއޭޓްކުރެވޭނެ ކަމަށެވެ.\nމި މަސައްކަތް މިހާރު ގޮސްފައިވާ ހިސާބު ހިއްސާކުރައްވަމުން ގަވަރުނަރު ވިދާޅުވީ މިހާރު ކުރެވެމުންދަނީ ކޮންޓްރެކްޓް ނެގޯޝިއޭޝަންގެ މަސައްކަތް ކަމަށެވެ. އަދި ނެގޯޝިއޭޝަންގެ މަސައްކަތް އަންނަ ހަފްތާތެރޭގައި ނިންމާލެވޭނެ ކަމަށް ބެލެވޭ ކަމަށެވެ.


Palestine Ge Raees Ibu Ah Maruhabaa Vidhaalhu Vejje - Vaguthu\nފަލަސްތީނުގެ ރައީސް އިބޫ އަށް މަރުހަބާ ވިދާޅުވެއްޖެ\nރިޔާސީ އިންތިޚާބު ކާމިޔާބު ކުރެއްވި އިބްރާހިމް މުހައްމަދު ޞާލިހް (އިބޫ) – ވަގުތު އިމޭޖްސް: އިބްރާހިމް ޝާބިލް\nފަލަސްތީނުގެ ރައީސް މަހުމޫދު އައްބާސް އިންތިހާބީ ރައީސް އިބްރާހިމު މުހައްމަދު ސޯލިހަށް މަރުހަބާ ވިދާޅުވެއްޖެއެވެ.\nމިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން އިބޫގެ ތަރުޖަމާނު މާރިއާ އަހްމަދު ދީދީ ވިދާޅުވީ ފަލަސްތީނުގެ ރައީސް މަހުމޫދު އައްބާސް އަދި ޖަރުމަން ވިލާތުގެ ދެކުނު އޭޝިއާގެ ޑިރެކްޓަރު އަދި އޮސްޓްރޭލިއާގެ ބޮޑު ވަޒީރު ވެސް ވަނީ އިންތިހާބު ކާމިޔާބު ކުރެއްވުމާއި ގުޅިގެން އިބޫ އަށް މަރުހަބާ ދަންނަވާފައިވާ ކަމަށެވެ.\nއެގޮތުން ޗައިނާ އާއި އެމެރިކާ އަދި ސައުދީ އަރަބިއްޔާ އިން ވެސް އިބޫ އަށް ވަނީ މަރުހަބާ ދަންނަވާފައެވެ. މީގެއިތުރުން އިނގިރޭސިވިލާތުގެ ސަފީރު ޖޭމްސް ޑޯރިސް އާއި އދ.އިން ރާއްޖެއަށް ކަނޑައަޅާފައިވާ މަންދޫބު ޝޯކޯ ނޯޑާ ވެސް އިބޫއަށް މަރުހަބާ ވިދާޅުވެފައެވެ. އަދި ރަޝިއާގެ ރައީސް ޕޫޓިން އަދި ޕާކިސްތާނުގެ ބޮޑުވަޒީރު އަދި އިންޑިޔާގެ ބޮޑުވަޒީރު ނަރެންދްރަ މޯދީ ވެސް އިބޫ އަށް މަރުހަބާ ދަންނަވާފައިވާއިރު އިބޫގެ ހުވާ ކުރެއްވުމުގެ ރަސްމިއްޔާތަށް މޯދީ އާއި ލަންކާގެ ބޮޑުވަޒީރު ރަނިލް ވިކްރަމަސިންހަ އަށް ވަނީ ދައުވަތު އަރުވާފައެވެ.\nއިންތިޚާބީ ރައީސް އިބްރާހިމް މުހައްމަދު ސޯލިހު (އިބޫ) ރައީސް ކަމުގެ ހުވާ ކުރެއްވުމުގެ ރަސްމިއްޔާތު ގަލޮޅު ރަސްމީ ދަނޑުގައި ބާއްވަން ނިންމާފައިވާއިރު މިރަސްމިއްޔާތުގައި ބޭރުގެ ޤައުމު ތަކުގެ މަތީ ފަރާތްތަކަށްވެސް ދަޢުވަތު އަރުވާނެ ކަމަށް އެމްޑީޕީއިން ވަނީ ވިދާޅުވެފައެވެ.\nރިޔާސީ އިންތިހާބު އިބޫ ކާމިޔާބުކުރެއްވީ ވޯޓުލީ މީހުންގެ 58.4 އިންސައްތަ ހޯދައިގެންނެވެ.\nއޮކްޓޯބަރ 11, 2018 18:25\nއިބޫގެ ރައީސްކަމުގައި ފަލަސްތީނަށް އެހީތެރިވެ އިސްރާއީލުގެ އަނިޔާވެރިކަން ނިންމުމަށް މަސައްކަތްތަކެއް ކޮއްދެއްވާނެ ކަމަށް އުންމީދުކުރަން\nއޮކްޓޯބަރ 11, 2018 19:51\nއިޒްރޭލަށް ވާގިވެރިވެ އެމެރިކާ އާއި އެއްބައިވެގެން މުސްލިމުން ހަލާކުކޮށަ ނެތިކޮއްލާނެ މީހެއް މިސޮރަކީ


މަސްޖިދުލް ފަލާޙްގެ ބައެއް މަރާމާތު ކޮށްދޭނެ ފަރާތެއް ބޭނުންވެއްޖެ2ވަނަ ބުރު - R. Fainu Council\nމަސްޖިދުލް ފަލާޙްގެ ބައެއް މަރާމާތު ކޮށްދޭނެ ފަރާތެއް ބޭނުންވެއްޖެ2ވަނަ ބުރު\nފައިނު ކައުންސިލް އިދާރާ 1:27 AM އިޢުލާން\nމިއިދާރާއިން ދޭ މަޢުލޫމާތާއި އެއްގޮތަށް މިރަށު މަސްޖިދުލް ފަލާޙްގެ މިހުރާބުގޭ ބޭރުގެ ދެކުނު ފަރާތު ކޮޅުފިލާ ބަދަލުކޮށް، މިސްކިތު ވަޅުގެ ތަޅުންގަނޑު އުސްކޮށްދޭނެ ފަރާތެއް ހޯދުމަށްކުރި ނަމްބަރ (IUL)311/311/2017/32 (10 އޯގަސްޓް 2017) ގެ އިޢުލާނާއި ގުޅިގެން މަޢުލޫމާތު ސާފުކުރުމަށް ހާޟިރުވެފައިވަނީ އެންމެ ފަރާތަކުން ކަމަށްވާތީ އެއިޢުލާން ބާޠިލުކޮށް އަލުން އެފުރުޞަތު ހުޅުވާލަމެވެ.\nމަސްޖިދުލް ފަލާޙްގެ މިހުރާބުގޭ ބޭރުގެ ދެކުނު ފަރާތު ކޮޅުފިލާ ބަދަލުކޮށް، މިސްކިތު ވަޅުގެ ތަޅުންގަނޑު އުސްކޮށްދިނުމަށް ޝައުޤުވެރިވާ ފަރާތްތަކަށް މިކަމާއި ގުޅޭ މަޢުލޫމާތު ދިނުން އޮންނާނީ 21 އޯގަސްޓް 2017 ވާ ހޯމަ ދުވަހުގެ މެންދުރުފަހު 13:00 ގައި މިއިދާރާގައެވެ. އަދި އަންދާސީ ހިސާބުތައް ބަލައިގަތުން އޮންނާނީ 27 އޯގަސްޓް 2017 ވާ އާދިއްތަ ދުވަހުގެ މެންދުރުފަހު 13:00 ގައި މިއިދާރާގައެވެ. މަޢުލޫމާތު ސާފުނުކޮށް ހުށަހަޅާ އަންދާސީ ހިސާބުތައް ބަލައިނުގަނެވޭނެވާހަކަ ދަންނަވަމެވެ. އަދި މަޢުލޫމާތު ސާފުކުރުމަށް އެހެން ފަރާތެއްގެ ބަދަލުގައި ވަޑައިގަންނަވާއިރު ބަދަލުގައި ވަޑައިގަންނަވާކަން އެނގޭނެފަދަ ލިޔުމެއް ގެންނަވަންވާނެއެވެ. މިކަމަށް އެދި ކުރިމަތިލެވޭނީ ދިވެހިރާއްޖޭގެ ވިޔަފާރި ޤާނޫނުގެ ދަށުން ރަޖިސްޓަރީ ކުރެވިފައިވާ ކުންފުނިތަކަށާއި، އަމިއްލަ ފަރުދުންގެ ވިޔަފާރި ޤާނޫނުގެ ދަށުން ރަޖިސްޓަރީވެފައިވާ ފަރާތްތަކަށެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި 6580072 ނަމްބަރ ފޯނާއި ގުޅުއްވުން އެދެމެވެ.\n24 ޛުލްޤަޢިދާ 1438\n16 އޮގަސްޓް 2017\nމަސްޖިދުލް ފަލާޙްގެ ބައެއް މަރާމާތު ކޮށްދޭނެ ފަރާތެއް ބޭނުންވެއްޖެ2ވަނަ ބުރު Reviewed by ފައިނު ކައުންސިލް އިދާރާ on 1:27 AM Rating: 5


BREAKING: Haiy dhuvahuge thereygai LGA ge board ekulavaalan himanai laamarukazee usoolun hingun kashavaru kurumuge bill faaskoffi - One Online\n29 މެއި 2020، މާލެ، ރައްކާތެރިކަމުގެ ފިޔަވަޅުތަކާއެކު މަޖިލީސް ތަޅުމުގައި ބޭއްވި ޖަލްސާގެ ތެރެއިން --- ފޮޓޯ: މަޖިލިސް\nހަފުތާއެއް ތެރޭ އެލްޖީއޭ ބޯޑް އެކުލަވާލަން ހިމަނައި ލާމަރުކަޒީ އުސޫލުން ހިންގުން ކަށަވަރުކުރުމުގެ ބިލް ފާސްކޮށްފި\nހަތް ދުވަހުގެ ތެރޭގައި އެލްޖީއޭގެ ބޯޑް އަލުން އެކުލަވާލަން ހިމަނައި "ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުން ކަށަވަރުކުރުމުގެ ހާއްސަ ބިލު 2020" ރައްޔިތުންގެ މަޖިލީހުން ފާސްކޮށްފިއެވެ.\n"ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުން ކަށަވަރުކުރުމުގެ ހާއްސަ ބިލު 2020" އަކީ، އޭޕްރީލްމަހު ބާއްވަން ގާނޫނުގައި ބުނެފައިވާ ލޯކަލް ކައުންސލް އިންތިހާބު ކޮވިޑް 19އާ ގުޅިގެން ނުބޭއްވުމުގެ ސަބަބުން، އަންނަ އަހަރުގެ ޖެނުއަރީ މަހާ ހަމައަށް ވޯޓުލުން ފަސްކޮށްފައިވުމާއެކު، މާދަމާގެ ނިޔަލަށް މިހާރު ތިބި ކައުންސިލަރުންގެ ދައުރު ހަމަވާތީ، ދެން ބާއްވާ އިންތިހާބަކުން ހޮވޭ ކައުންސިލަރުން މަގާމާ ހަވާލުވަންދެން މިހާރު ތިބި ކައުންސިލަރުން މަގާމުގައި ދެމިތިބޭގޮތަށް ގާނޫނުއަސާސީއަށް އިސްލާހު ގެނެސްފައިވާ އިރު، އެމީހުން މަގާމުގައި ދެމިތިބޭ އިންތިގާލީ މުއްދަތުގައި ކައުންސިލްތަކުން އަމަލުކުރަންޖެހޭ ގޮތް ކަނޑައަޅާފައިވާ ބިލެކެވެ.\nރައްޔިތުންގެ މަޖިލީހުގެ މިރޭގެ ޖަލްސާގައި އެބިލަށް އިސްލާހެއްގެ ގޮތުގައި، ލޯކަލް ގަވާމަންޓް އޮތީރިޓީ (އެލްޖީއޭ)ގެ ބޯޑު އަލުން އެކުލަވައިލުމަށް ހުށަހެޅުއްވީ ތުޅާދޫ ދާއިރާގެ މެންބަރު ހިސާން ހުސެއިންއެވެ.\nމި އިސްލާހުގައި ބުނެފައިވަނީ މި ގާނޫނަށް އަމަލުކުރަން ފަށާ ތާރީހުން ފެށިގެން ހަތް ދުވަހުގެ ތެރޭގައި ހަތް މެންބަރުންގެ މައްޗަށް އެކުލަވޭ ގޮތަށް އެލްޖީއޭގެ ބޯޑު ރައީސުލްޖުމްހޫރިއްޔާ އެކުލަވާލަންވާނެ ކަމަށެވެ.\nއެގޮތުން އެކުލަވާލާ މެންބަރުންނަކީ ދައުލަތުގެ ވަޒީފާއެއް އަދާކުރަމުންދިއުމުގެ ސަބަބުން، ދައުލަތުން މުސާރަ ލިބޭ މީހެއް ކަމުގައިވާނަަމަ އެ މެންބަރަށް، އެ ވަޒީފާއަކުން ލިބޭ އުޖޫރައިގެ އިތުރަށް އިތުރު އުޖޫރައެއް ލިބިގެން ނުވާނެ ކަމަށްވެސް ބުނެފައިވެއެވެ. މި މާއްދާގައިވާ ގޮތުގެ މަތިން ރައީސުލްޖުމްހޫރިއްޔާ އެލްޖީއޭގެ ބޯޑު އެކުލަވައިލުމާއެކު، މިހާރު ހިިނގަމުންދާ ބޯޑު އުވޭނެ ކަމަށްވެސް ބުނެފައިވެއެވެ. މި ބޯޑުގެ މަސްއޫލިއްޔަތާއި ޒިންމާތަކަކީ މި ގާނޫނާއި ލާމަރުކަޒީ ގާނޫނުުގައި ބަޔާންކޮށްފައިވާ ކަންތައްތައް ކަމަށްވެސް ބިލުގައި ބުނެފައިވެއެވެ.\nމި އިސްލާހުތަކާއެކު މި ބިލު މަޖިލީހުން ފާށްކޮށްފައިވަނީ، ޖަލްސާގައި ތިއްބެވި 74 މެންބަރުންގެ ތެރެއިން 73 މެންބަރުން ވޯޓު ދެއްވައިގެންނެވެ.\nބިލުގައިވާ ގޮތުން ކައުންސިލްތަކުގެ އިހުތިސާސްގައިވާ ބިމެއް ނުވަތަ އިމާރާތެއް، ރައުސްމާލެއް، ވިއްކުމާއި ކައުންސިލް ޒިންމާވާ ގޮތަށް ދަރަންޏެއް ނެގުމާއި ދަރަންޏެއް ދޫކުރުމާއި، ކައުންސިލް އޮނިގަނޑަށް ބަދަލު ގެނައުމާއި ވަޒީފާ ދިނުމުގެ ކަންތައް ހަމަސް ދުވަހަށްވުރެ ދިގު މުއްދަތަކަށް ކުރިޔަށް ގެންދާނަމަ އެލްޖީއޭގެ ހުއްދަ ހޯދަން ޖެހޭނެއެވެ.\nމީގެ އިތުރުން ކައުންސިލްތަކުގެ ވަގުތީ މުއްދަތުގައި ކައުންސިލްތަކުގެ އާމްދަނީ އާއި ހަރަދާއި މިލްކިއްޔާތާއި، މާލީ ޒިންމާތަކުގެ ހިސާބު ނިންމައި، ފަސްކޮށްފައިވާ އިންތިހާބު ބޭއްވުމަށް އިއުލާން ކުރާ ތާރީހުގެ ދެހަފުތާ ކުރިން އޮޑިޓާ ޖެނެރަލްގެ އޮފީހާއި އެލްޖީއޭއަށް ހުށަހަޅަންވާނެ ކަމަށްވެސް ބުނެފައިވެއެވެ.\nކައުންސިލެއްގެ ގާނޫނީ އަދަދު ހަމަނުވާ ހާލަތުގައި އެ ކައުންސިލަރުން ކަންތައް ކުރަންވާނެ އުސޫލެއް އެލްޖީއޭ އިން އެކުލަވައިލަންވާނެ ކަމަށްވެސް މި ބިލުގައި ހިމަނާފައިވެއެވެ.\nކައުންސިލަރަކު ގާނޫނާ ހިލާފުވެއްޖެނަމަ ނަސޭހަތްދިނުމަށްފަހު އިންޒާރުދީ، އެލްޖީއޭ އިން ކަނޑައަޅާ ވަކި މުއްދަތަކަށް މުސާރަ ނުލިބޭ ގޮތަށް ސަސްޕެންޑް ކުރުމުގެ ބާރުވެސް މި ބިލުން އެލްޖީއޭއަށް ވަނީ ދީފައެވެ.\nގުޅޭ ޓެގު ރައްޔިތުންގެ މަޖިލިސް ލޯކަލް ކައުންސިލް އިންތިޚާބު ލާމަރުކަޒީ ނިޒާމް


ބ.ކަމަދޫ ބައި-އިލެކްޝަނާއި ގުޅޭ ޝަކުވާ ހުށަހެޅުން\n25 ޖުލައި 2017, 12:00 އިއުލާން\n19 އޯގަސްޓް 2017 ގައި ބޭއްވުމަށް ހަމަޖެހިފައިވާ ބ.ކަމަދޫ ބައި-އިލެކްޝަނަށް 02 ޖުލައި 2017 ގައި އިޢުލާން ކުރުމާއެކު އެ އިންތިޙާބާގުޅޭ ޝަކުވާތައް ބެލުމުގެ އިންތިޒާމް ބ.ކަމަދޫ ކައުންސިލްގެ އިދާރާ އާއި އިލެކްޝަންސް ކޮމިޝަނުގެ އިދާރާގައި ހަމަޖެހިފައިވާ ވާހަކަ ދަންނަވަމެވެ.\nމިގޮތުން، ބ.ކަމަދޫގައި ނަމަ، ޝަކުވާ ހުށަހަޅުއްވާނީ ޝަކުވާ ހުށަހަޅާ ފޯމުން އިލެކްޝަންސް ކޮމިޝަނުން އައްޔަންކޮށްފައިވާ ފޯކަލް ޕޮއިންޓަށެވެ. އަދި މާލޭގައި ނަމަ، ޝަކުވާ ހުށަހަޅުއްވާނީ ޝަކުވާ ހުށަހަޅާ ފޯމުން އިލެކްޝަންސް ކޮމިޝަންގެ އިދާރާގެ5ވަނަ ފަންގިފިލާއަށެވެ. ޝަކުވާތައް ބަލައިގަންނަން ހަމަޖެހިފައިވަނީ ރަސްމީ ބަންދު ނޫން ކޮންމެ ދުވަހެއްގެ ހެނދުނު 09:00 އިން މެންދުރުފަހު 02:00 އަށެވެ. ބަންދު ދުވަސްތަކުގައި ހެނދުނު 10:00 އިން މެންދުރުފަހު 01:00 އަށެވެ. އަދި ހުކުރު ދުވަހު މެންދުރުފަހު 02:00 އިން ހަވީރު 05:00 އަށެވެ. އަދި ވޯޓުލާ ދުވަހު، ޝަކުވާ ބަލައިގަންނާނީ ހެނދުނު 08:00 އިން ހަވީރު 06:00 އަށެވެ.\nޝަކުވާ ހުށަހަޅާ ފޯމު ލިބެންހުންނާނީ، ބ.ކަމަދޫ ކައުންސިލް އިދާރާއިންނާއި އިލެކްޝަންސް ކޮމިޝަނުގެ ރިސެޕްޝަނުންނެވެ. އަދި އިލެކްޝަންސް ކޮމިޝަންގެ ވެބްސައިޓު www.elections.gov.mv އިން ޝަކުވާ ހުށަހަޅާ ފޯމު ޑައުންލޯޑު ކުރެއްވޭނެއެވެ.\n02 ޛުލްޤައިދާ 1438


ދުނިޔޭގެ އެންމެ މަގުބޫލް ރިސޯޓްތަކުގެ ތެރޭގައި ރާއްޖޭގެ ރިސޯޓްތަކެއް ހިމެނިއްޖެ އެވެ.\nOctober 24, 2016 14\nރާއްޖޭގެ ރިސޯޓެއް4ރެޔަށް4މިލިއަން ޑޮލަރަށް ދެނީ\nއއ. ފެސްދޫގައި ހިންގާ ޑަބްލިޔު މޯލްޑިވްސްގައި ޗުއްޓީ ހޭދަކުރުމަށް މުޅި ރިސޯޓް ރެއަކަށް އެއް މިލިއަން ޑޮލަރުގެ ރޭޓުން ވިއްކާ ޕެކޭޖްތަކެއް އިއުލާންކޮށްފި އެވެ. މިއީ ރާއްޖޭގައި...\nއެންމެ މޮޅު ޝެފުންގެ ތެރޭގައި ސަމާ އައިލެންޑްގެ ޖެކް\nސަމާ އައިލެންޑް ރިސޯޓްގެ ޝެފް ޓިއަންގް ޓޯ ހުއަޓް (ޖެކް)، ދުނިޔޭގެ އެންމެ މޮޅު 50 ޝެފުންގެ ތެރޭގައި ހިމެނިއްޖެ އެވެ.\nކޮންރެޑުގެ ވިލާތަކެއް މަރާމާތުކުރަން 3.2 މިލިއަން\nކޮންރެޑް މޯލްޑިވްސް ރިސޯޓުގެ 34 ބީޗު ވިލާއެއް 3.2 މިލިއަން ޑޮލަރު (ގާތްގަނޑަކަށް 50 މިލިއަން ރުފިޔާ) ހަރަދުކޮށްގެން މަރާމާތު ކުރުމަށް ފަހު ގެސްޓުންނަށް މި މަހު ހުޅުވާލަން ނިންމައިފި އެވެ.\nއެންމެ މޮޅު ރިސޯޓުގެ އެވޯޑު އައުޓްރިގާ ކޮނޮއްޓާ އަށް\nއޭޝިއާ ސަރަހައްދުގައި ނެރޭ އެންމެ މަގުބޫލް އެއް ޓޫރިޒަމް މަޖައްލާ ކަމަށްވާ ޓްރެވަލް ވީކްލީ އޭޝިއާ އިން ހޮވާ އެންމެ މޮޅު ރިސޯޓުގެ ގޮތުގައި ރާއްޖޭގެ އައުޓްރިގާ ކޮނޮއްޓާ ހޮވިއްޖެ އެވެ.\nރާއްޖޭގެ އެންމެ ބޮޑު ސްވިމިން ޕޫލް ހިމަނައިގެން ދ. ކަނޑިންމާގައި ތަރައްގީކުރާ ރިސޯޓް ހުޅުވުން އަންނަ ފެބްރުއަރީ މަހަށް ފަސްކޮށްފި އެވެ.\nހޮނޑާފުށި އަތުލީ ގާނޫނާ ޚިލާފަށް: ހައި ކޯޓު\nރިސޯޓް ހެދުމަށް ސަރުކާރުން ދޫކުރި ހދ. ހޮނޑާފުށީގެ އެއްބަސްވުން ސަރުކާރުން ބާތިލްކުރީ ގާނޫނާ ޚިލާފަށް ކަމަށް ދަށު ކޯޓުން ކުރި ހުކުމަށް ހައި ކޯޓުން ވެސް ތާއީދުކޮށްފި އެވެ.\nކުޑަފުށި ރިސޯޓް ޑިސެމްބަރު މަހު ހުޅުވަނީ\nރ. ކުޑަފުށީގައި ތަރައްގީކުރާ ރިސޯޓް 107 ވިލާއާ އެކު އަންނަ ޑިސެމްބަރު މަހު ފަހުކޮޅު ހުޅުވަން ތައްޔާރުވެއްޖެ އެވެ.\nOctober 07, 2016 13\nސިންގަޕޫރު ކުންފުންޏަކުން ކޮށްދިއްޕަރު ގަނެފި\nސިންގަޕޫރުގެ ޕާކް ހޮޓެލް ގްރޫޕުން 65 މިލިއަން ޑޮލަރު (1 ބިލިއަން ރުފިޔާ) އަށް، ރިސޯޓެއްގެ ގޮތުގައި ތަރައްގީ ކުރަމުން އަންނަ ރާއްޖޭގެ ރަށެއް ގަނެ، އެ ބްރޭންޑުގެ ފުރަތަަމަ ރިސޯޓު ރާއްޖޭގައި ހުޅުވަން ތައްޔާރުވެއްޖެ އެވެ.\nOctober 06, 2016 32\nރިސޯޓްތަކުގެ އިސް މަގާމުތަކުގެ 50 ޕަސެންޓް ދިވެހިން\nރިސޯޓް އަދި ޓޫރިސްޓް ހޮޓާތަކުގެ މެނޭޖްމަންޓް ދާއިރާތަކުގައި މަދުވެގެން 50 ޕަސެންޓް ވަޒީފާގެ ފުރުސަތު ދިވެހިންނަށް ދޭން ޖެހޭ ގޮތަށް ޓޫރިޒަމް ގާނޫނަށް އިސްލާހު ހުށަހަޅައިފި އެވެ.\nOctober 04, 2016 13\nޗައިނާ ކުންފުންޏަކުން ތިން ރިސޯޓެއްގެ މަޝްރޫއު ފަށައިފި\nޗައިނާ މެޝިނަރީ އެންޑް އިންޖިނިއަރިން ކޯޕަރޭޝަން (ސީއެމްއީސީ)ން ސްރީ ލަންކާގެ ކުންފުންޏަކާ ގުޅިގެން މާލެ އަތޮޅުގެ ތިން ފަޅެއް ހިއްކައިގެން ރިސޯޓް ތަރައްގީކުރުމުގެ 150 މިލިއަން ޑޮލަރުގެ މަޝްރޫއެއް ފަށައިފި އެވެ.\nއަންނަ އަހަރު އިތުރު 20 ރިސޯޓެއް ހުޅުވަނީ\nއަންނަ އަހަރު އިތުރު 20 ރިސޯޓެއް ހުޅުވާނެ ކަމަށް ސަރުކާރުން މިއަދު ބުނެފި އެވެ.\nރ. މާމުނާގައުއާ އެކު އިންޓަކޮންޓިނެންޓަލް ރާއްޖެ އަށް\nއެންމެ މަތީ ފަންތީގެ ހޮޓާތަކާއި ރިސޯޓުތައް ހިންގާ ދުނިޔޭގެ އެންމެ ބޮޑު އެއް ބްރޭންޑް ކަމަށްވާ އިންޓަކޮންޓިނެންޓަލްގެ ފުރަތަމަ ރިސޯޓު ރާއްޖޭގައި ހުޅުވަން ނިންމައިފި އެވެ.\nމިލައިދޫ ރިސޯޓަށް މުވައްޒަފުން ހޯދަން އިތުރު ބުރެއް\nބ. އަތޮޅުގައި ޔުނިވާސަލް އެންޓަޕްރައިސަސް އިން އަލަށް ހަދާ މިލައިދޫ އައިލެންޑް ރިސޯޓުގެ އެކި ވަޒީފާތަކަށް މީހުން ހޯދުމުގެ ދެވަނަ ބުރެއް މާދަމާ ބާއްވަން ނިންމައިފި އެވެ.\nރިސޯޓް ހެދުމަށް ހދ. ކުޑަމުރައިދު އާއި ހދ. ހޮނޑާފުށި ދޫކުރުމަށް ފަހު، އެތަން ސަރުކާރުން އަތުލީ ގާނޫނާ ޚިލާފަށް ކަމަށް ދަށު ކޯޓުން ކުރި ދެ ހުކުމް ދައުލަތުން ހައި ކޯޓުގައި...\nކަނުހުރާއަށް 200އެއްހާ މުވައްޒަފުން ހޯދަނީ\nޅ. ކަނުހުރާ ރިސޯޓް އަންނަ ޑިސެމްބަރު މަހު އަލުން ހުޅުވުމަށް 200 އެއްހާ މުވައްޒަފުން ހޯދަން އައްޑޫގައި ޖޮބް ފެއާއެއް ބާއްވަން އެ ރިސޯޓުން ނިންމައިފި އެވެ.\nކޮއްޓަފަރު އެއްބަސްވުމުގައި ސޮއިކުރަން އަމުރެއް ނުކުރި\nރ. ކޮއްޓަފަރުގައި ރިސޯޓެއް ހެދުމަށް އަމިއްލަ ފަރާތަކާ ހަވާލުކުރަން ކުރީގެ ސަރުކާރުން ނިންމާފައި އޮތަސް އެކަމުގެ އެއްބަސްވުމުގައި ސޮއިކުރަން ދައުލަތުގެ މައްޗަށް އަމުރު ކުރެވެން ނެތް ކަމަށް ސިވިލް ކޯޓުން ނިންމައިފި އެވެ.\nAugust 19, 2016 16\nމިލައިދޫ ރިސޯޓަށް 200 އެއްހާ މުވައްޒަފުން ހޯދަނީ\nބ. އަތޮޅުގައި ޔުނިވާސަލް އެންޓަޕްރައިސަސް އިން އަލަށް ހުޅުވާ މިލައިދޫ އައިލެންޑް ރިސޯޓުގެ އެކި ވަޒީފާތަކަށް 200 އެއްހާ މީހުން ހޯދަން އެ ކުންފުނިން ނިންމައިފި އެވެ.\nސޮލަރެލް އިން ހެލްތު އިންޝުއަރެންސް ތައާރަފްކޮށްފި\nރާއްޖޭގައި އެންމެ ފަހުން އިންޝުއަރެންސްގެ ހިދުމަތް ދޭން ފެށި، ސޮލަރެލް އިންޝުއަރެންސް އިން ހެލްތު އިންޝުއަރެންސްގެ ހިދުމަތް ތައާރަފުކޮށްފި އެވެ.\nނިޔާމަ ރިސޯޓް 23.3 މިލިއަން ޑޮލަރަށް ވިއްކާލަނީ\nނިޔާމަ މޯލްޑިވްސްގެ ނަމުގައި ދ. އެނބޫދޫފުއްޓާއި އޮޅުވެލީގައި ހިންގާ ރިސޯޓު، އެ ރަށް ހިންގާ އޯ ޕްލަސް އީ ހޮލްޑިން އަށް 23.3 މިލިއަން ޑޮލަރު (359.2 މިލިއަން ރުފިޔާ) އަށް ވިއްކާލަން...\nAugust 16, 2016 67\nބިޑަށް ނުލައި ރަށްތައް ވިއްކާ އަގުތައް އިއުލާންކޮށްފި\nއެންމެ އަގު ބޮޑުކޮށް ވިއްކަން އިއުލާންކޮށްފައި ވަނީ މާލެ އަތޮޅާއި އދ. އަދި އއ. އަތޮޅުގެ ރަށްތާއި ފަޅުތައް. މާލެ އަތޮޅުން ދިހަ ހެކްޓަރުގެ ރަށެއް 6.6 މިލިއަން ޑޮލަރަށް ވިއްކާއިރު، މާލެ...


މެލޭޝިއާއިން ރާއްޖެއައި ދިވެއްސަކު އެކަހެރިކޮށް ޓެސްޓު ހަދަނީ – Dhen.mv\nމެލޭޝިއާއިން ރާއްޖެއައި ދިވެއްސަކު އެކަހެރިކޮށް ޓެސްޓު ހަދަނީ\nމެލޭޝިއާއިން ރާއްޖެއައި ދިވެއްސަކު އެކަހެރިކޮށް ކޮވިޑް-19 އަށް ޓެސްޓުކުރުމުގެ މަސައްކަތް ފަށައިފިއެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ބުނީ، ކޮވިޑް-19 އަށް ޕޮޒިޓިވް ވެފައިވާ ފަރާތަކާއި އެއް އިމާރާތެއްގައި ދިރިއުޅުމަށްފަހު މެލޭޝިއާއިން ރާއްޖެއަށް އައި ދިވެއްސެއްގެ ގައިން ކޮވިޑް-19އަށް ޝައްކުކުރެވޭ އަލާމާތްތައް ހުރެގެން އެފަރާތުގެ ސާމްޕަލް ނަގާ ޓެސްޓްކުރުމަށް ފަރުކޮޅު އައިސޮލޭޝަން ފެސިލިޓީއަށް ގެންދިއުމުގެ މަސައްކަތް ކުރަމުންދާ ކަމަށެވެ.\nއާންމު އުސޫލެއްގެ ދަށުން މިހާރު އަމަލު ކުރަމުންދާ ގޮތުން ބަލި ފެތުރެމުންދާ ގައުމަކުން އަންނަ ދިވެހިން14 ދުވަސް ވަންދެން ކަރަންޓީން ފެސިލިޓީގައި މަޑު ކުރަން ޖެހެ އެވެ. އެކަމަކު ބަލީގެ އަލާމާތެއް ފެންނަން ނެތް ނަމަ ކޮރޯނާ ވައިރަސްއަށް ޓެސްޓެއް ނުކުރެ އެވެ.


ޓްރެފިކް ފްލޯއަށް ގެނައި ބަދަލަކި މި ސަރުކާރުން ހިންގި ބޮޑު މަޝްރޫއެއް-ޝިޔާމް | | Sangu News\nޓްރެފިކް ފްލޯއަށް ގެނައި ބަދަލަކި މި ސަރުކާރުން ހިންގި ބޮޑު މަޝްރޫއެއް-ޝިޔާމް\n29 ސެޕްޓެމްބަރ 2019 - 07:31\nސަރުކާރުން ބޮޑު މަޝްރޫއެއް ހިންގާތަން ދެކެން ބޭނުންވޭ-ޝިއާމް. ފޮޓޯ:ސަންގު\nމާލޭގެ ބައެއް މަގުތަކުގެ ޓްރެފިކް ފްލޯއަށް ގެނައި ބަދަލަކީ ސަރުކާރުން ހިންގި ބޮޑު މަޝްރޫއެއް ކަމަށް ވިދާޅުވެ ޕީޕީއެމްގެ ނައިބު ރައީސް އަޙުމަދު ޝިޔާމް ސަރުކާރަށް ފާޑު ވިދާޅުވެއްޖެއެވެ.\nމާލޭގެ ބައެއް މަގުތަކުގެ ޓްރެފިކް ފްލޯއަށް ވަނީ ރެއިން ފެށިގެން ބޮޑެތި ބަދަލުތަކެއް ގެނެސްފައެވެ. ކުރީގެ ރައީސް އަބްދުﷲ ޔާމީންގެ ވެރިކަމުގައި އެއްކޮޅަށް ދުއްވޭ ގޮތަށް ހަމަޖެއްސި ގިނަ މަގުތަކުގެ ޓްރެފިކަށް ބަދަލުތަކެއް ގެންނާނެ ކަމަށް މީގެ ކުރިން ސިޓީ ކައުންސިލުން ވަނީ އަންގާފައެވެ.\nއެ ބަދަލު ރޭގައި ގެނެސްފައިވާއިރު މިއަދު ހެނދުނު ޝިޔާމް ކުރެއްވި ޓުވީޓެއްގައި ވިދާޅުވީ، ސަރުކާރުން މާލޭގެ މަގުތަކުގެ ބޮޑު މަޝްރޫއެއް ނިންމާ ރައްޔިތުނަށް ހުޅުވާލާފައިވާ ކަމަށެވެ. ޝިއާމް ވިދަޅުވީ ތަރައްޤީއަށް މިނޫން ކަމެއް ސަރުކާރުން ކުރާތަން ދެކެން ބޭނުންވާ ކަމަށެވެ.\nމާލޭގެ މަގުތަށް ބެލެހެއްޓުމާއި ހަވާލުވެ އެ މަސައްކަތް ބަލަހައްޓަމުން އަންނަ ސިޓީ ކައުންސިލްއިން، އެއްގަމު އުޅަނދުތައް ދުއްވުމުގައި އަމަލު ކުރަން ޖެހޭ ވަންވޭގެ އުސޫލުތަލުތަކަށް ބަދަލުތަކެއް ގެނެސްފައިވާއިރު އެ ބަދަލުތައް ގެނައީ މި މަހު ތިން ވަނަ ދުވަހު ބޭއްވި މާލޭ ސިޓީ ކައުންސިލުންގެ 74 ވަނަ ބައްދަލުވުމުގައި މަޝްވަރާކުރުމަށް ފަހު އެ ކައުންސިލްގެ މެންބަރުންގެ އަގުލަބިއްޔަތުންނެވެ.\nމާލޭގެ މަގުތަކުގެ ވަންވޭތަކަށް ބަދަލުތަކެއް ގެނައި އިރު، ކުރިއަށް އޮތް ތަނުގައި ޕާކް ކުރާނެ ބޮޑު ޖާގައިގެ ޒޯންތައް ގާއިމުކޮށް، ބޮޑު ސަރަހައްދެއްގައި ފައިމަގުގައި އުޅޭ ގޮތަށް ހަމަޖައްސާނެ ކަމަށް މާލެ ސިޓީ ކައުންސިލްގެ މޭޔަރު ޝިފާ މުހައްމަދު ވަނީ މީގެ ކުރިން ވިދާޅުވެފަ އެވެ.


Hayyaru Kuri Meehakah Aniyaakuri Fuluhunnah Fiyavalhu Alhan Govaalaifi ހައްޔަރުކުރި މީހަކަށް އަނިޔާކުރި ފުލުހުންނަށް ފިޔަވަޅު އަޅަން ގޮވާލައިފި – Huvadhoo News Hayyaru Kuri Meehakah Aniyaakuri Fuluhunnah Fiyavalhu Alhan Govaalaifi Huvadhoo News\nހައްޔަރުކުރި މީހަކަށް އަނިޔާކުރި ފުލުހުންނަށް ފިޔަވަޅު އަޅަން ގޮވާލައިފި\nލ.ކަޅައިދޫއިން ފުލުހުންގެ ބެލުމުގެ ދަށަށް ގެންދިޔަ މީހަކަށް އަމިޔާކުރި މައްސަލައިގައި ޝާމިލުވާ ހުރިހާ ފުލުހުންނަށް ދައުވާކުރުމަށް ރައްޔިތުން މަޖިލީހުގެ ސަލާމަތީ ހިދުމަތްތަކާ ބެހޭ ކޮމެޓީ (241 ކޮމެޓީ) އިން ލަފާދީފިއެވެ.\nމިދިޔަ އަހަރު ސެޕްޓެމްބަރ މަހު 6ވަނަ ދުވަހު ވައްކަމުގެ ތުހުމަތުގައި ލ.ކަޅައިދޫން ހައްޔަރުކޮށް އަނިޔާކޮށްފައިވަނީ އެރަށު ސްވީޓްހާޓް އަހުމަދު ސިރާޖްއަށެވެ. އެރަށު މޫނިމާގެއިން ވައްކަން ކުރިކަމުގެ ތުހުމަތުގައި ހައްޔަރުކޮށް އަނިޔާކުރުމަށްފަހު އޭނަ ލައްވާ ގަދަކަމުން ބަޔާން ނަގާފައިވާކަމަށް ސިރާޖު ވަނީ ބުނެފައެވެ. އެގޮތުން އޭނާއަށް ލިބުނު އަނިޔާތަކަކީ ގޭގައި ހުއްޓާ ލިބުނު އަނިޔާތަކެއް ކަމަށް ބުނެ ބަޔާން ދިނުމަށް ފުލުހުން ވަނީ އޭނާއަށް މަޖުބޫރުކޮށްފައެވެ. އަދި އެގޮތަށް ބަޔާންދިނުމުން އޭނާ ދޫކޮށްލާނެކަމަށް ފުލުހުން ވަނީ އޭނާއަށް އަންގާފައެވެ.\nމިމައްސލައާއި ގުޅިގެން މަޖުލީހުގެ ދިރާސާ ކޮމެޓީން ވަނީ މައުލޫމާތު ހޯދާފައެވެ. މިމައްސަލަ ދިރާސާކުރިއިރު އެކަމާ ގުޅިގެން ފުލުހުން އެއްވެސް ތަހުގީގެއް ހިންގިތޯއާ އެކަމާ ގުޅިގެން ފުލުހުންނަށް އެއްވެސް ފިޔަވަޅެއް އަޅާފައިވޭތޯ އަދި އެޅި ފިޔަވަޅެއް ނަމަ އެކަމެއްގެ ތަފްސީލު ކޮމެޓީން ވަނީ ހޯދައިފައެވެ.\nއެގޮތުން މިމައްސަލަ ފުލުހުންގެ ޕްރޮފެޝަނަލް ސްޓޭންޑާސް ކޮމާންޑުން ތަހުގީގު ކޮށްފައިވާ ކަމާއި މިމައްސަލައިގެ ތަހުޤީގުކުރެވިފައިވާކަން ކޮމެޓީއަށް ވަނީ ހޯދާފައެވެ.\nއެހެންނަމަވެސް ސިރާޖަށް އަނިޔާކުރިކަމަށާއި ދޮގު ބަޔާން ދިނުމަށް މަޖުބޫރުކުރުވިކަމަށް ބުނާ ބުނުން ފުލުހުން ވަނީ ދޮގުކޮށްފައެވެ.\nތަހުގީގުން ހާމަވިގޮތުގައި ފުލުހުން ސިރާޖަށް އަނިޔާ ކުރިކަމަށް ފެންނާތީ މައްސަލާގައި ތުހުމަތު ކުރެވޭ ތިން ފުލުހަކަށް އަށްމަސް ދުވަހަށް ކައިރިން ސުޕަވައިޒް ކުރެވޭނެ ގޮތަށް ވަޒީފާ އަދާކުރުވުމަށާއި އަދި މައްސަލައިގެ ތުހުމަތު ކުރެވޭ އިތުރު ދެ ފުލުހަކަށް ގާބިލްކަން އިތުރުވާ ފަދަ ހާއްސަ ކައުންސިލިން އެއް ދިނުމަށް ޕްރޮފެޝަނަލް ސްޓޭންޑާޑް ކޮމާންޑުން ވަނީ ނިންމާފައެވެ.\nދިރާސާ ކޮމެޓީން ވިދާޅުވާ ގޮތުގައި މީހަކަށް އަނިޔާ ކުރުމަކީ އެންޓި ޓޯޗާ ގާނޫނުގެ ދަށުން ޖިނާއީ ކުށަކަށްވާއިރު ފުލުހުންގެ ބެލުމުގެ ދަށުގައި ހުރި މީހަކަށް ފުލުހުންތަކެއްގެ ސަބަބުން އަނިޔާ ލިބުނުކަން އެނގެން އޮތްއިރު އިދާރީ ފިޔަވަޅެއް އަޅައިގެން އެފަދަ މައްސަލައެއް ނިންމާލުމަކީ ރަނގަޅު ގޮތެއް ނޫން ކަމަށާއި ގާނޫނެއްގައި ބަޔާން ކުރެވޭ ޖިނާއީ ކުށެއް އެއްވެސް ފަރާތަކުން ކޮށްފި ނަމަ އެ ކުށްކުރި ފަރާތާއި މެދު ޖިނާއީ އަދުލުގެ ނިޒާމުގައިވާ ގޮތުގެ މަތިން ޖިނާއީ ތަހުގީގެއް ހިންގަން ޖެހޭނެ ކަމަށެވެ. މިމައްސލައިގައި ތަހުޤީގު ހިންގާ މިކަމުގައި ޝާމިލުވާ ހުރިހާ ފުލުހުނަށް ދައުވާކުރުމަށް ޕްރޮސިކިއުޓަރު ޖެނެރަލް (ޕީޖީ) އޮފީހަށް ފޮނުވުމަށްވެސް ވަނީ ހުށަހަޅައިފައެވެ.\nސަލާމަތީ ހިދުމަތްތަކާ ބެހޭ ކޮމެޓީގެ އެ ރިޕޯޓު މިއަދުގެ މަޖިލިސް ޖަލްސާގެ ވޯޓު ގަޑީގައި ފާސްކުރާނެއެވެ.


Qaanoonee fannuge bill thasdheeg kurevvumaaeku Latheefa ge maqaamu gellijje\nލަތީފާ ގަސިމަށް ކުރީގެ ރައީސް ޔާމީން ޖޭއެސްސީގެ މެމްބަރުކަމުގެ ލިޔުން ހަވާލު ކުރައްވަނީ --\nގާނޫނީ ފަންނުގެ ބިލް ތަސްދީގު ކުރެއްވުމާއެކު ލަތީފާގެ މަގާމު ގެއްލިއްޖެ\nގާނޫނީ ވަކީލުންގެ ހުރިހާ ކަމެއް ބެލެހެއްޓުމަށްޓަކައި ބާ ކައުންސިލެއް އުފައްދާ ގޮތަށް ރައްޔިތުންގެ މަޖިލީހަށް ހުށަހެޅި ގާނޫނީ ފަންނުގެ ބިލު ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ތަސްދީގު ކުރައްވައިފި އެވެ.\nރައީސް ސޯލިހު މިއަދު އެބިލް ތަސްދީގު ކުރައްވާ، ސަރުކާރުގެ ގެޒެޓްގައި ޝާއިއު ކުރެއްވުމާއެކު، ގާނޫނީ ވަކީލުންގެ ތެރެއިން ޖުޑީޝަލް ސާވިސް ކޮމިޝަން (ޖޭއެސްސީ) އަށް ކަނޑައަޅާފައިވާ އެކޮމިޝަނުގެ މެމްބަރު ލަތީފާ ގާސިމްގެ މަގާމު ވެސް ވަނީ ގެއްލިފަ އެވެ.\nގާނޫނީ ފަންނުގެ ބިލުގައި ބުނެފައިވާ ގޮތުން، އެ ބިލު ރައީސުލްޖުމްހޫރިއްޔާ ތަސްދީގު ކުރައްވާ ދުވަހުން ފެށިގެން އެބިލް ގާނޫނަކަށް ބަދަލުވެ، އަދި އެ ގާނޫނަށް އަމަލުކުރަން ޖެހެއެވެ.\nލަތީފާ ގާސިމްގެ މަގާމު ގެއްލިފައިވަނީ، އެ ގާނޫނުގެ 69 ވަނަ މާއްދާގެ (ށ) ގައި ބުނެފައިވާ ގޮތުގެ މަތިންނެވެ. އެ ގާނޫނަށް އަމަލު ކުރަން ފެށުމާއެކު ގާނޫނީ ވަކީލުން ފަރާތުން ޖޭއެސްސީ އަށް އިންތިހާބު ކޮށްފައިވާ މެމްބަރުގެ މަގާމު ގެއްލޭނެ ކަމަށް ބަޔާން ކޮށްފައި ވެއެވެ.\nޖޭއެސްސީއަށް ވަކީލުންގެ ފަރާތުން މެމްބަރަކު އިންތިހާބު ކުރުމަށް ބާއްވާ އިންތިހާބު ބާ ކައުންސިލުގެ އެގްޒެކެޓިވް ކޮމިޓީ އިންތިހާބު ކުރެވޭތާ 15 ދުވަހުން ފެށިގެން ބާއްވަން ވާނެ ކަމަށް ގާނޫނުގައި ވަނީ ބުނެފަ އެވެ.\nގާނޫނީ ފަންނުގެ ބިލުގައިވާ، ބާ ކައުންސިލުގެ ހިންގާ ކޮމިޓީ އެކުލެވިގެން ވަނީ ގާނޫނީ ވަކީލުންގެ ތެރެއިން ބާ ކައުންސިލުގެ ރައީސް ކަމަށް އިންތިހާބު ކުރެވޭ މީހަކާއި ވަކީލުންގެ ތެރެއިން ބާ ކައުންސިލުގެ ނައިބު ރައީސް ކަމަށް އިންތިހާބު ކުރެވޭ މީހަކާއި ބަންޑާރަ ނައިބު އަދި ގާނޫނީ ވަކީލުންގެ ތެރެއިން ހިންގާ ކޮމިޓީއަށް އިންތިހާބު ކުރެވޭ ހަ ވަކީލެއްގެ މައްޗަށް ބިނާކޮށް ކަމަށެވެ.\nގާނޫނީ ފަންނުގެ ބިލު ފާސްވެ ގާނޫނަކަށް ވާތާ 21 ދުވަހުގެ ތެރޭގައި ބާ ކައުންސިލުގެ ހިންގާ ކޮމިޓީ އިންތިހާބު ކުރުމަށް އިންތިހާބެއް ބާއްވާން ޖެހެއެވެ. ފުރަތަމަ އިންތިހާބު ބޭއްވުމުގެ މަސްއޫލިއްޔަތު ބިލުން ހަވާލުކޮށްފައި ވަނީ އިލެކްޝަންސް ކޮމިޝަނާ އެވެ.\nއެ ބިލުގައި ބުނެފައިވަނީ ބާ ކައުންސިލު ވުޖޫދުވުމަށް ފަހު ގާނޫނީ ވަކީލުންނަށް ވަކީލު ކަމުގެ ހުއްދަ ދިނުމާއި ވަކީލުންނާއި ގުޅުން ހުރި ހުރިހާ ކަމެއް ނިންމާނީ އެ ކައުންސިލުން ކަމަށެވެ.\nމާފަންނު އުތުރު ދާއިރާގެ މެންބަރު އިމްތިޔާޒު ފަހުމީ (އިންތި) ރައްޔިތުންގެ މަޖިލީހަށް ހުށަހެޅުއްވި ގާނޫނީ ފަންނުގެ ބިލް ރައްޔިތުންގެ މަޖިލީހުން ފާސްކުރީ މިމަހުގެ 25 ވަނަ ދުވަހު އެވެ. އެބިލް ފާސްކޮށްފައިވަނީ 69 މެމްބަރުންގެ އިއްތިފާގުން ނެވެ.


Pakistan aa Turkey ge Foreign Ministerun New Yok gai\nޝާހް މަހްމޫދު ގުރޭޝީ (ކ) އަދި މަވްލޫތު ޗަވްސޯލޫ: އަފްޣާންގެ ހާލަތާ ބެހޭ ގޮތުން މަޝްވަރާކުރެއްވި\nޕާކިސްތާނަށާއި ތުރުކީއަށް މަޝްވަރާ މޭޒުދޮށަށް ގެންނަން މިހާރު އޮތް އެންމެ މުހިންމު މައުލޫއަކީ އަފްޣާނިސްތާނެވެ. އދ. ގެ އާންމު މަޖިލީހުގެ ސެޝަންތަކުގައި ބައިވެރިވެ ވަޑައިގަތުމަށް ދެގައުމުގެ ފޮރިން މިނިސްޓަރުން އެމެރިކާގެ ނިއުޔޯކަށް ވަޑައިގެން ހަވާސާގައި ބައްދަލުކުރައްވައި ދައްކަވަނީ ވެސް އަފްޣާންއާ ބެހޭ ވާހަކަތަކެވެ.\nތުރުކީގެ ފޮރިން މިނިސްޓަރު މެވްލޫތު ޗަވްސޯލޫ ޕާކިސްތާންގެ ފޮރިން މިނިސްޓަރު ޝާހް މަހްމޫދު ގުރޭޝީއާ ބައްދަލުކުރައްވައި ހާލުއަހުވާލު ބައްލަވާލެއްވީ ވެސް އަފްޣާނަށް ފަހު އެވެ.\nދެބޭފުޅުންގެ ބައްދަލުކުރެއްވުމަށް ފަހު ޗަވްސޯލޫ ކުރެއްވި ޓްވީޓެއްގައި ވިދާޅުވެފައި ވަނީ ބްރަދަރު ގްރޭޝިއާ ބައްދަލުކުރެއްވި ކަމަށާއި ދެގައުމުގެ ހާލަތާ ބެހޭ ގޮތުން ވެސް މަޝްވަރާކުރެއްވި ކަމަށެެވެ.\nޕާކިސްތާން ފޮރިން މިނިސްޓްރީން ނެރުނު ބަޔާނެއްގައި ބުނެފައިވާ ގޮތުގައި ތުރުކީއާ ޕާކިސްތާނުން ދުނިޔޭގައި ސިޔާސަތު ކަނޑައަޅާނީ ގުޅިގެންނެވެ. އަދި އަފްޣާނާއި ކޮވިޑް ފަދަ ދުނިޔެއަށް ކަންބޮޑުވެފައި ހުރި ހާލަތްތަކުގައި ތިބޭނީ އެއްގަލެއްގަ އެވެ.\nޕާކިސްތާނަށް ދިމާވާ ކަންބޮޑުވުންތަކުގައި ތުރުކީން ވަރަށް ބޮޑަށް އަޅާލާކަން ފާހަގަކޮށް ފޮރިން މިނިސްޓްރީން ބުނީ ތުރުކީގެ ރައީސް ރަޖަބް ތައްޔިބު އުރުދުޣާން އަކީ ކަޝްމީރު މައްސަލާގައި ވެސް ޕާކިސްތާނަށް ލިބިފައި ހުރި ހިތްވަރުގަދަ ބޭފުޅެއް ކަމަށެވެ.\nދެވަޒީރު ދެއްކެވި ފާހަކަތަކުގައި ބަދަލުވަމުންދާ ބައިނަލްއަގްވާމީ ސިޔާސަތުތަކުގައި ބަދަހި ގުޅުމެއް އޮންނަން ޖެހޭނެ ކަމަށް ވިދާޅުވި އެވެ. އަދި ސިޔާސީ ފުށުއެރުންތަކާއެކު ދެމިތިބުމަށް މަޝްވަރާކުރެވެން ވާނެ ކަމަށް ވިދާޅުވި އެވެ.\nޕާކިސްތާން އާއި ތުރުކީ އަދި ޗައިނާއާ އޮންނަ ގުޅުމާ މެދު ދުނިޔެ އަބަދު ވެސް ފާރަވެރިވެ އެވެ. ތުރުކީއާ ޕާކިސްތާންގެ ފޮރިން މިނިސްޓަރުން ނިއުޔޯކްގައި ބައްދަލުކުރެއްވައްވައި ދެއްކެވި ވާހަކަތަކަށް ވެސް ގައުމުތަކުން ފާަރަލަ އެވެ.\nޔޫއެން އަފްޣާނިސްތާން ޕާކިސްތާން + ތުރުކީ


REPORT: Shafiu dhoovumaa eku, Faris ah othee kon furusatheh? | Mihaaru\nކޯޓުގެ އަޑުއެހުމަކަށް ފަހު ފާރިސް ޖަލަށް ގެންދަނީ: އޭނާއާ އެކު އެއް ތުހުމަތެއްގައި ހައްޔަރުކުރި އެހެން މީހަކު ބަންދުގައި ނުބެހެއްޓޭނެ ކަމަށް ހައި ކޯޓުން ނިންމި މައްސަލައެއް ފާރިސްގެ ފަރާތުން ވަނީ ދިފާއުގައި ދަނީ ފާހަގަ ކުރަމުން --ފޮޓޯ/މިހާރު\nޝާފިއު މައްސަލައިގެ ހުކުމާ އެކު، ފާރިސަށް އޮތީ ކޮން ފުރުސަތެއް؟\n06 ސެޕްޓެމްބަރ 2017 - 06:32 26 comments\nރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހުމަދު ފާރިސް މައުމޫން ބަންދުގައި ހުންނަތާ ދެ މަސް ވާން ގާތްވީ އެވެ. އޭނާ ބަންދުގައި ހުންނަތާ އިއްޔެ އަށް 50 ދުވަސް ވީ އެވެ. ފާރިސަށް ކުރަނީ، އިދިކޮޅު ފަރާތްތަކުން ގުޅިގެން ހުށަހެޅި ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތްކަމުގެ މައްސަލައާ ގުޅިގެން މަޖިލީހުގެ މެމްބަރުންނަށް ރިޝްވަތު ހުށަހެޅިކަމުގެ ތުހުމަތެވެ.\nއެ މައްސަލާގައި ފާރިސް ބަންދުގައި ބަހައްޓަން ކްރިމިނަލް ކޯޓުން ހުއްދަ ދީފައިވަނީ ޝަރީއަތް ނިމެންދެނެވެ. ފާރިސް ބަންދުގައި ބަހައްޓަން އަމުރުކުރި މައްސަލަ ފާރިސްގެ ފަރާތުން އިސްތިއުނާފް ކުރުމުން އެ މައްސަލައިގެ އަޑުއެހުންތައް ހައި ކޯޓުން ނިންމާލާފައިވާއިރު އެ މައްސަލާގައި ހައި ކޯޓުގެ ހުކުމް އަންނާނެ ގޮތަކާ މެދު ގިނަ ބައެއްގެ ސަމާލުކަން ވަނީ ހުއްޓިފަ އެވެ. ހައި ކޯޓުން މިދިޔަ މަހުގެ 23 ވަނަ ދުވަހު ކުރި ހުކުމެއްގެ ސަބަބުން ހައި ކޯޓުން ފާރިސް ސަލާމަތްވެދާނެ ކަމަށް މިހާރު އެއް ބަޔަކު އުއްމީދު ކުރެ އެވެ. ޚާއްސަކޮށް އިދިކޮޅު ކޯލިޝަންގެ މެމްބަރުންނެވެ.\nއެއީ ޖުމްހޫރީ ޕާޓީގެ މެމްބަރެއް ކަމަށްވާ އަހުމަދު ޝާފިއުގެ މައްސަލާގައި ހައި ކޯޓުން ކުރި ހުކުމެވެ. ޝާފިއު އަކީ މަސީހުގެ އިތުބާރު ނެތްކަމުގެ މައްސަލާގައި ފާރިސްއާ ގުޅިގެން މަޖިލީހުގެ މެމްބަރުންނަށް ރިޝްވަތު ދިނުމުގެ ތުހުމަތުގައި ހައްޔަރުކުރި މީހެކެވެ. މިއީ މި ދެ މައްސަލަ ގުޅޭ ހިސާބެވެ. މި މައްސަލައިގެ ހުކުމް ފާރިސްގެ މައްސަލަ އަށް މުހިންމު ވަނީ ހައި ކޯޓުގެ މިދެންނެވި ހުކުމަކީ އެ މައްސަލާގައި ޝާފިއު ހައްޔަރު ކޮށްފައި ވަނިކޮށް އޭނާ ދޫކޮޮށްލަން ކްރިމިނަލް ކޯޓުން ނިންމި ނިންމުމަށް ތާއީދުކޮށް ހައި ކޯޓުން ކުރި ހުކުމަކަށް ވާތީ އެވެ. ގިނަ ބަޔަކަށް ފާހަގަ ނުކުރެވުނަސް ހައި ކޯޓުގެ އެ ހުކުމަކީ ފާރިސްގެ މައްސަލަ އަށް އަސަރުތަކެއް ކުރުމުގެ ފުރުސަތު އޮތް ހުކުމެކެވެ.\nފާރިސް އާއި ޝާފިއުގެ މައްޗަށް ވެސް ކުރަނީ އެއް ހާދިސާއަކާ ގުޅިގެން އެއް ތުހުމަތެކެވެ. އެއީ ރިޝްވަތުގެ ތުހުމަތެވެ. ޝާފިއު ދޫކޮށްލަން ތާއީދުކޮށް، ހައި ކޯޓުން ކުރި ހުކުމުގައިވާ ގޮތުން ޖިނާއީ އިޖްރާއަތުގެ ގާނޫނުގެ ދަށުން 15 ދުވަހަށް ވުރެ ދިގު މުއްދަތަކަށް މީހަކު ބަންދުގައި ބަހައްޓަން އަމުރު ކުރެވޭނީ އެ މީހެއްގެ މައްޗަށް ކުރެވެނީ ޖިނާއީ ބޮޑު ކުށެއްގެ ތުހުމަތެއް ކަމުގައިވާ ނަމަ އެވެ. އަދި އެކަން އެގޮތަށް ކުރެވެނީ ވެސް ކޮންމެވެސް ވަރެއްގެ ހެކިތަކެއް ހުރެގެން ކަމަށް އެ ހުކުމުގައި ބުނެފައިވެ އެވެ.\n"އިސްވެ ބަޔާންވެދިޔަ މުއްދަތަށް ވުރެ ދިގު މުއްދަތަކަށް މީހަކު ބަންދުގައި ބެހެއްޓުމަށް ގާނޫނު ތަންފީޒުކުރާ ފަރާތަކުން އެދިއްޖެ ހާލަތެއްގައި ބަންދުގެ މުއްދަތު އިތުރުކޮށްދިނުމުގެ އިހްތިޔާރު ފަނޑިޔާރަށް ލިބިގެންވަނީ އެ މީހެއްގެ މައްޗަށް ތުހުމަތު ކުރެވިފައިވަނީ ޖިނާއީ ބޮޑު ކުށެއް ކަމުގައިވާ ނަމަ ކަމާއި، އަދި އެގޮތުން ބަންދުގެ މުއްދަތު އިތުރު ކޮށްދިނުމުގައި އޭނާއާ އެ ކުށަކާ ގުޅުވައިދޭ އެކަށީގެންވާ މިންވަރެއްގެ ހެއްކެއް އެހާތަނަށް ވެސް ލިބިފައިނުވާ ނަމަ އިތުރުކޮށްދޭ މުއްދަތު 15 ދުވަހަށް ވުރެ އިތުރުވެގެން ނުވާނެ..." ތިން ފަނޑިޔާރުންގެ އިއްތިފާގުން ކުރި އެ ހުކުމުގައިވެ އެވެ.\nއެ ހުކުމުގައި ބުނެފައިވާ ގޮތުން ޖިނާއީ ކުޑަ ކުށެއްގެ ތުހުމަތު ކުރެވޭ މީހަކު ނަމަ 15 ދުވަހަށް ވުރެ ދިގު މުއްދަތަކަށް ބަންދުގައި ބަހައްޓަން އަމުރު ކޮށްގެން ނުވާނެ އެވެ.\n"މީހެއްގެ މައްޗަށް ތުހުމަތު ކުރެވިފައިވަނީ ޖިނާއީ ކުޑަ ކުށެއްގައި ކަމުގައިވާ ނަމަ، އޭނާ 15 ދުވަހަށް ވުރެ ދިގު މުއްދަތަކަށް ބަންދުގައި ބެހެއްޓުމަށް އަމުރުކޮށްގެން ނުވާނެ ކަން އިސްވެ ބަޔާންވެދިޔަ ގާނޫނީ އުސޫލުތަކަށް ބެލުމުން އެނގޭ...،" އެ ހުކުމުގައިވެ އެވެ.\nދެން އޮތީ ފާރިސްގެ މައްޗަށް ކުރާ، ރިޝްވަތުގެ ކުށަކީ ޖިނާއީ ބޮޑު ކުށެއްތޯ ނުވަތަ ނޫންތޯ އުފެދޭ ސުވާލެވެ. ޖިނާއީ އިޖްރާއަތުގެ ގާނޫނުގެ 22 ވަނަ މާއްދާގައި އެ ގާނޫނުގެ ދަށުން ޖިނާއީ ބޮޑެތި ކުށްތަކުގެ ގޮތުގައި 11 ކުށެއް ބަޔާންކޮށްފައިވެ އެވެ. އޭގެ ތެރޭގައި ކޮރަޕްޝަންގެ ކުށް ހިމެނިފައި އޮތަސް ރިޝްވަތުގެ ކުށެއް ނުހިމެނެ އެވެ. އެހެންވެ، އެކަން ފާރިސްގެ ވަކީލުން ދިޔައީ ކުރިން ފާހަގަ ކުރައްވަމުންނެވެ.\nފާރިސްގެ ވަކީލުންގެ ފަރާތުން އާންމުވި މައުލޫމާތުން އެނގޭ ގޮތުގައި ރިޝްވަތަކީ ޖިިނާއީ ބޮޑު ކުށެއްގެ ގޮތުގައި ބެލެވޭނެ ކަމަށް ދައުލަތުން ކޯޓުގައި ބުނެފައިވެ އެވެ. ދައުލަތުގެ ދިފާއަކީ ޖިނާއީ އިޖްރާއަތުގެ ގާނޫނުގައި ބޮޑެތި ކުށްތަކުގެ ތެރޭގައި ކޮރަޕްޝަންގެ ކުށް ހިމެނޭ ކަމަށް އެ ގާނޫނުގައި އޮތުމުން ރިޝްވަތުގެ ކުށް ވެސް އޭގެ ތެރޭގައި ހިމެނޭނެ ކަމަށް ބުނާ ބުނުން ކަމަށް ފާރިސްގެ ވަކީލުން ވިދާޅުވެފައި ވެއެވެ.\nފާރިސްގެ ވަކީލުން:- ފޮޓޯ/މިހާރު\nއެކަމަކު ޝާފިއުގެ މައްސަލާގައި ހައި ކޯޓުން ކުރި ހުކުމުގައިވާ ގޮތުން ރިޝްވަތުގެ ކުށަކީ ޖިނާއީ އިޖްރާއަތުގެ ގާނޫނުގެ ދަށުން ބޮޑު ކުށެއްގެ ގޮތުގައި ބެލެވޭ ކުށެއް ނޫނެވެ. ޝާފިއު ދޫކޮށްލަން ނިންމި ނިންމުމަށް ތާއީދު ކުރުމުގައި ފާހަގަކުރި އެއް ކަމަކީ ވެސް އެއީ އެވެ.\n"އަހުމަދު ޝާފިއުގެ މައްޗަށް ތުހުމަތު ކުރެވިފައިވަނީ ގާނޫނު ނަމްބަރު (ގާނޫނު ނަމްބަރު) ޖިނާއީ އިޖްރާއަތުގެ ގާނޫނުގެ 22 ވަނަ މާއްދާގައި ބަޔާން ކޮށްފައިވާ ފަދަ ޖިނާއީ ބޮޑު ކުށެއްގެ ތުހުމަތުގައި ނޫން ކަމާއި، އޭނާގެ މައްޗަށް ތުހުމަތު ކުރެވިފައިވަނީ ރިޝްވަތުގެ ކުށުގައި..." ކަމަށް އެ ހުކުމުގައި ބުނެފައިވެ އެވެ.\nއެ ހުކުމުގައިވާ ގޮތުން ޖިނާއީ އިޖްރާއަތުގެ ގާނޫނު އޮތްގޮތުން މީހަކު ޝަރީއަތް ނިމެންދެން ބަންދު ކުރެވޭނީ އެ ގާނޫނުގެ 60 ވަނަ މާއްދާގެ ށ. ގައި ބަޔާންކުރާ ހަތަރު ސަބަބުތަކުން ކުރެ ސަބަބެއް އޮތުމާ އެކު، އެ މީހަކު އެ ކުށެއް ކުރިކަމުގެ ތުހުމަތެއް އުފެދޭ މިންވަރުގެ ހެކި ހުރެގެންނެވެ. އެކަމަކު ޝާފިއުއާ ދެކޮޅަށް ދައުލަތުން ހުށަހެޅި ހެކިތަކަކީ ރިޝްވަތުގެ ކުށުގެ ތުހުމަތު ކުރެވޭ މިންވަރުގެ ހެކިތަކެއް ނޫން ކަމަށް ހުކުމުގައިވެ އެވެ.\nފާރިސްގެ ވަކީލުން ވިދާޅުވެފައިވާ ގޮތުގައި ފާރިސްއާ ދެކޮޅަށް ވެސް ދައުލަތުން ހުށަހަޅާފައި ހުރީ ޝާފިއުއާ ދެކޮޅަށް ބޭނުންކުރި ހެކިތަކެވެ. ދިފާއީ ވަކީލުން އެ ބުނާ ގޮތަށް، އެ ދެ މައްސަލާގައި ހުށަހަޅާފައި ހުރީ ހަގީގަތުގައި ވެސް އެއް ހެކިތަކެއް ކަމަށްވާ ނަމަ، ހައި ކޯޓުން ފާރިސް ސަލާމަތްވުމުގެ ފުރުސަތު އޮތް ކަމަށް ބެލެވެ އެވެ. ސަބަބަކީ ކުރިން ވެސް ފާހަގަކުރި ފަދައިން މިއީ އެއް ހާދިސާއަކާ ގުޅޭ ދެ މައްސަލަ ކަމަށްވާތީ އެވެ. އަދި ދެ މީހުންނަށް ކުރަނީ ވެސް އެއް ތުހުމަތެއް ކަމަށްވާތީ އެވެ. ފާރިސްގެ ވަކީލުން މިހާރު ފާހަގަކުރައްވާ އެންމެ ބޮޑު އެއް ދިފާއަކީ އެއީ އެވެ.\n"ހައި ކޯޓުން ހުކުމް ކުރައްވާފައި އޮތް މައްސަލަ އަށް ބަލާއިރު އެއްވެސް ޝައްކެއް ނެތް ގޮތަށް އެބައޮތް އެނގެން އަހުމަދު ފާރިސް މައުމޫން ބަންދުގައި ނުބެހެއްޓޭނެ ކަން. އެއީ ޖިނާއީ ބޮޑު މައްސަލައެއް ނޫންކަން. އެހެންވީމަ ބަންދު ކުރި ނަމަވެސް 15 ދުވަހަށް ވުރެ ދިގު މުއްދަތަކަށް ނުބެހެއްޓޭނެ ކަން،" ފާރިސްގެ ވަކީލް މައުމޫން ހަމީދު ވިދާޅުވި އެވެ.\nޝާފިއުގެ މައްސަލާގައި ހައި ކޯޓުން ކުރި ހުކުމާ ގުޅިގެން ފާރިސްގެ ވަކީލުން ވަނީ، އެ ހުކުމް އޮތްގޮތުން ފާރިސް އިތުރަށް ބަންދު ނުކުރެވޭނެ ކަމަށް ވިދާޅުވެ ޕްރޮސެކިއުޓާ ޖެނެރަލް އައިޝަތު ބިޝާމްގެ ސަމާލުކަމަށް މިދިޔަ މަހުގެ ފަހުކޮޅު އެކަން ގެންނަވައިފަ އެވެ. އަދި ހައި ކޯޓުގެ ހުކުމާ ގުޅިގެން ފާރިސް އިތުރަށް ބަންދުގައި ނުބެހެއްޓޭނެ ކަމަށް ބުނެ، ބަންދުން ދޫކުރުމުގެ އަމުރަކަށް ހެބިއަސް ކޯޕަސްގެ މައްސަލައެއް ވެސް ފާރިސްގެ ފަރާތުން ކްރިމިނަލް ކޯޓަށް ހުށަހެޅި އެވެ.\nފާރިސްގެ މައްސަލައިގެ އަޑުއެހުންތައް ހައި ކޯޓުން ނިމިފައިވާއިރު އެ މައްސަލައިގެ ހުކުމް އަދިއެއް ނީއްވަ އެވެ. އަޑުއެހުންތައް ނިމިފައި ވަނިކޮށް އެ މައްސަލަ ބަލާ ސެކްޝަން ބަދަލުކޮށްފައިވާ ކަމަށް ފާރިސްގެ ވަކީލުން ވަނީ ވިދާޅުވެފަ އެވެ. އެ މައްސަލަ ލަސްވުމަކީ ގިނަ ބައެއްގެ ކަންބޮޑުވުމެކެވެ. އެކަމަކު ޝާފިއުގެ މައްސަލާގައި ހައި ކޯޓުން ކުރި ހުކުމަކީ ހައި ކޯޓުން ފާރިސް މިނިވަން ވެދާނެ ކަމުގެ ފެހި ސިގްނަލެއް ކަމަށް ދެކިގެން އެ މައްސަލަ ނިމޭނެ އިރަކަށް ގިނަ ބަޔަކު އުއްމީދު ކުރާ ސަބަބެވެ. އެންމެން ވެސް އިންތިޒާރު ކުރަނީ ހައި ކޯޓުގެ ނިންމުން އަންނާނެ ގޮތަކަށާއި ވަގުތަކަށެވެ.\nއިތުރު ލިޔުންތައް އިދިކޮޅު ފަރާތްތައް ހައި ކޯޓް ފާރިސް މައުމޫން ގާނޫނީ ވަކީލު މައުމޫން ހަމީދު ރިޝްވަތު


Online viyafaareege sah'hakan kashavaru kurey: Police - vNews.mv\nއޮންލައިންކޮށް ވިޔަފާރި ކުރާއިރު ސައްޙަކަން ކަށަވަރުކުރޭ: ފުލުހުން\nރިފާޢަތު Male' | 26 April 2020, 18:52\nއޮންލައިންކޮށް ވިޔަފާރި ކުރާ ފަރާތްތަކުން ވިޔަފާރި ކުރުމުގެކުރިން އެއީ ސައްހަ ފަރާތެއްތޯ ބެލުމަށް އެސިސްޓެންޓް ކޮމިޝަނަރ އޮފް ޕޮލިސް އިސްމާއިލް ނަވީން އިލްތިމާސް ކުރައްވައިފިއެވެ.\nކޮވިޑް-19 އާއި ގުޅިގެން މާލެ ލޮކްޑައުން ކުރުމުން ވިޔަފާރި ކުރުމަށްޓަކައި އޮންލައިން ޕްލެޓްފޯމު މެދުވެރިކޮށް ވިޔަފާރި ކުރުމަށް ސަރުކާރުން ރައްޔިތުންނަށް ބާރުއަޅަމުންދާ މިދަނޑިވަޅުގައި، މަކަރާ ހީލަތުން މީހުންގެއަތުން ފައިސާނަގާ މައްސަލަ އިންތިހާއަށް ވަނީ ބޮޑުވެފައެވެ.\nމިމައްސަލަތަކާ ގުޅިގެން ފުލުހުންގެ އެސިސްޓެންޓް ކޮމިޝަނަރ އޮފް ޕޮލިސް އިސްމާއިލް ނަވީން ވިދާޅުވީ އޮންލައިންކޮށް ވިޔަފާރި ކުރުމުގެ ކުރިން އެއީ ސައްހަ ފަރާތެއްތޯ ބެލުމަކީ ވަރަށް މުހިންމު ކަމެއް ކަމަށެވެ.\nއަދި ގޮތްނޭގެ އެކައުންޓުތަކަށް ފައިސާ ޖަމާ ނުކުރައްވާ އެއީ ސައްހަ ބައެއްތޯ ބެއްލެވުމަށްފަހު ނޫނީ އެ ފައިސާ އެކައުންޓަށް ޖަމާ ނުކުރުމަށްވެސް އަޅުގަނޑު މި ފުރުސަތުގަ އިލްތިމާސް ކުރަން. މަކަރާ ހީލަތުން ނުވަތަ ފްރޯޑްގެ ޝިކާރައަކަށް ވެއްޖެނަމަ ލަސް ނުކޮށް މޯލްޑިވުސް ޕޮލިސް ސަރވިސްގެ ހޮޓްލައިނަށް ނުވަތަ ޕޯޓަލް މެދުވެރިކޮށް މައްސަލަ ހުށަހެޅުމަށް އަޅުގަނޑު ވަރަށް ބޮޑަށް އިލްތިމާސް ކުރަން."\nލޮކްޑައުންގެ ހާލަތުގައި މިހާތަނަށް 17 ވެހިކަލް ޕާމިޓް ފާހެއް ކެންސަލްކޮށްފައި ވާނެކަން ފާހަގަކޮށް ނަވީން ވިދާޅުވީ، ހުއްދަދީފައިވާ ކެޓަގަރީ ނޫން އެހެން ކެޓެގަރީތަކުގައި ވެހިކަލް ދުއްވުމާއި ލައިސެންސްނެތް ފަރާތްތައް މީގެތެރޭގައި ހިމެނޭ ކަމަށެވެ.\nވެހިކަލްތަކަށް ޕާމިޓް ދޫކުރިކަމުގައި ވިޔަސް އެ ވެހިކަލެއް ބޭނުންކުރަންވާނީ ހުއްދަ ދެވިފައިވާ، ގާނޫނީ އިމުގެތެރޭގައިކަން ނަވީން ފާހަގަކުރެއްވިއެވެ.\nއަދި ބިދޭސިން ދިރިއުޅޭ ތަންތަން ބަލައި އެތަންތަނުގެ ހާލަތު ދެނެގަތުމަށްފަހު 837 މީހުން ދިރިއުޅެމުންދިޔަ 18 ތަނެއް މޮނީޓަރިންގެ ހާލަތަށް ގެންގޮސްފައިވާ ކަމަށްވެސް ނަވީން ވިދާޅުވިއެވެ.\nރައްޖެއިން މިހާތަނަށް 191 މީހަކު ކޮވިޑް-19 ޕޮޒިޓިވް ވެފައިވާއިރު، މީގެތެރެއިން 84 މީހުންނަކީ ބަންގްލަދޭޝަށް ނިސްބަތްވާ މީހުންކަން ތަފާސްހިސާބުތަކުން ދައްކައެވެ.\nބިދޭސީ ރާއްޖެ މޯލްޑިވްސް ޕޮލިސް ސާވިސް މާލެ ސިޓީ


Aanmu hissaadhaarunnah Ooredoo ge board ah kurimathilevey mudhdhathu ithurukoffi\n10:17pm | Monday, 24 February 2020\nއާންމު ހިއްސާދާރުންގެ ފަރާތުން އުރީދޫ މޯލްޑިވްސްގެ ޑިރެކްޓަރުންގެ ބޯޑަށް އިންތިހާބު ކުރާ ޑިރެކްޓަރުގެ މަގާމަށް ކުރިމަތިލުމަށް ހުޅުވާލި ފުރުސަތު އިތުރުކޮށްފި އެވެ.\nމި ފުރުސަތު އެންމެ ފުރަތަމަ ހުޅުވާލާފައި ވަނީ މިދިޔަ މަހުގެ 30 ވަނަ ދުވަހު އެވެ. އެޕްލިކޭޝަން ހުށަހެޅުމުގެ މުއްދަތު ހަމަވާ އެންމެ ފަހުގެ ތާރީހަކަށް އޭރު އިއުލާންކޮށްފައި ވަނީ މިއަދެވެ.\nއެހެން ނަމަވެސް، އުރީދޫން މިހާރު ވަނީ ޖެނުއަރީ 25 ވާ ހޮނިހިރު ދުވަހުގެ ހެނދުނު 10:00 އާ ހަމައަށް މުއްދަތު އިތުރުކޮށްފަ އެވެ.\nއުރީދޫ މޯލްޑިވްސްގެ ހިއްސާދާރަކަށް ވުން. ނުވަތަ އުރީދޫ މޯލްޑިވްސްގެ ހިއްސާދާރަކީ ގާނޫނީ ޝަހްސެއް ނަމަ، އެ ޝަހްސުގެ ފަރާތުން ހުށަހަޅާ ފަރާތެއް ކަމުގައިވުން.\nކުންފުނީގެ ގާނޫނު އަދި މި ގާނޫނުގެ ދަށުން ހަދާފައިވާ ގަވާއިދުތަކާއި ކެޕިޓަލް މާކެޓް ޑިވެލޮޕްމަންޓް އޮތޯރިޓީ (ސީއެމްޑީއޭ) އިން އާންމުކޮށްފައިވާ ކޯޕަރަޓް ގަވަނަންސް ކޯޑްގައި ބަޔާންކުރެވިފައިވާ ފެންވަރުތަކާއި ޝަރުތުތައް ހަމަވާ ފަރާތެއް ކަމުގައިވުން.\nސީއެމްޑީއޭ އިން އާންމުކޮށްފައިވާ ލިސްޓަޑް ކުންފުނިތަކުގެ ބޯޑް ޑިރެކްޓަރުންގެ "ފިޓް އެންޑް ޕްރޮޕާ" މިންގަނޑުތައް ފުރިހަމަވާ ފަރާތެއް ކަމުގައިވުން.\nބައިނަލްއަގްވާމީ ގޮތުން ބަލައިގަންނަ ޔުނިވަސިޓީ އަކުން ޑިގްރީ ހާސިލްކޮށްފައިވާ ފަރާތެއް ކަމުގައިވުން.\nބައިނަލްއަގްވާމީ ނުވަތަ ދިވެހިރާއްޖޭގެ ކުންފުންޏެއްގެ އިސް މަގާމެއްގައި މަދުވެގެން 10 އަހަރު ދުވަހުގެ މަސައްކަތު ތަޖުރިބާ ލިބިފައިވާ ފަރާތަކަށްވުން.\nމަދުވެގެން އެއް އެކްޓިވް ކުންފުނީގެ ބޯޑު ޑިރެކްޓަރެއްގެ ގޮތުގައި މަސައްކަތް ކޮށްފައިވުމާ އެކު، ބޯޑު މެންބަރެއްގެ ގޮތުން ކޮށްފައިވާ ހިދުމަތުގެ ރިކޯޑު ފެންނަން އޮތުން.\nސްޓޮކް އެކްސްޗޭންޖުގައި ލިސްޓުކޮށްފައިވާ ކުންފުނިތަކުގެ ތެރެއިން ދެ ލިސްޓަޑް ކުންފުނީގެ ބޯޑު ޑިރެކްޓަރުގެ މަގާމަށް ވުރެ ގިނައިން މިވަގުތު ހުރި ފަރާތަކަށް ނުވުން.\nއުރީދޫ އިން ބުނީ، ބޯޑު ޑިރެކްޓަރު ކަމަށް އެދި ހުށަހަޅާފައިވާ އެޕްލިކޭޝަން ފޯމުތައް، އުރީދޫ މޯލްޑިވްސްގެ ނޮމިނޭޝަން އަދި ރެމިއުނަރޭޝަން ކޮމިޓީން ބަލައި، ޝޯޓްލިސްޓު ކުރެވޭ ފަރާތްތައް އެ ކޮމިޓީން ޑިރެކްޓަރުންގެ ބޯޑަށް ހުށަހަޅާނެ އެވެ. އަދި އަންނަ މާޗު މަހު ބޭއްވުމަށް ހަމަޖެހިފައިވާ އަހަރީ އާންމު ޖަލްސާގެ ނޯޓިސް އާއި އެޖެންޑާއާ އެކު، އާންމު ހިއްސާދާރުންގެ ފަރާތުން ބޯޑު ޑިރެކްޓަރެއްގެ ގޮތުގައި ބޯޑަށް އިންތިހާބުކުރަން ޝަރުތު ހަމަވާ ފަރާތްތަކުގެ މައުލޫމާތު، ޑިރެކްޓަރުންގެ ބޯޑުގެ ފަރާތުން ހިއްސާދާރުންނަށް އާންމުކޮށް އަންގައި އިއުލާނު ކުރާނެ ކަމަށް ވެސް އެ ކުންފުނިން ބުންޏެވެ.\nއުރީދޫން ބުނީ މިދިޔަ މަހުގެ 16 ވަނަ ދުވަހު ބޭއްވި ހާއްސަ އޭޖީއެމްގައި ހިއްސާދާރުން އިސްލާހު ކުރަން ފާސްކޮށްފައިވާ، ކުންފުނީގެ ހިންގާ ގަވާއިދުގެ 110 ވަނަ މާއްދާގެ (ށ) ގައިވާ ގޮތުގެ މަތިން، އާންމު ހިއްސާދާރުން ހޮވާ ޑިރެކްޓަރު އެ މަގާމުގައި ދެމިހުންނާނީ ޑިރެކްޓަރު ކަމަށް އިންތިހާބުކުރެވޭ އަހަރީ އާންމު ޖަލްސާ އިން ފެށިގެން ތިންވަނަ އަހަރީ އާންމު ޖަލްސާގެ ފެށުމާ ހަމައަށް ކަމަށެވެ. އެހެންކަމުން، އަންނަ މާޗު މަހު ބާއްވާ އަހަރީ އާންމު ޖަލްސާގައި އިންތިހާބުކުރާ ޑިރެކްޓަރު، އެ މަގާމުގައި ދެމިހުންނާނީ 2022 ވަނަ އަހަރު ބާއްވާ އަހަރީ އާންމު ޖަލްސާއާ ހަމައަށްކަން އެ ކުންފުނިން ފާހަގަކުރި އެވެ.\nއާންމު ހިއްސާދާރުންގެ ފަރާތުން އިންތިހާބުކުރާ ބޯޑު ޑިރެކްޓަރުގެ މަގާމަށް ކުރިމަތިލާން ބޭނުންވާ ފަރާތްތަކުން، ހުށަހަޅަންޖެހޭ އެޕްލިކޭޝަން ފޯމު، އުރީދޫގެ ވެބްސައިޓުން ލިބޭނެ ކަމަށް އެ ކުންފުނިން ބުންޏެވެ. އަދި ބުނީ، ފިޒިކަލް ފޯމު، އުރީދޫ މޯލްޑިވްސްގެ ހެޑް އޮފީސް، ހ. ސަންލީޓު (ފަސް ވަނަ ފަންގިފިލާ)، ބޮޑުތަކުރުފާނު މަގު، މާލެ، އިން ހަފްތާ ބަންދު ނޫން ކޮންމެ ދުވަހެއްގެ (އާދިއްތަ އިން ބުރާސްފަތި ދުވަހަށް) ހެނދުނު 8:30 އިން ހަވީރު 4:30 އަށް ލިބޭނެ ކަމަށެވެ.\nއެޕްލިކޭޝަން ފޯމު ހުށަހަޅާނީ، އުރީދޫ އިން ބުނި ގޮތުގައި، ހ. ސަންލީޓު (ފަސް ވަނަ ފަންގިފިލާ)، ބޮޑުތަކުރުފާނު މަގު، މާލެ އަށެވެ. އަދި ފޯމު އީމެލް ކުރާ ނަމަ، [email protected] އަށް އީމެއިލްކުރަން އެ ކުންފުނިން ވަނީ އެދިފަ އެވެ.


Mi Kankamah Visnaa, Noonee Varivedhaane - Vaguthu\nމިކަންކަމަށް ވިސްނާ، ނޫނީ ކައިވެނި ރޫޅިދާނެ!\nރާއްޖޭގައި ވަރި ވަރަށް ގިނައެވެ. އެއީ ކީއްވެތޯ ކުރެވޭ ސުވާލަށް ދޭނެ ވަރަށް ގިނަ ޖަވާބު އެބަހުއްޓެވެ. އޭގެތެރެއިން އެއް ޖަވާބަކީ ކައިވެނި ރޫޅި ދާނެހެން ހީނުވާ ބައެއް ކުދިކުދި ކަންތައްތަކުގެ ސަބަބުން ދެމީހުންގެ ގުޅުން ހީނަރުވުމެވެ. އެކުގައި ނިންމަން ފެށި ދަށުގެ ވަކި ހިސާބަކުން ދެމީހުން ވަކިވުން އެއީ އެއްވެސް ދެމަފިރިޔަކު ކުރިން ބޭނުންވެފައި އޮތް ކަމަކަށް ނުވާނެއެވެ. އެއްވެސް މީހަކީ މައްސަލަތަކެއްގެ ތެރޭގައި އުޅެން ބޭނުންވާނެ މީހެއް ނޫނެވެ. ކޮންމެ މީހަކު ވެސް ބޭނުންވާނީ އެދެމަފިރިއެއްގެ ޒަވާޖީހަޔާތަކީ ވަރަށް އުފާވެރި، މައްސަލަތައް މަދު، ޒަވާޖީ ހަޔާތަކަށް ހަދާށެވެ.\nއެއްވެސް ދެމީހަކަށް ހުރިހާ މައްސަލައެއް ހައްލެއް ނުކުރެވޭނެއެވެ. ނަމަވެސް މައްސަލަތައް ޖެހެން ހުރި ސަބަބުތައް މަދުކުރެވިދާނެއެވެ. އަދި މައްސަލަތައް ހައްލު ކުރުމުގައި ކަންތައްކުރާ ގޮތް ވެސް ބަދަލު ކުރެވިދާނެއެވެ.\nމިކިޔައިދެނީ ކައިވެނީގެ ހަޔާތައް ނޭންގި ނަމަވެސް ގެއްލުން ދޭނެ ބައެއް ކަންކަމެވެ. މިއީ ކަމުގެ ތަޖުރިބާކާރުން ބުނެދޭ ވާހަކަތަކެވެ.\nޚަރަދު ކުރުމުގައި ގެންގުޅޭ އުސޫލު\nދެމަފިރިން އެކިކަންކަމަށް ޚަރަދު ކުރުމުގައި ގެންގުޅޭ އުސޫލަކީ ވަރަށް މުހިންމު ކަމެކެވެ. ފިރިމީހާ ކުރާ ޚަރަދުތަކާއި މެދު އަނބިމީހާ ހިތްހަމަނުޖެހި ދާނެއެވެ. އަނބިމީހާ ކުރާ ޚަރަދުތަކާއި މެދު ފިރިމީހާ ހިތްހަމަނުޖެހި ދާނެއެވެ. އެއާއި އެކު ދެމީހުންގެ ދެމެދުގައި ނުފެންނަ ފާރެއް ރޭނެއެވެ. ހިތުގައި ނުތަނަވަސްކަމެއް އުފެދެއެވެ. ނަތީޖާއަކަށް ވެގެން ދަނީ މަޝްވަރާ ނުކުރެވޭ މައްސަލައެއް އުފަންވެ ދުވަހަކަށް ވުރެ ދުވަހަކު އެމައްސަލަ ބޮޑުވެގެން ދިއުމެވެ. އެހެންކަމުން މިފަދަ ޝުޢޫރެއް ހިތުގައި އުފެދިއްޖެނަމަ އަވަހަށް މަޝްވަރާ ކުރާށެވެ.\nކައިވެނި ކުރުމާއި އެކު އެފެށުނީ ދިރިއުޅުމުގެ އާޞަފްހާއެކެވެ. މަންމަ އާއި ބައްޕަގެ ގެއިން ނިކުމެ ވަކި ދިރިއުޅުމެއް ފެށުމުން މަންމަ އާއި ބައްޕަ ކައިރީގައި އުޅުނު ގޮތަކަށް ނޫޅެވޭނެއެވެ. މިހާރު ތިމާ ވެސް އުފުލަން ޖެހޭ ޒިންމާތަކެއް ހުންނާނެއެވެ. ނަމަވެސް ބައެއް މީހުންނަށް ކައިވެންޏާއި އެކު އުފުލަން ޖެހޭ ޒިންމާތައް ވަކިކުރަން ނޭންގި ކައިވެނީގައި މައްސަލަ ޖެހެން ފަށައެވެ. އެހެންކަމުން ތިމާ އުފުލަން ޖެހޭ ޒިންމާ ތިމާ އުފުލަން ޖެހޭނެކަން އަބަދުވެސް ހަނދާން ކުރަން ޖެހޭނެއެވެ.\nފިރިމީހާ ނުވަތަ އަނބިމީހާ ކުރަން ބޭނުންވާ ކޮންމެ ކަމެއް ކުރުން އެއީ ތިމާ ބޭނުންވާ ގޮތް ކަމަށް ނުވެދާނެއެވެ. މިސާލަކަށް ފިލްމެއް ބަލާލަން ދާން، ސައިކަލް ދުއްވާލަން ދާން، މޫދަށް އެރިލަންދާން އަނބިމީހާ ބުނެފާނެއެވެ. އެއިން ކޮންމެ ފަހަރަކު ފިރިމީހާ ނޫނެކޭ ބުނާނަމަ އެއީ ގޯހެކެވެ. ތިދެމަފިރިންގެ ގުޅުން ނޭނގި ހުއްޓާ ވަކިވާ ހިސާބަށް ދިއުމުގެ ސަބަބަކަށް ތިކަން ވެދާނެއެވެ.\nހައްލެއް ނެތް ޒުވާބެއް ކުރުން\nޒުވާބު ކުރަން ވާނީ ކޮންމެވެސް މައްސަލައެއް ޖެހިގެންނެވެ. އެޒުވާބު ނިމެން ވާނީ އެމައްސަލައިގެ ހައްލު ވެސް ލިބިގެންނެވެ. ކޮންމެ ކަމަކާއި ޒުވާބުކޮށް އަދި އެޒުވާބު އުފެދުނު މައްސަލައަށް ހައްލެއް ނައިސް ޒުވާބު ހުއްޓާލާ ނަމަ އަނެއްކާ އަނެއްފަހަރު ވެސް އޮންނާނީ ޒުވާބު ކުރަން ޖެހިފައެވެ. އެހެންކަމުން ޒުވާބެއް ކުރަން ޖެހޭ ވަރުގެ ދެބަސްވުމެއް އުފެދިއްޖެނަމަ އެމައްސަލައިގެ ހައްލު މަޝްވަރާކޮށްގެން ހޯދާށެވެ. އެހެންނޫނީ ނިމުމެއްނެތް މައްސަލައެއްގެ ތެރޭގައި މުޅި ދިރިއުޅުން ހޭދަކުރަން ޖެހިދާނެއެވެ. އަދި އެމައްސަލައަށް ހައްލެއް ނުލިބިގެން އެންމެ ފަހުން ފިރިމީހާ ނުވަތަ އަނބިމީހާ ހިނގައިދާނެއެވެ.\nއެއްވެސް މައްސަލައެއްގެ ހައްލަކީ ހަނުހުރުން ކަމަށް ގަބޫލުކޮށްގެން ނުވާނެއެވެ. މައްސަލައެއް ޖެހުމުން ވާހަކަނުދައްކާ ހުރެގެން މައްސަލައަށް ހައްލެއް ނާންނާނެއެވެ. އެހެންކަމުން އެއްވެސް ކަމެއްގައި ހަނު ނުހުންނާށެވެ.\nދެމީހެއްގެ ދެމެދުގައި ލޯބި އުފެދި އަދި އެލޯބި ދެމިގެން ދަނީ ވަރަށް ގިނަ ސަބަބުތަކެއް ހުރެގެންނެވެ. އޭގެތެރެއިން އެންމެ މުހިންމު އެއްސަބަބަކީ އިހްތިރާމު ކުރުމެވެ. ތިމާއަށް އިޙްތިރާމް ނުކުރާ މީހެއް ދެކެ ތިބާ އަށް ލޯބި ވެވުން އެއީ ނާދިރު ކަމެކެވެ. ދެމަފިރިންގެ ތެރެއިން އެކަކު ވެސް އަނެކަކަށް އިޙްތިރާމް ކުރުން ހުއްޓާލައިފިނަމަ އެހައި ހިސާބުން ދެމީހުންގެ ގުޅުން ހީނަރުވެއެވެ. އަދި ކައިވެނީގެ މައްސަލަ ޖެހި އެންމެ ފަހުން ވަރިވާން ޖެހެއެވެ.\nދެމަފިރިންނަކީ ދިރިއުޅުމުގެ ހުރިހާ ކަމެއް އެކަކު އަނެކަކާއި ހިއްސާ ކުރާނެ ބައެކެވެ. އެހެންކަމުން ދެމީހުންގެ ދެމެދުގައި އެހެން މީހުންނަށް އެނގެން ނުޖެހޭ ކިތަންމެ ވާހަކައެއް ދެކެވިފައި ހުންނާނެއެވެ. ނަމަވެސް ފިރިމީހާ ނުވަތަ އަނބިމީހާ އޭނާގެ ބެސްޓްފްރެންޑަށް ނުވަތަ އާއިލާ މެންބަރުންނަށް ނުވަތަ އެހެން މީހަކަށް ނަމަވެސް އެވާހަކަތައް ކިޔައިދޭނަމަ އެއީ މައްސަލައެކެވެ. އެކަން ބައިވެރިޔާ އަށް އެނގޭ ހިސާބުން ތިދެމީހުންގެ ގުޅުން ކުރިން އޮތްގޮތައް އޮވެދާނެ ކަމަށް ދެން އުއްމީދު ނުކުރާށެވެ.\nކައިވެނީގައި މައްސަލަ ޖެހިދާނެ މިނޫންވެސް ކިތަންމެ ސަބަބެއް ހުންނާނެއެވެ. އެހެންކަމުން ލިބޭ އިތުރު ފުރުސަތެއްގައި އަދި އިތުރު ވާހަކަތައް ގެނެސްދެވޭނެ ކަމަށް އުއްމީދު ކުރަމެވެ.\nޖެނުއަރީ 12, 2018 - 23:02\nވަރަށްވެސް ފުރިހަމަ މީ ހަމަ ވާގޮތް\nޖެނުއަރީ 12, 2018 - 13:11\nތިއިން އެއްކަމެއްވެސް ދިވެހިންނެއް ނުކުރާނެ\nޖެނުއަރީ 12, 2018 - 11:51\nކަލޭ ތިއުޅެނީ މީހުން ވަރިކުރުވަންތަ ތިކަހަލަ ބޭކާރު އާޓިކަލް ލިޔެގެން؟\nތީ އަހަރުންނަށް ނޭނގޭ ކަންތަކެއްނޫނޭ!😡😤


Bohiyaavahikan beynuvaa3meehakah fuluhun ehee vejje\nމެޓްރޯ ކެފޭ އިމާރާތް --- ފޮޓޯ: ސަން\nބޯހިޔާވަހިކަން ބޭނުންވާ ތިން މީހަކަށް ފުލުހުންގެ އެހީތެރިވެއްޖެ!\n26 ޖެނުއަރީ 2021 - 23:21:30\nކުރިން މެޓްރޯ ކެފޭ ހިންގި އިމާރާތުގައި ދިރިއުޅޭ ބޯހިޔާވަހިކަމަށް ބޭނުންޖެހިފައިވާ އަދި މަސްތުވާތަކެތި ބޭނުންކުރާ މީހުންގެ ތެރެއިން ފަރުވާއަށް ބޭނުންވާ ތިން މީހަކަށް ފުލުހުން އެހީތެރިކަން ފޯރުކޮށްދީފި އެވެ.\nމިކަމާ ގުޅިގެން ފުލުހުން މިރޭ ނެރުނު ބަޔާނެއްގައި ބުނެފައިވަނީ، މި އިމާރާތުގައި ބޯހިޔާވަހިކަމަށް ބޭނުންޖެހިފައިވާ އަދި މަސްތުވާތަކެތި ބޭނުންކުރާ މީހުންގެ ތެރެއިން ފަރުވާ ބޭނުންވާ ބައެއް ދިރިއުޅޭ ކަމުގެ މައުލޫމާތު ލިބުމުން، ޖެންޑާ މިނިސްޓްރީގެ އެހީތެރިކަމާއެކު އެ އިމާރާތަށް ޒިޔާރާތް ކުރިކަމަށެވެ.\nމިއަދު ހަވީރު އެ އިމާރާތަށް ޒިޔާރާތް ކުރުމަށްފަހު، ފަރުވާ ބޭނުންވާ ތިން މީހަކު ފަރުކޮޅުފުށީގައި ގާއިމުކުރެވިފައިވާ ވަގުތީ ޑިޓޮކްސިފިކޭޝަން ސެންޓަރަށް ބަދަލު ކުރީ ނޭޝަނަލް ޑްރަގް އޭޖެންސީގެ ހަވާލުގައި ކަމަށް ފުލުހުން ބުނިއެވެ.\nފުލުހުން ބުނީ މިހާރު އެ އިމާރާތް ސާފު ކުރުމުގެ މަސައްކަތް ކުރަމުން އަންނަ ކަމަށެވެ. އެގޮތުން މި މަސައްކަތުގައި ވެކްމޯގެ ފަރާތުން އެހީތެރިކަން ލިބޭ ކަމަށް ފުލުހުން ފާހަގަ ކުރިއެވެ.\nޕޮލިސްޖެންޑާ މިނިސްޓްރީވެމްކޯޑްރަގް އެޖެންސީމަސްތުވާތަކެތި ބޯހިޔާވަހިކަން


Schwack gai "Gohraalhu" elhuvi faisaa nudheegen producer...\nލުއި ޚަބަރު - ގޮށްރާޅު\nޝްވެކުގައި "ގޮށްރާޅު" އެޅުވި ފައިސާތައް ނުދީގެން ޕްރޮޑިއުސަރު ރަތަށް!\nފައިސާ ނުދީގެން ނުރުހުން ފާޅުކުރީ ސޯޝަލް މީޑިއާގައި\nމޮގާ ބުނީ ގުޅުމުން ފޯނު ވެސް ނުނަގާ ކަމަށް\nކ. މާލެ 27 އޮކްޓޯބަރ 2019 | އާދީއްތަ 23:14 18,491\nގޮށްރާޅުގެ ޕޯސްޓަރެއް - ފޭސްބުކް\nމިއަހަރު ފެބްރުއަރީ މަހު ރިލީޒްކުރި ޑާކްރެއިންގެ ފިލްމު "ގޮށްރާޅު" ގެ ޝޯތަކެއް މާޗު މަހު ޝްވެކް ސިނަމާގައި ވެސް ދައްކާފައިވާއިރު އަދިވެސް ޝްވެކްގައި ފިލްމު އެޅުވި ޝޯތަކުގެ ފައިސާ ނުލިބޭ ކަމަށް ފިލްމުގެ ޕްރޮޑިއުސަރު މުހައްމަދު އަލީ (މޮގާ) ބުނެފިއެވެ.\nއަށް މަހަށް ވުރެއް ގިނަ ދުވަސް ފާއިތުވެގެން ދިޔަ އިރުވެސް ފައިސާ ލިބިފައިނުވާތީ ނުރުހުންވެ ހުރެ މޮގާ ވަނީ ޑާކްރެއިންގެ ރަސްމީ ފޭސްބުކް އަދި ޓްވިޓަރ އެކައުންޓުގައި ޕޯސްޓެއް ވެސް ކޮށްފައެވެ.\nއެ ޕޯސްޓުގައި ބުނެފައިވަނީ ފިލްމު ޝްވެކް ސިނަމާގައި އެޅުވިތާ އެހާ ގިނަ ދުވަސްވީއިރު ފައިސާ ލިބިފައިނުވާ ކަމަށާއި ފައިސާ ހޯދަން ތަކުރާރުކޮށް ގުޅި ކަމަށެވެ. އެހެން ނަމަވެސް އެ ސިނަމާގެ ވެރިން މިހާތަނަށް ފޯނަށް ޖަވާބުދީފައިނުވާކަމަށެވެ. މިކަމާގުޅޭގޮތުން ޝްވެކް ސިނަމާގެ އިސްފަރާތްތަކާއި މުޢަމަލާތްކުރަން ކުރަން މަސައްކަތްކުރިނަމަވެސް އެފަރާތުން އިޖާބަދީފައި ނުވާތީ އާންމުންނަށް އެކަން އަންގަން ސޯޝަލް މީޑިއާގައި ޕޯސްޓުކުރަން މަޖްބޫރުވީކަމަށް އެ ޕޯސްޓުގައި ބުނެފައިވެއެވެ.\nރާއްޖެ އެމްވީއަށް ވާހަކަ ދައްކަމުން މޮގާ ބުނީ، އެހާ ދުވަސްވީއުރޔ ޝްވެކްއިން މިކަމަށް ސަމާލުކަން ނުދިނުމުން އެކަމާއި މެދު ކަންބޮޑުވެ ހިތްހަމަނެޖެހޭކަމަށެވެ.\nއޭނާ މިކަން ފާހަގަކޮށްފައިވަނީ ޑާކްރެއިންނަށް ލިބުނު ބޮޑު "ލަނޑު"އެއްގެ ގޮތުގައެވެ. އޭނާގެ ތަޖުރިބާއަށް ބަލާފައި އޭނާ ވަނި ފިލްމީ ދާއިރާގެ އެހެން ޕްރޮޑިސަރުންނަށްވެސް މިފަދަ ކަމެއް ދިމާވެދާނެކަމުގެ ބިރު އެބައޮތް ކަމަށް ބުނެ، ރައްކާތެރިކަމުގެ ފިޔަވަޅު އެޅުމަށް އިލްތިމާސްކޮށްފައެވެ.\nޑާކްރެއިން އިން ކުރި ޕޯސްޓު\nއިތުރަށް މޮގާ ބުނީ، ސިނަމާތަކަށް މީހުން ފިލްމު ބަލަން ވަންނަނީ ޓިކެޓަށް ފަހުން ފައިސާ ދައްކާ ގޮތަކަށް ނޫން ކަމަށާއި ފިލްމު ސިނަމާތަކުގައި އަޅުވަން ހަވާލުކުރަނީ ވެސް ވިޔަފާރި ފައިދާ ލިބޭގޮތައްކަމަށެވެ.\nމޮގާ ބުނީ މިފަދަ ކަންތައް ދިމާވާނަމަ ކޮންމެ މީހަކުވެސް ހިތްހަމަ ނުޖެހޭނެ ކަމަށާއި ފައިސާ ނުލިބި ގިނަ ދުވަސްތަކެއް ފާއިތުވެގެން ދިޔައިމަ ރުޅިވެސް ގަދަވާނެ ކަމަށެވެ.\n"ގޮށްރާޅު" އަކީ ސަންޕެންސް ތްރިލަރއެކެވެ. އެ ފިލްމަކީ މޫމިން ފުވާދުގެ ވާހަކަ އަކަށް އުފައްދާފައިވާ ފިލްމެކެވެ.\nއެ ފިލްމުގެ ތަރިންނަކީ ޖުމައްޔިލް ނިމާލް، ހަސަން އިރުފާން (ޒަކިއްޓެ)، އަލަށް ތައާރަފްވާ ދެ ބަތަލުން ކަމަށްވާ ތަސްނީމާ، ރަޝްފާ، އަޒާން އެވެ. އޭގެ އިތުރުން ފިލްމުގައި ދެން ހަރަކާތްތެރިވާނެ ބައެއް ތަރިންނަކީ ޖުމައިހު، ނުޒުހަތު ޝުއައިބު (ނުޒޫ) އެވެ.


ދާއިރާ ރައްޔިތުން ނިހާންއާއި އަދުރޭ ލަދުގަންނަވާލައިފި – Haftha\nSun, 31 May, 2020, 12:44 pm\nދާއިރާ ރައްޔިތުން ނިހާންއާއި އަދުރޭ ލަދުގަންނަވާލައިފި\nހޮނިހިރު ދުވަހު ކުރިޔަށް ދިޔަ ރައްޔިތުން މަޖިލިސް އިންތިޚާބުގައި ގދ ތިނަދޫ ދެކުނުދާއިރާއަށް ވާދަކުރެއްވި އަޙްމަދު ނިހާން ހުސެއިން މަނިކާއި ލ ފޮނަދޫ ދާއިރާއަށް ވާދަކުރެއްވި އަބްދުއްރަހީމް އަބްދުﷲ އަށް އިންތިހާބު ނާކާމިޔާބުވެއްޖެއެވެ.\nވިލިމާލެ ދާއިރާގެ މިހާރުގެ މެމްބަރު އަޙްމަދު ނިހާން ހުސެއިން މަނިކަށް އިންތިހާބު ނާކާމިޔާބުވިއިރު އޭނާ މިފަހަރު ވާދަކުރެއްވީ ތިނަދޫ ދެކުނު ދާއިރާއަށެވެ. މިހާރުގެ ވަގުތީ ނަތީއްޖާ ދައްކާގޮތުން ދާއިރާއިން ކުރި ހޯދާފައިވަނީ އެމްޑީޕީ ކެންޑިޑޭޓް ސަނީފް އަބްދުﷲ އެވެ.\nމީގެ އިތުރުން ރައްޔިތުން މަޖިލީހުގެ ފޮނަދޫ ދާއިރާގެ މެންބަރު އަބްދުލްރަހީމް އަބްދުﷲ (އަދުރޭ) އަށް މަޖިލިސް އިންތިޚާބު ނާކާމިޔާބުވިއިރު އަދުރޭގެ މައްޗަށް ކުރި ހޯއްދަވައި އިންތިޚާބު ކާމިޔާބު ކުރެއްވީ ފޮނަދޫ ދާއިރާ އަށް އެމްޑީޕީގެ ޓިކެޓްގައި ވާދަކުރެއްވި ޤާނޫނީ ވަކީލް މޫސާ ސިރާޖެވެ.


ޝައިހް ޒައިދުގެ ހޫނު ރައްދެއް ނަޝީދަށް: މުޤައްރަރަކީ މީހަކު ކުޅޭ ކުޅިވަރެއްހެން ހަދާފައި އޮތް އެއްޗެއް ނޫން | Jazeera\tޝައިހް ޒައިދުގެ ހޫނު ރައްދެއް ނަޝީދަށް: މުޤައްރަރަކީ މީހަކު ކުޅޭ ކުޅިވަރެއްހެން ހަދާފައި އޮތް އެއްޗެއް ނޫން - Jazeera\nޝައިހް ޒައިދުގެ ހޫނު ރައްދެއް ނަޝީދަށް: މުޤައްރަރަކީ މީހަކު ކުޅޭ ކުޅިވަރެއްހެން ހަދާފައި އޮތް އެއްޗެއް ނޫން\nޢަލީ ޔާމީން May 1, 2019 68 views0\nދިވެހި ރާއްޖޭގެ އިސްލާމް މުޤައްރަރުތަކަކީ މީހަކު ކުޅޭ ކުޅިވަރެއްގެން ހަދާފައި އޮންނަ އެއްޗެއް ނޫން ކަމަށް ރާއްޖޭގެ މަޝްހޫރު ދީނީ އިލްމުވެރިޔާ ޝައިހް އަލީ ޒައިދު ވިދާޅުވެއްޖެއެވެ.\nޝައިހް ޒައިދު މިހެން ވިދާޅުވެފައިވަނީ ރާއްޖޭގެ މުސްތަގްބަލު ސަލާމަތް ކުރުމަށް މިވަގުތު އެންމެ މުހިންމު އެއްކަމަކީ ރާއްޖޭގެ މަދަރުސާތަކުގެ މުގައްރަރު އިސްލާހު ކުރުން ކަމަށް ކުރީގެ ރައީސް މުހައްމަދު ނަޝީދު ރޭ ވިދާޅުވުމާއި ގުޅިގެންނެވެ.\nނަޝީދު ރޭ ކުރެއްވި ޓްވީޓެއްގައި ވިދާޅުވީ، ރާއްޖޭގެ މަދަރުސާތަކުގައި ދަރިވަރުންނަށް ކިޔަވާދޭން ބޭނުން ކުރަމުން ގެންދާ ފޮތްފޮތުގައި، ރުޅިވެރިކަމާއި ނަފްރަތަށް މަގުފަހިވާ ފަދަ ވާހަކަތައް އެބަހުރި ކަމަށާއި، އެހެންކަމުން މިވަގުތު އެންމެ މުހިންމު އެއްކަމަކީ ރާއްޖޭގެ މަދަރުސާތަކުގެ މުގައްރަރު އިސްލާހު ކުރުން ކަމަށެވެ.\n"އިސްލާމު ދީނުގެ ނަމުގައި، ހިންގަމުން މިގެންދާ ކަންކަމަށް ބަލާ ރާއްޖޭގެ މުސްތަގުބަލު ސަލާމަތް ކުރުމަށް މިވަގުތު އެންމެ މުހިންމު އެއް ކަމަކީ ރާއްޖޭގެ މަދަރުސާތަކުގެ މުގައްރަރު އިސްލާހު ކުރުން" ނަޝީދު ވިދާޅުވިއެވެ.\nނަޝީދު ކުރެއްވި ޓްވީޓަށް ރައްދުދެއްވަމުން ޝައިހް ޒައިދު މިއަދު ކުރެއްވި ޓްވީޓުގައި ވިދާޅުވީ، ރާއްޖޭގެ އިސްލާމީ މުގައްރަރުތަކަކީ ބޮޑު ކޮމެޓީއަކުން އެކުލަވާލާ އެއްޗެއް ކަމަށާއި މުގައްރަރުތަކަކީ މީހަކު ކުޅޭ ކުޅިވަރެއްހެން ހަދާފައިވާ އެއްޗެއް ނޫން ކަމަށެވެ.\nޝައިހް ޒައިދު ވަނީ ހަޤީޤަތާއި ހިލާފު ވާހަކަތައް ނުދެއްކެވުމަށް އެންމެހާ ފަރާތްތަކަށް އިލްތިމާސް ކުރައްވާފައެވެ.\nޝައިހް ޒައިދު ވަނީ މީގެ ކުރިންވެސް ރައީސް ނަޝީދަށް ވަރަށް ބޮޑަށް ފާޑުވިދާޅުވެފައެވެ. އެގޮތުން ސަލަފިއްޔާގެ ދީނީ އިލްމުވެރިންނަކީ އެއްޖިންސުން ގުޅުން ހިންގާ ބައެއް ކަމަށް މޭރުންވާ ފަދަ އިބާރާތަކުން ނަޝީދު ދެއްކެވި ވާހަކަފުޅަށް ޝައިހު ޒައިދު ވަނީ ރައްދު ދެއްވައިފައެވެ. ޝައިހް ޒައިދު ވިދާޅުވީ މީހެއްގެ ބޮލުގައި ގަޒުފުގެ ތުހުމަތު އަޅުވާކަމުގައި ވަނީނަމަ ހެކި ދައްކަން ޖެހޭނެ ކަމަށާއި ނޫން ނަމަ ކައްފާރާ ދައްކައި ތައުބާވާން ޖެހޭނެ ކަމަށެވެ.


TC transitional period gai\nޓީސީގެ ކޯޗް ޝާޒް، އޭނާ ބުނީ ޓީމުގެ ހުންނަ ކޯޗް މަސައްކަތް ކުރަން ޖެހޭނީ މެނޭޖުމެންޓްގެ ވިސްނުމާ އެއްގޮތަށް ކަމަށް\nފުރަތަމަ ޑިވިޝަންގައި 2015 ވަނަ އަހަރު ވާދަ ކުރަން، ޓީސީ ފެށީ ރަނގަޅު ސިސްޓެމެއްގެ ތެރެއިންނެވެ. ޖެހިގެން އައި 2016 ވަނަ އަހަރު ޓީސީއަށް ކުޅުނު އަލީ ފާސިރު (ސެންޓޭ) ކުރިން ބުނެފައި ވަނީ، އެހާތަނަށް އޭނާ މަސައްކަތް ކުރި ޓީމުތަކުގެ ތެރެއިން އެންމެ ރަނގަޅު މެނޭޖުމެންޓެއް އޮތީ ޓީސީގައި ކަމަށެވެ. ޓީސީ އާއެކު ހޭދަ ކުރި ސީޒަން އަބަދުވެސް ހަނދާން ހުންނާނެ ކަމަށް އޭރު ސެންޓޭ ވަނީ ބުނެފަ އެވެ.\nދިވެހި ޕްރިމިއާ ލީގް ޗެމްޕިއަންކަމާ ހަމައަށް 2018 ގައި ޓީސީ ކުރި ކުރު ދަތުރަކީ، ރާއްޖޭގެ ފުޓްބޯޅައިގައި ފާހަގަ ކުރެވޭނެ ދަތުރެކެވެ. ފުރަތަމަ ޑިވިޝަނަށް އަލަށް އައިސް އެހާ ކުރު މުއްދަތެއްގައި ލީގް ހޯދުނު މަދު ކުލަބުތަކުގެ ތެރޭގައި ޓީސީ ހިމެނޭނެ އެވެ. ޓީސީގެ ކުރިން އެހާ ކުރު މުއްދަތެއްގައި އެކަން ކުރީ ބޮޑެތި ވިޔަފާރި ބްރޭންޑްތަކުގެ ނަމަށް ނިސްބަތްވާ ޓީމު ތަކުންނެވެ. މިދިޔަ އަހަރުގެ ޓީސީގެ މެނޭޖުމެންޓުން ދެއްކީ، ޓީމު މެނޭޖު ނުކުރެވޭނަމަ ޓީމު އުވާލާނެ ވާހަކަ އެވެ.\nމިއަހަރު ސީޒަނާ ޓީސީން ކުރިމަތިލީ، ކިރިޔާ ފުރަތަމަ ޑިވިޝަންގައި ދެމިއޮތުން ޔަގީން ކުރުމުގެ ޓާގެޓާ އެކު އެވެ. ޓީސީގެ އެއް މުއްސަިސް އަދި އެފްއޭއެމްގެ މިހާރުގެ އެކްސްކޯ މެންބަރު އަހްމަދު ނަޝީދު (ޑޭވް) ކުރިން ވިދާޅުވެފައި ވަނީ، މި ސީޒަންގެ ޓާގެޓަކީ ރެލިގޭޓް ނުވެ ސަލާމަތް ވުން ކަމަށެވެ.\n"އަޅުގަނޑުމެން އެންމެ ބޮޑު އިސްކަމެއް ދެނީ [އެފްއޭއެމްގެ ރައީސް] ބައްސާމްގެ ވައުދު ވެފައިވާ އެހީތެރި ކަމުގެ ތެރެއަށް ފެތޭވަރުގެ ޓީމު ހަދަން." ފުރަތަމަ ޑިވިޝަންގައި ވާދަ ކުރަން ފެށި ފަހުން މިދިޔަ ސީޒަން ފިޔަވައި ކޮންމެ އަހަރެއްގައި ވެސް ލީގްގެ ގަދަ ދެ ވަނައިގެ ތެރޭގައި ހިމެނުނު ކުލަބުގެ ރައީސްކަން ވެސް ކުރިން ކުރެއްވި ނަޝީދު ވިދާޅުވެފައި ވެ އެވެ.\nސީޒަންގެ ފުރަތަމަ މެޗުގައި މިއަދު ހަވީރު، ދިވެހި ޕްރިމިއާ ލީގްގައި ދަ ގްރާންޑޭއާ ދެކޮޅަށް ޓީސީ ނުކުންންނާނެ އެވެ. ޓީސީގެ ކޯޗް މުހައްމަދު ޝާޒްލީ (ޝާޒް) ބުނީ، ޓީސީގެ ޓީމު ބަޖެޓް ކުޑަ ކުރަން މެނޭޖުމެންޓުން ވިސްނާފައިވާ ކަމަށެވެ. އެހެންވެ އެމައްސައކަތަށް ޓެކްނިކަލް ޓީމުންވެސް އެއްބާރުލުން ދީފައި ވާނެ ކަން ޝާޒް ފާހަގަ ކުރި އެވެ.\nޕްރީ ސީޒަންގައި ޓީސީގެ ޓީމު ޓްރޭނިންގައި --- ފައިލް ފޮޓޯ: ޑީޑީޕީއެލް\n"ޓީމުގެ މެނޭޖުމެންޓާއި ޓީމުގެ ޓެކްނިކަލް އާ ގުޅިގެން މި މަސައްކަތް ކުރެވެނީ އެހެންވީމަ ޓީސިގެ މިހާރުގެ މެނޭޖުމެންޓްގެ ވިސްނުމާ އެއްކޮށް އޭރެއްގެ ހުންނަ ކޯޗަކު މަސައްކަތް ކުރަން ޖެހޭނީ،" ދަ ގްރާންޑޭ އާ ދެކޮޅަށް މިއަދު ކުޅޭ މެޗުގެ ޕްރީ މެޗު ޕްރެސް ކޮންފަރެންސްގައި ވާހަކަ ދައްކަމުން ޝާޒް ބުންޏެވެ. "މެނޭޖުމެންޓްގެ ވަރަށް ބޮޑު ބޭނުމެއް ބަޖެޓް ކޮންމެވެސް ވަރަކަށް ކުޑަ ކުރުން. އެއަށް ބަލާއިރުގައި އެންމެ ރަނގަޅަށް މި ކަން ކުރެވޭނެ ކަމަށް މި ފެންނަނީ ޒުވާން ކުޅުންތެރިންނާ އެއްކޮށް މަސައްކަތް ކޮށްގެން."\n"އެހެންވީމަ އެގޮތަށް މަސައްކަތް ކުރާއިރު ލީގްގައި އެބަތިބި ހުރިހާ ޓީމެއްގައި ހެން ސީނިއާ ކުޅުންތެރިންނާ ޔަންގު ކުޅުންތެރިން މިކްސްއެއް މި އޮންނަނީ. ޓީސީގައި އެކަނި ކަންނޭންގެ އެކަން ނެތީ. އެހެންވެއްޖެއްޔާ އެކަން ވާނީ ހަގީގަތުގައި ޗެލެންޖަކަށް."\nޒުވާން ކުޅުންތެރިންނާއެކު ލީގް ވާދަ ކުރުމުގައި ޗެލެންޖުތަކެއް ހުރި ނަމަވެސް އެކަމަކީ އޭނާ އޭނާއަށް ކުރެވޭނެ ކަމެއްކަމަށް، 19 އަހަރުން ދަށުގެ ގައުމީ ޓީމަށް އުމުރުފުރާގެ ސާފު ޗެމްޕިއަންޝިޕެއްގައި ފުރަތަމަ މެޑަލް ހޯދައިން ކޯޗް ބުންޏެވެ. ޝާޒް ބުނިގޮތުގައި ކޮންމެ ޓީމެއްގައިވެސް އަޑިއަޅާލާ ވަގުތު އަންނާނެ ކަމަށެވެ. އެފަދަ ވަގުތުތަކުގައި އެކަން ރަނގަޅު ކުރަން އެނޭގެ ޓީމުގެ މެނޭޖުމެންޓަށް އެނގޭ ކަން ޝާޒް ފާހަގަ ކުރި އެވެ.\nޒުވާން ކުޅުންތެރިން ހިމަނައިގެ ނުކުތުމުން ސީޒަންގެ ކުރީ ކޮޅު އޭގެ ފައިދާ ނުފުނުމުގެ ފުރުސަތު ބޮޑެވެ. ޒުވާން ކުޅުންތެރިން ޑިވްލަޕްވަމުން އަންނާނީ، މެޗަކަށް ފަހު މެޗަކުން ތަޖުރިބާ ލިބެމުންނެވެ. ޝާޒް ބުނީ، އެއް މައްސަލަ ތަޖުރިބާކާރު ކުޅުންތެރިން ގިނަ ޓީމަކަށްވެސް ދިމާވެނެ ކަމަށެވެ.\n"އެއީ ކޮންމެ ޓީމެއްވެސް ހަމަޔަކަށް އެޅެމުން އަންނާނީ ސީޒަންގެ ފުރަތަމަ ދެތިން މެޗު ކުޅޭ ފަހުން،" ޝާޒް ބުންޏެވެ. "އަބަދުވެސް އެންމެ ރަނގަޅު ގޭމެއް ފެންނަނީ ލީގްގެ ދެ ވަނަ ރައުންޑުން ފެށިގެން. އެކަމަކު ތިފާހަގަ ކުރި މައްސަލައަކީ ޓީސީ އަށް ކުރިމަތި ވެދާނެ މައްސަލައެއް. އެކަމަކު އެކަން އެނގިގެން އެކަމަށް ސަމާލުވެގެން ނުކުތީމަ އެކަން ކުޑަ ކުރެވޭނެ."\nޓޯނަމަންޓް ފޯމެޓަށް ކުރިއަށް ގެންދިޔަ ބޭރުގެ މުބާރާތެއް ކާމިޔާބު ކުރި ފުރަތަމަ ދިވެހި ކުލަބު، ޓީސީ އޮތީ އެ ޓީމުގެ ޓްރާންސިޝަނަލް މަރުހަލާގަ އެވެ. މިދިޔަ އަހަރު އެ ޓީމަށް ކުޅުނު ކުޅުންތެރިންގެ މުސާރައިގެ މައްސަލަތަކަށް އެކަށީގެންވާ ހައްލެއް އަދިވެސް ނުލިބެ އެވެ. މި ސީޒަނަށް ޒުވާން ކުޅުންތެރިން ތަކަކާއެކުވެސް ޓީސީ ނުކުތީ އެ ހާލަތުން އަރައި ގަތުމަށެވެ. މިފަދަ ދަނޑިވަޅުތަކުގައި އެކަށީގެވާ ފިޔަވަޅުތައް އެޅިއްޖެނަމަ ޓީސީ އަށް ސަލާމަތް ވެވިދާނެ އެވެ.